Document ID: 32010D0690

ΑΠΌΦΑΣΗ ΤΗΣ ΕΠΙΤΡΟΠΉΣ
της 4ης Αυγούστου 2010
σχετικά με την κρατική ενίσχυση C 40/08 (πρώην N 163/08) την οποία έθεσε σε εφαρμογή η Πολωνία υπέρ της PZL Hydral S.A.
[κοινοποιηθείσα υπό τον αριθμό Ε(2010) 5406]
(Το κείμενο στην Πολωνική γλώσσα είναι το μόνο αυθεντικό)
(Κείμενο που παρουσιάζει ενδιαφέρον για τον ΕΟΧ)
(2010/690/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη:
τη συνθήκη για τη λειτουργία της Ευρωπαϊκής Ένωσης και ιδίως το άρθρο 108 παράγραφος 2 πρώτο εδάφιο,
τη συμφωνία για τον Ευρωπαϊκό Οικονομικό Χώρο, και ιδίως το άρθρο 62 παράγραφος 1 στοιχείο α),
την απόφαση C(2008)4753 τελικό (1) με την οποία η Επιτροπή αποφάσισε να κινήσει τη διαδικασία του άρθρου 108 παράγραφος 2 της συνθήκης για τη λειτουργία της Ευρωπαϊκής Ένωσης και την απόφαση C(2008)6371 τελικό (2) για την επέκταση της διαδικασίας του άρθρου 108 παράγραφος 2 της συνθήκης για τη λειτουργία της Ευρωπαϊκής Ένωσης όσον αφορά την ενίσχυση αριθ. C 40/2008 (πρώην N 163/2008),
αφού κάλεσε τους ενδιαφερομένους να υποβάλουν τις παρατηρήσεις τους σύμφωνα με τις ανωτέρω διατάξεις,
Εκτιμώντας τα ακόλουθα:
I. ΔΙΑΔΙΚΑΣΙΑ
(1)
Με επιστολή της 27ης Μαρτίου 2008, οι πολωνικές αρχές κοινοποίησαν σχέδιο αναδιάρθρωσης της PZL Hydral S.A. (στο εξής «PZL Hydral»). Η Επιτροπή ζήτησε συμπληρωματικές πληροφορίες με επιστολή της 6ης Μαΐου 2008. Με επιστολή της 4ης Ιουνίου 2008, οι πολωνικές αρχές ζήτησαν να παραταθεί η προθεσμία απάντησης έως τις 27 Ιουνίου 2008. η Επιτροπή συμφώνησε με επιστολή της 10ης Ιουνίου 2008. Οι πολωνικές αρχές υπέβαλαν συμπληρωματικές πληροφορίες σχετικά με το σχέδιο αναδιάρθρωσης με επιστολή της 7ης Ιουλίου 2008.
(2)
Η διαδικασία του άρθρου 108 παράγραφος 2 της συνθήκης για τη λειτουργία της Ευρωπαϊκής Ένωσης (επίσημη διαδικασία έρευνας) κινήθηκε στις 10 Σεπτεμβρίου 2008. Η επίσημη διαδικασία έρευνας παρατάθηκε με απόφαση της 12ης Νοεμβρίου 2008.
(3)
Η Πολωνία υπέβαλε τις παρατηρήσεις της στις 14 Οκτωβρίου και 22 Δεκεμβρίου 2008 και συμπληρωματικές πληροφορίες στις 7 Απριλίου 2009. Η Επιτροπή δεν έλαβε παρατηρήσεις από τρίτους ενδιαφερομένους.
(4)
Συναντήσεις με τις πολωνικές αρχές πραγματοποιήθηκαν στις 27 Απριλίου και 14 Οκτωβρίου 2009 και στις 12 Φεβρουαρίου 2010. Στις 18 Δεκεμβρίου 2009, η Επιτροπή ζήτησε περαιτέρω πληροφορίες. Αντηλλάγησαν διάφορα μηνύματα ηλεκτρονικού ταχυδρομείου μεταξύ της Επιτροπής και των πολωνικών αρχών· οι πολωνικές αρχές υπέβαλαν συμπληρωματικές πληροφορίες με ηλεκτρονικό ταχυδρομείο στις ακόλουθες ημερομηνίες: 20 Οκτωβρίου 2009, 23 Νοεμβρίου 2009, 15 Δεκεμβρίου 2009, 13 Ιανουαρίου 2010, 16 Ιανουαρίου 2010, 9 Φεβρουαρίου 2010, 10 Φεβρουαρίου 2010, 26 Φεβρουαρίου 2010, 1η Μαρτίου 2010, 3 Μαρτίου 2010, 4 Μαρτίου 2010, 19 Μαρτίου 2010, 5 Μαΐου 2010, 12 Μαΐου 2010, 20 Μαΐου 2010, 28 Μαΐου 2010, 3 Ιουνίου 2010, 4 Ιουνίου 2010, 7 Ιουνίου 2010, 8 Ιουνίου 2010, 9 Ιουνίου 2010, 17 Ιουνίου 2010, 23 Ιουνίου 2010, 24 Ιουνίου 2010, 28 Ιουνίου 2010, 7 Ιουλίου 2010, 8 Ιουλίου 2010, 9 Ιουλίου 2010, 12 Ιουλίου 2010 και 13 Ιουλίου 2010.
II. ΠΕΡΙΓΡΑΦΗ
II.1. Οι δικαιούχοι: PZL Hydral και PZL Wrocław
(5)
Η PZL Hydral ιδρύθηκε το 1946 ως κρατική επιχείρηση. Είναι πλέον μια μεγάλη εταιρεία η οποία μέχρι το 2008 ειδικευόταν στην παραγωγή υδραυλικών συστημάτων για πολιτική και στρατιωτική χρήση, στον σχεδιασμό, την κατασκευή και την εξυπηρέτηση ηλεκτρονικών υδρομηχανικών συστημάτων ρύθμισης της τροφοδοσίας κινητήρων αεροσκαφών για στρατιωτικές και αστυνομικές χρήσεις, υδραυλικών συστημάτων ελέγχου αεροσκαφών και υδραυλικής ισχύος για ελικόπτερα. Από το 2008 η PZL Hydral λειτουργεί ως μητρική εταιρεία ομίλου και δεν επιδίδεται πλέον σε ίδιες βιομηχανικές δραστηριότητες.
(6)
Το 2003, η κρατική Υπηρεσία Βιομηχανικής Ανάπτυξης (Agencja Rozwoju Przemysłu, στο εξής «ARP») αγόρασε από το Δημόσιο Ταμείο το 80,94 % των μετοχών της PZL Hydral (1 284 686 μετοχές). Περαιτέρω μεταβιβάσεις μετοχών από το Δημόσιο Ταμείο προς την ARP πραγματοποιήθηκαν το 2005 (499 103 μετοχές), αυξάνοντας το μετοχικό κεφάλαιο της ARP σε 87,39 %, το 2007 (64 374 μετοχές), αυξάνοντας το μετοχικό κεφάλαιο σε 90,54 %, καθώς και στις 12 Ιανουαρίου 2010 (38 399 μετοχές), αυξάνοντας το μετοχικό του κεφάλαιο σε 92,42 %. Καθεμία από τις συναλλαγές αυτές πραγματοποιήθηκε στη συμβολική τιμή του 1 PLN. Από τις 12 Ιανουαρίου 2010, η ARP κατέχει 18 886 562 μετοχές ονομαστικής αξίας 18 865 620 PLN. Τις υπόλοιπες μετοχές (7,58 %), ονομαστικής αξίας 1 547 210, κατέχουν σήμερα οι εργαζόμενοι.
(7)
Το 2007 η PZL Hydral ήλεγχε τις ακόλουθες θυγατρικές: τη Zakład Odlewniczy «Hydral» Sp. z o.o., κύρια δραστηριότητα της οποίας είναι η χύτευση, τήξη, επεξεργασία και μεταποίηση χυτευμάτων χάλυβα· τη Zakład Cieplowniczy Term «Hydral» Sp. z o.o., η οποία παράγει και πωλεί θερμική ενέργεια· την Przedsiębiorstwo Usługowo Handlowe Zakład Produkcji Hydrauliki «Hydral» Sp. z o.o., η οποία παράγει βαλβίδες και υδραυλικούς διανομείς, επεξεργάζεται μεταλλικό εξοπλισμό και παρέχει υπηρεσίες επισκευής υδραυλικών μηχανών και εξοπλισμού, καθώς και την PZL Wrocław Sp. z o.o. (στο εξής «PZL Wrocław»). Επιπλέον, η PZL Hydral ήλεγχε δύο ακόμη εταιρείες, οι οποίες τελούν σήμερα υπό εκκαθάριση. Στα τέλη του 2006 ο όμιλος απασχολούσε συνολικά 795 εργαζόμενους.
(8)
Η PZL Wrocław ιδρύθηκε το 2004 ως θυγατρική πλήρους ιδιοκτησίας της PZL Hydral με σκοπό να δημιουργηθεί μια εταιρεία εκμετάλλευσης που θα αναλάμβανε το επιχειρησιακό σκέλος της PZL Hydral, επιτρέποντάς της να ενεργεί ως εταιρεία χαρτοφυλακίου και να διαχειρίζεται τη διαδικασία αναδιάρθρωσης του ομίλου PZL Hydral.
(9)
Μέρος των στοιχείων ενεργητικού της PZL Wrocław μεταβιβάστηκε από την PZL Hydral στην PZL Wrocław είτε μέσω εισφοράς σε είδος στο κεφάλαιο της PZL Wrocław είτε μέσω πώλησης στη λογιστική αξία των βιβλίων της PZL Hydral το 2004, όπως εμφαίνεται στον πίνακα 1.
Πίνακας 1
Μεταβίβαση στοιχείων του ενεργητικού μέσω εισφοράς σε είδος ή πώλησης (σε PLN)
Ημερομηνία μεταβίβασης
Είδος στοιχείων του ενεργητικού
Μέθοδος μεταβίβασης (πώληση/εισφορά σε είδος)
Λογιστική αξία στοιχείων του ενεργητικού
30.12.2004
πάγια στοιχεία του ενεργητικού - κινητά στοιχεία του ενεργητικού
εισφορά σε είδος
3 917 321,0
30.12.2004
άυλα στοιχεία του ενεργητικού
εισφορά σε είδος
801 332,0
30.12.2004
εργασίες σε εξέλιξη
εισφορά σε είδος
1 251 352,0
30.12.2004
υλικά
εισφορά σε είδος
251 719,0
30.11.2006
πάγια στοιχεία του ενεργητικού - κινητά στοιχεία του ενεργητικού
εισφορά σε είδος
138 516,44
30.11.2006
υλικά
εισφορά σε είδος
679 915,73
30.11.2006
πάγια στοιχεία του ενεργητικού - κινητά στοιχεία του ενεργητικού
εισφορά σε είδος
1 186 803,54
30.11.2006
άυλα στοιχεία του ενεργητικού
εισφορά σε είδος
290 268,95
20.06.2007
πάγια στοιχεία του ενεργητικού - κινητά στοιχεία του ενεργητικού
πώληση
1 250 000,0
30.12.2007
πάγια στοιχεία του ενεργητικού - κινητά στοιχεία του ενεργητικού
εισφορά σε είδος
1 293 600,0
21/23.12.2008
εργασίες σε εξέλιξη
πώληση
5 230 644,91
27.3.2008
υλικά
πώληση
2 985 631,15
10.3.2009
υλικά
πώληση
304 294,33
(10)
Τα ενσώματα πάγια στοιχεία του ενεργητικού τα οποία απέκτησε η PZL Wrocław από την PZL Hydral μεταβιβάστηκαν είτε ως εισφορά σε είδος στο κεφάλαιο της PZL Wrocław ή μέσω πώλησης, όπως εμφαίνεται στον πίνακα 2. Και στις δύο περιπτώσεις, η αξία της συναλλαγής βασίστηκε σε αξιολόγηση ανεξάρτητου εμπειρογνώμονα. Κατά τον χρόνο της μεταβίβασής τους, τα εν λόγω πάγια στοιχεία του ενεργητικού βαρύνονταν ήδη με υποθήκες σε ακίνητα υπέρ των ακόλουθων δημόσιων πιστωτών: του Ιδρύματος Κοινωνικών Ασφαλίσεων, της Περιφερειακής Φορολογικής Υπηρεσίας της Κάτω Σιλεσίας και του Δημοτικού Συμβουλίου του Βρότσλαβ με ποσό ύψους 142,558 εκατ. PLN.
Πίνακας 2
Μεταβίβαση ακίνητης περιουσίας (σε PLN)
Ημερομηνία μεταβίβασης
Είδος στοιχείων του ενεργητικού
Μέθοδος μεταβίβασης (πώληση/εισφορά σε είδος)
Λογιστική αξία στοιχείων του ενεργητικού
30.12.2007
πάγια στοιχεία του ενεργητικού - ακίνητα
εισφορά σε είδος
8 337 000,0
30.12.2007
πάγια στοιχεία του ενεργητικού - ακίνητα
πώληση
10 309 508,56
(11)
Στις 31 Δεκεμβρίου 2007, η PZL Hydral μεταβίβασε στην PZL Wrocław κεφάλαια ονομαστικής αξίας 918 900 PLN μέσω εισφοράς σε είδος στο κεφάλαιο της PZL Wrocław.
(12)
Τα υπόλοιπα στοιχεία του ενεργητικού που μεταβιβάστηκαν από την PZL Hydral στην PZL Wrocław μεταξύ 17ης Ιανουαρίου 2006 και 27ης Απριλίου 2010 πωλήθηκαν στη λογιστική τους αξία και συνίσταντο σε πολλές μεταβιβάσεις πάγιων στοιχείων του ενεργητικού υπό κατασκευή που δεν βαρύνονταν με ενέχυρα ή υποθήκες.
(13)
Η συνολική αξία των στοιχείων του ενεργητικού που μεταβιβάστηκαν από την PZL Hydral στην PZL Wrocław μεταξύ των ετών 2004 και 2010 ανήλθε σε 44 708 791,02 PLN.
(14)
559 εργαζόμενοι μετατάχθηκαν από την PZL Hydral στην PZL Wrocław το 2008 και 37 το 2009.
(15)
Η PZL Wrocław κατασκευάζει εξαρτήματα για αεροσκάφη των πολωνικών ενόπλων δυνάμεων (μέχρι τα τέλη του 2007 κατασκευάζονταν από την PZL Hydral) και παρέχει υπηρεσίες συντήρησης και επισκευής εξοπλισμού που χρησιμοποιεί ο πολωνικός στρατός. Τα προϊόντα για στρατιωτική χρήση υποβάλλονται σε διαδικασία πιστοποίησης ανάλογα με το είδος τους σύμφωνα με τις τεχνικές προδιαγραφές των πολωνικών ενόπλων δυνάμεων. Σε κάθε στάδιο παρέχεται διαφορετικό είδος τεκμηρίωσης, ενώ στρατιωτικός αντιπρόσωπος εγκατεστημένος στις εγκαταστάσεις της επιχείρησης εποπτεύει τα συγκεκριμένα προϊόντα (καθώς και τις συναφείς υπηρεσίες συντήρησης).
(16)
Η PZL Wrocław λειτουργεί σήμερα βάσει της άδειας αριθ. B-007/2007 η οποία εκδόθηκε από το Υπουργείο Εσωτερικών και Δημόσιας Διοίκησης στις 17 Ιανουαρίου 2007 για την εκτέλεση επιχειρηματικών δραστηριοτήτων στους ακόλουθους τομείς:
-
παραγωγή και εμπορία διατάξεων εκτόξευσης πυρομαχικών συναγερμού, σηματοδότησης και αερίων όπως ορίζονται στην παράγραφο 8 (Είδη όπλων και πυρομαχικών) του προσαρτήματος αριθ. 1 του κανονισμού του Υπουργικού Συμβουλίου της 3ης Δεκεμβρίου 2001 σχετικά με τα είδη όπλων και πυρομαχικών, καθώς και κατάλογος στρατιωτικών και αστυνομικών προϊόντων και τεχνολογιών για την παραγωγή και εμπορία των οποίων απαιτείται άδεια (3),
-
παραγωγή και εμπορία στρατιωτικών και αστυνομικών προϊόντων όπως ορίζονται στην ενότητα «WT V», καθώς και εξαρτημάτων και συστατικών προϊόντων όπως ορίζονται στις ενότητες «WT II», «WT III» και «WT XIV» (παράγραφοι 1-4 και 7-10) του προσαρτήματος αριθ. 2 (κατάλογος στρατιωτικών και αστυνομικών προϊόντων και τεχνολογιών για την παραγωγή και εμπορία των οποίων απαιτείται άδεια) του ανωτέρω κανονισμού του Υπουργικού Συμβουλίου,
-
παραγωγή και εμπορία εξοπλισμού για την κατασκευή προϊόντων για στρατιωτική ή αστυνομική χρήση και εμπορία τεχνολογίας για την κατασκευή προϊόντων που προορίζονται για τον σκοπό αυτό, όπως ορίζεται στην ενότητα «WT XIII» του προσαρτήματος 2 (κατάλογος προϊόντων για στρατιωτική ή αστυνομική χρήση και τεχνολογιών για την παραγωγή και εμπορία των οποίων απαιτείται άδεια) του ανωτέρω κανονισμού του Υπουργικού Συμβουλίου.
(17)
Η PZL Wrocław κατέχει τα ακόλουθα πιστοποιητικά:
-
πιστοποιητικό συμμόρφωσης με τις απαιτήσεις του ISO 9001:2000 από το Bureau Veritas Certification,
-
πιστοποιητικό συμμόρφωσης με τις απαιτήσεις του AS9100-B από το Bureau Veritas Certification,
-
πιστοποιητικό με το οποίο χορηγείται άδεια παραγωγής εξαρτημάτων αεροσκαφών τα οποία πληρούν τις απαιτήσεις του ΤΜΗΜΑΤΟΣ 21 των κανονισμών πολιτικής αεροπορίας από την Πολωνική Υπηρεσία Πολιτικής Αεροπορίας,
-
πιστοποιητικό απόδοσης της τεχνικής συντήρησης προϊόντων τα οποία πληρούν τις απαιτήσεις του ΤΜΗΜΑΤΟΣ 145 των κανονισμών πολιτικής αεροπορίας από την Πολωνική Υπηρεσία Πολιτικής Αεροπορίας,
-
πιστοποιητικό NADCAP από το Performance Review Institute για επιλεγμένη ειδική διαδικασία: θερμική επεξεργασία (ΘΕ), μη καταστροφικές δοκιμές (ΜΚΔ), χημικές διεργασίες (ΧΔ) και ηλεκτροδιαβρωτική - μηχανουργική κατεργασία (EDM).
(18)
Οι πολωνικές αρχές ενημέρωσαν την Επιτροπή ότι η γραμμή προϊόντων της PZL Hydral (νυν PZL Wrocław) αποτελεί σημαντικό μέρος του σχεδίου οικονομικής ανάπτυξης που δρομολόγησε η πολωνική κυβέρνηση το 1995 για την περίοδο 1996-2000 και το 2000 για την περίοδο 2001-2006.
(19)
Επιπλέον, ρητή αναφορά στην PZL Hydral ή στις επιχειρηματικές της δραστηριότητες γίνεται σε σειρά μέτρων εφαρμογής και κυβερνητικών κατευθυντηρίων γραμμών για το σχέδιο οικονομικής ανάπτυξης, όπως:
-
κατευθυντήριες γραμμές του Υπουργού/προϊσταμένου της Κεντρικής Υπηρεσίας Σχεδιασμού, της 30ής Ιανουαρίου 1995, σχετικά με το σχέδιο οικονομικής ανάπτυξης για την περίοδο 1996-2000,
-
κατευθυντήριες γραμμές του Υπουργού Οικονομικών Υποθέσεων, του Ιουλίου 2000, σχετικά με το κεντρικό σχέδιο οικονομικής ανάπτυξης για την περίοδο 2001-2006,
-
νόμος της 23ης Αυγούστου 2001 για την οργάνωση των εργασιών που εκτελούν οι εταιρείες κατ’ εφαρμογή για τους σκοπούς της Εθνικής Άμυνας (4),
-
κανονισμός του Υπουργικού Συμβουλίου, της 24ης Ιουνίου 2003, σχετικά με τις εγκαταστάσεις ιδιαίτερης σημασίας για την ασφάλεια και την άμυνα του κράτους και για την ειδική προστασία τους (5),
-
κανονισμός του Υπουργικού Συμβουλίου, της 20ης Αυγούστου 2004, σχετικά με τον κατάλογο των εταιρειών ιδιαίτερης οικονομικής και αμυντικής σημασίας (6),
-
κανονισμός του Υπουργικού Συμβουλίου, της 9ης Νοεμβρίου 2007, σχετικά με τον κατάλογο των εταιρειών ιδιαίτερης οικονομικής και αμυντικής σημασίας (7),
(20)
Οι καταχωρισμένες σε καταλόγους αυτού του είδους εταιρείες υποχρεούνται να παρέχουν αναλυτικές ετήσιες εκθέσεις σχετικά με την ικανότητά τους όσον αφορά την αμυντική παραγωγή (ποσότητες, ιδιαίτερα χαρακτηριστικά, αξίες) ώστε να επιτρέπουν στο υπουργείο να διασφαλίζει την εκτέλεση των στρατιωτικών καθηκόντων.
(21)
Οι πολωνικές αρχές ενημέρωσαν την Επιτροπή ότι οι σχετικές άδειες και πιστοποιητικά (σημεία 16 και 17) επιτρέπουν τον εφοδιασμό ειδικών πελατών (επιχειρήσεις ιδιαίτερης σημασίας για την άμυνα του κράτους και υπουργείο Άμυνας) με προϊόντα και υπηρεσίες συγκεκριμένης ποιότητας. Η PZL Wrocław (η PZL Hydral παλαιότερα) δεν προμηθεύει απλώς εξαρτήματα υδραυλικών συστημάτων, συστημάτων τροφοδοσίας και συστημάτων ελέγχου- οι επισκευές εγκατεστημένων υποσυστημάτων είναι ζωτικής σημασίας για τη λειτουργία των αεροσκαφών που χρησιμοποιούν οι πολωνικές ένοπλες δυνάμεις (W-3, Mi-2, M28 Bryza και PZL 130 Orlik). Οι πολωνικές αρχές τόνισαν επίσης ότι τα W-3 και Mi-2 είναι τα βασικά ελικόπτερα που χρησιμοποιεί ο πολωνικός στρατός.
(22)
Τα προϊόντα που παράγει η PZL Hydral για χρήση από τις ένοπλες δυνάμεις φέρουν τον αντίστοιχο κωδικό του NATO βάσει της συμφωνίας τυποποίησης του NATO, ενώ και η ίδια η εταιρεία έχει κωδικό ασφαλείας του NATO.
(23)
Όπως επεξηγήθηκε ανωτέρω στα σημεία 9 κ.ε., τον Δεκέμβριο του 2004 η PZL Hydral μεταβίβασε στοιχεία του ενεργητικού της στην PZL Wrocław. Μόνο τα στοιχεία του ενεργητικού που μεταβιβάστηκαν στις 30 Δεκεμβρίου 2007 (ακίνητα) βαρύνονταν με υποθήκες υπέρ δημόσιων πιστωτών.
(24)
Οι πολωνικές αρχές επιβεβαίωσαν ότι, από την έναρξη της λειτουργίας της, η PZL Wrocław προέβη σε έγκαιρο διακανονισμό όλων των υποχρεώσεών της έναντι των δημόσιων πιστωτών, συμπεριλαμβανομένων των εισφορών κοινωνικής ασφάλισης και των φόρων για τους εργαζομένους της.
II.2 Χρηματοοικονομικές δυσκολίες της PZL Hydral
(25)
Το 1998 η PZL Hydral άρχισε να συναντά δυσκολίες στην εξόφληση των υποχρεώσεών της προς τους πιστωτές της τόσο του ιδιωτικού όσο και του δημόσιου τομέα.
(26)
Στα τέλη του 1998, οι ιδιωτικές υποχρεώσεις της PZL Hydral έναντι τραπεζών και προμηθευτών ανέρχονταν σε 90,4 εκατ. PLN. Οι οφειλές αυτές αφορούσαν κυρίως δύο τράπεζες: την τράπεζα […] (8) και την τράπεζα […]
(27)
Η PZL Hydral όφειλε στην τράπεζα […] 54 εκατομμύρια PLN στα τέλη του 1998 και 86,4 εκατ. PLN τον Νοέμβριο του 2006, οπότε υπεγράφη συμφωνία διακανονισμού, ενώ ο οριστικός διακανονισμός έγινε το 2007. Η PZL Hydral όφειλε στην τράπεζα […] 23 εκατομμύρια PLN στα τέλη του 1998 και 55,6 εκατ. PLN τον Οκτώβριο του 2003, ενώ ο οριστικός διακανονισμός έγινε το 2004.
Πίνακας 3
Μεταβολές του συνολικού ποσού το οποίο όφειλε η PZL Hydral στην […] (σε χιλ. PLN)
31.12.1998
31.12.1999
31.12.2000
31.12.2001
31.12.2002
31.12.2003
31.12.2004
31.12.2005
31.12.2006
Κεφάλαιο
44 447
48 424
51 605
49 628
37 416
39 041
38 741
38 291
35 377
Τόκος
9 583
17 683
26 194
34 449
29 157
38 184
40 920
43 776
51 018
Σύνολο
54 030
66 107
77 798
84 077
66 573
77 225
79 721
82 067
86 395
Πίνακας 4
Μεταβολές του συνολικού ποσού που όφειλε η PZL Hydral στην […] (σε χιλ. PLN)
31.12.1998
31.12.1999
31.12.2000
31.12.2001
31.12.2002
31.12.2003
31.12.2004
31.12.2005
31.12.2006
Κεφάλαιο
18 571
21 986
21 959
21 127
20 741
19 825
4 000
0
0
Τόκος
4 572
5 983
10 842
16 759
23 975
35 773
0
0
0
Σύνολο
23 143
27 969
32 801
37 886
44 716
55 598
4 000
0
0
(28)
Οι ιδιωτικές αυτές τράπεζες διέθεταν εξασφάλιση πρώτης τάξεως (βλ. λεπτομερή περιγραφή στα σημεία 32 και 34 κατωτέρω) και θα μπορούσαν εύκολα να είχαν ασκήσει αναγκαστική είσπραξη των απαιτήσεών τους βάσει τραπεζικών εκτελεστών τίτλων. Βάσει του τραπεζικού νόμου του 1997 (9) , οι τράπεζες μπορούν να εκδίδουν τραπεζικούς εκτελεστούς τίτλους βάσει των μητρώων τους ή άλλων εγγράφων που συνδέονται με τις τραπεζικές συναλλαγές. Ο τραπεζικός εκτελεστός τίτλος μπορεί να χρησιμεύσει ως βάση για την αναγκαστική είσπραξη μετά την επισύναψη σε αυτόν ρήτρας εκτελεστότητας από το δικαστήριο. Πρόκειται για πολύ ταχύτερο τρόπο σε σχέση με τα ισχύοντα για τους άλλους πιστωτές, οι οποίοι πρέπει να προσφύγουν στο αρμόδιο δικαστήριο για να εκδώσει σχετική απόφαση πριν από την αναγκαστική εκτέλεση. Παρά ταύτα, οι ιδιώτες πιστωτές δεν προέβησαν σε καμία ενέργεια για άσκηση αναγκαστικής εκτέλεσης. Με άλλα λόγια, δεν άσκησαν αγωγή για να κινηθεί διαδικασία κήρυξης σε πτώχευση κατά της PZL Hydral ούτε ανέλαβαν καμία άλλη δράση για εκτέλεση των απαιτήσεών τους έναντι των στοιχείων του ενεργητικού.
(29)
Όταν η PZL Hydral αντιμετώπισε δυσχέρειες στην εξόφληση των δανείων της την περίοδο 1998-2006, οι τράπεζες θα μπορούσαν, βάσει του αστικού κώδικα, να της έχουν επιβάλει νόμιμους τόκους με επιτόκιο που θα όριζε το Υπουργικό Συμβούλιο, όπως εμφαίνεται στον πίνακα 7. Ωστόσο, αντί να υπολογίσουν συστηματικά τους τόκους με αυτή τη μέθοδο, κατά καιρούς οι τράπεζες εφάρμοσαν απλώς τόκους με τα επιτόκια που εμφαίνονται στους πίνακες 5 και 6.
Πίνακας 5
Επιτόκια που εφάρμοσε η τράπεζα […] (δάνεια σε USD βάσει του LIBOR)
Έτος
1998
1999
2000
2001
2002
2003
2004
2005
2006
2007
%
8,53
8,71
9,87
8,50
8,50
8,50
8,50
8,50
8,50
8,50
Πίνακας 6
Επιτόκια που εφάρμοσε η τράπεζα […] (δάνεια σε USD βάσει του LIBOR)
Έτος
1998
1999
2000
2001
2002
2003
2004
2005
2006
2007
%
7,78
7,96
9,12
6,08
4,45
3,62
4,37
6,26
7,63
7,37
Πίνακας 7
Νόμιμα επιτόκια
Έτος
1998
1999
2000
2001
2002
2003
2004
2005
2006
2007
%
34
23
23
30
18
13
12
13
11,5
11,5
(30)
Οι πολωνικές αρχές υποστηρίζουν ότι οι τράπεζες νόμιζαν ότι θα λάβουν υψηλότερη απόδοση αν συνεισέφεραν στη διαδικασία αναδιάρθρωσης της PZL Hydral. Παρακολούθησαν στενά τις διαπραγματεύσεις με την πρώτη εταιρεία που εκδήλωσε ενδιαφέρον εξαγοράς της PZL Wrocław, συγκεκριμένα την […] (βλ. σημείο 57 και επόμενα). Οι τράπεζες παρακολουθούσαν τακτικά την οικονομική κατάσταση της PZL Hydral βάσει των χρηματοοικονομικών της εκθέσεων, επισκέψεων στις εγκαταστάσεις της και ανάλυσης της αγοράς.
(31)
Η τράπεζα […] προέβη τελικά σε διακανονισμό των υποχρεώσεών της μέσω συμφωνίας διακανονισμού συναφθείσας τον Απρίλιο του 2003. Διέγραψε 51,6 εκατ. PLN και αποδέχθηκε την εξόφληση μόνο 4 εκατ. PLN (7 %). Οι διαγραφές που προέκυψαν μετά τη συμφωνία διακανονισμού καταχωρίσθηκαν στα λογιστικά βιβλία της PZL Hydral για τη χρήση του 2004.
(32)
Η τράπεζα […] συμφώνησε σε διακανονισμό βάσει της δικής της οικονομικής αξιολόγησης παρά το γεγονός ότι κατείχε προνομιακές υποθήκες πρώτης τάξεως. Ειδικότερα, η τράπεζα εξασφάλισε την πίστωσή της συνάπτοντας εξασφάλιση ύψους 13,7 εκατ. PLN επί ακινήτων, εκχωρώντας όλα τα δικαιώματα αδειών και τα εμπορικά δικαιώματα βάσει της συμφωνίας αδειοδότησης που συνήψε με την […] σχετικά με την παραγωγή κλιματιστικού εξοπλισμού αξίας 1,2 εκατ. USD (3 968 000 PLN περίπου) (10) , μεταβιβάζοντας μηχανές και εξοπλισμό που είχε προμηθεύσει η […] στο πλαίσιο της συμφωνίας αδειοδότησης αξίας 2,4 εκατ. USD (7 938 000 PLN περίπου) και εκχωρώντας απαιτήσεις από την πώληση κλιματιστικών αξίας τουλάχιστον 8 εκατ. USD ετησίως (26,5 εκατ. PLN περίπου) (11).
(33)
Τον Νοέμβριο του 2006, η τράπεζα […] συνήψε συμφωνία διακανονισμού για τη διαγραφή 86,4 εκατ. PLN και αποδέχθηκε την εξόφληση μόνο 11,5 εκατ. PLN. Έτσι, η PZL Hydral εξόφλησε τελικά μόνο το 13 % των υποχρεώσεών της. Οι υπόλοιπες υποχρεώσεις, ήτοι 74,9 εκατ. PLN, διαγράφηκαν.
(34)
Η τράπεζα […] δέχθηκε αυτό το χαμηλό ποσό παρά το γεγονός ότι είχε εξασφάλιση πρώτης τάξεως επί των σημαντικότερων ακινήτων, από τα οποία εξαρτάται το μεγαλύτερο μέρος της παραγωγής και στα οποία ήταν εγκατεστημένες οι διοικητικές δομές. Η εξασφάλιση αυτή συνίστατο συγκεκριμένα σε υποθήκες πρώτης τάξεως επί δύο ακινήτων συνολικού ύψους 19,75 εκατ. PLN, ενέχυρο πρώτης τάξεως επί τεχνολογικής γραμμής παραγωγής συμπιεστών ύψους 20 εκατ. PLN, εκχώρηση πρώτης τάξεως απαιτήσεων βάσει συμφωνιών πώλησης οι οποίες συνήφθησαν για συμπιεστές αξίας 20 εκατ. PLN, πλασματικό ενέχυρο πρώτης τάξεως επί μηχανημάτων και εξοπλισμού συνολικής αξίας 2,8 εκατ. PLN και συμφωνίες μεταβίβασης πρώτης τάξεως για κινητά αξίας 2,65 εκατ. PLN, 2,4 εκατ. PLN, 0,56 εκατ. PLN και 1,1 εκατ. PLN αντίστοιχα. Επιπλέον, η φύση της εξασφάλισης θα επιτρέπει σε κάθε δυνητικό αγοραστή να συνεχίσει την παραγωγή μετά την πραγματοποίηση της αγοράς· θα είναι επίσης δυνατή η μεταφορά των μηχανών είτε συνολικά είτε ως υποενοτήτων χωρίς να αποσυναρμολογηθούν, εφόσον ο δυνητικός αγοραστής αποφασίσει να τις μετακινήσει.
(35)
Μετά τις συμφωνίες με τις τράπεζες, αποδεσμεύθηκαν οι εξασφαλίσεις επί των πάγιων στοιχείων του ενεργητικού. Αυτό είχε σαν αποτέλεσμα να βελτιωθεί η θέση των δημόσιων πιστωτών σε σχέση με την εξασφάλιση αυτή, δηλ. να λάβουν υψηλότερη κατάταξη όσον αφορά την προσημείωση υποθήκης (12).
(36)
Το 1998, οι υποχρεώσεις της εταιρείας έναντι των δημόσιων πιστωτών βάσει απαιτήσεων που προκύπτουν στο πλαίσιο του δημοσίου δικαίου (ήτοι απαιτήσεις της Ιδρύματος Κοινωνικών Ασφαλίσεων, της Φορολογικής Υπηρεσίας της Κάτω Σιλεσίας, της Φορολογικής Υπηρεσίας του Βρότσλαβ - Psie Pole, της Περιφερειακής Υπηρεσίας της Σιλεσίας, του Δημοτικού Συμβουλίου του Βρότσλαβ, του Κρατικού Ταμείου Αποκατάστασης Ατόμων με Αναπηρία) ανήλθαν σε 29 εκατ. PLN. Επιπλέον, το Υπουργείο Οικονομικών πρόβαλε αστικές αξιώσεις ύψους 9,4 εκατ. PLN. Οι υποχρεώσεις αυτές προς μεμονωμένους δημόσιους πιστωτές εξελίχθηκαν όπως φαίνεται στους πίνακες 8, 9, 10, 11, 12, 13 και 14.
Πίνακας 8
Υποχρεώσεις της PLZ Hydral έναντι του Ιδρύματος Κοινωνικών Ασφαλίσεων (σε χιλ. PLN)
31.12.1998
31.12.1999
31.12.2000
31.12.2001
31.12.2002
31.12.2003
31.12.2004
31.12.2005
31.12.2006
31.12.2007
Κεφάλαιο
20 028
27 477
35 107
42 963
47 695
55 935
62 395
69 296
74 187
74 903
Τόκος
9 219
20 000
32 651
46 100
60 810
68 421
76 653
84 040
88 835
102 223
Σύνολο
29 247
47 477
67 758
89 063
108 505
124 356
139 048
153 336
163 022
177 126
Πίνακας 9
Υποχρεώσεις της PLZ Hydral έναντι της Φορολογικής Υπηρεσίας της Κάτω Σιλεσίας (σε χιλ. PLN)
31.12.1998
31.12.1999
31.12.2000
31.12.2001
31.12.2002
31.12.2003
31.12.2004
31.12.2005
31.12.2006
31.12.2007
Κεφάλαιο
1 700
2 700
3 656
4 750
6 198
10 928
12 471
18 655
20 769
38 946
Τόκος
750
1 100
1 500
1 950
2 900
3 200
3 800
5 347
8 450
10 553
Σύνολο
2 450
3 800
5 156
6 700
9 098
14 128
16 271
24 002
29 219
49 499
Πίνακας 10
Υποχρεώσεις της PLZ Hydral έναντι της Φορολογικής Υπηρεσίας του Βρότσλαβ - Psie Pole (σε χιλ. PLN)
31.12.1998
31.12.1999
31.12.2000
31.12.2001
31.12.2002
31.12.2003
31.12.2004
31.12.2005
31.12.2006
31.12.2007
Κεφάλαιο
0
0
0
0
0
0
0
0
0
0
Τόκος (13)
0
0
0
0
0
0
532
532
532
532
Σύνολο
0
0
0
0
0
0
532
532
532
532
Πίνακας 11
Υποχρεώσεις της PLZ Hydral έναντι του Δημοτικού Συμβουλίου του Βρότσλαβ (σε χιλ. PLN)
31.12.1998
31.12.1999
31.12.2000
31.12.2001
31.12.2002
31.12.2003
31.12.2004
31.12.2005
31.12.2006
31.12.2007
Κεφάλαιο
1 682
3 058
4 510
5 972
7 556
9 404
11 299
13 180
14 465
16 389
Τόκος
1 800
2 200
3 500
5 500
7 100
7 950
8 500
9 065
9 951
10 698
Σύνολο
3 482
5 258
8 010
11 472
14 656
17 354
19 799
22 245
24 416
27 087
Πίνακας 12
Υποχρεώσεις της PLZ Hydral έναντι της Περιφερειακής Υπηρεσίας της Κάτω Σιλεσίας (σε χιλ. PLN)
31.12.1998
31.12.1999
31.12.2000
31.12.2001
31.12.2002
31.12.2003
31.12.2004
31.12.2005
31.12.2006
31.12.2007
Κεφάλαιο
0
15
37
57
76
90
90
90
567
935
Τόκος
0
2
8
14
21
29
35
40
75
136
Σύνολο
0
17
45
71
97
119
125
130
642
1 071
Πίνακας 13
Υποχρεώσεις της PLZ Hydral έναντι του Κρατικού Ταμείου Αποκατάστασης Ατόμων με Αναπηρία (σε χιλ. PLN)
31.12.1998
31.12.1999
31.12.2000
31.12.2001
31.12.2002
31.12.2003
31.12.2004
31.12.2005
31.12.2006
31.12.2007
Κεφάλαιο
2 446
2 937
3 457
3 394
4 313
4 771
4 927
5 510
5 577
5 639
Τόκος
3 550
3 900
4 100
4 308
4 807
5 080
5 518
6 040
6 898
7 245
Σύνολο
5 996
6 837
7 557
7 702
9 120
9 851
10 445
11 550
12 476
12 884
Πίνακας 14
Υποχρεώσεις της PLZ Hydral έναντι του υπουργείου Οικονομικών (σε χιλ. PLN)
31.12.1998
31.12.1999
31.12.2000
31.12.2001
31.12.2002
31.12.2003
31.12.2004
31.12.2005
31.12.2006
31.12.2007
Κεφάλαιο
8 018,8
14 395,5
64 717,1
64 717,1
19 687,7
19 646,5
19 422,5
18 773,1
18 260,3
18 260,3
Τόκος
1 372,9
2 639,2
9 627,6
28 741,3
0
0
0
0
193,7
1 117,1
Σύνολο
9 391,7
17 034,7
74 344,7
93 458,4
19 687,7
19 646,5
19 422,5
18 773,1
18 454,0
19 377,4
(37)
Οι δημόσιοι πιστωτές εφάρμοσαν τα επιτόκια υπερημερίας που εμφαίνονται στον πίνακα 15. Αξίζει να σημειωθεί ότι στους πίνακες 8 έως 14 λαμβάνονται υπόψη μερικές εξοφλήσεις ποσών και εμφαίνεται το επίπεδο στο τέλος του έτους· επομένως, οι οφειλόμενοι τόκοι σε ένα δεδομένο έτος δεν συνδέονται άμεσα με το κεφάλαιο, το οποίο μπορεί να εμφανίζει διακυμάνσεις.
Πίνακας 15
Επιτόκιο επί καθυστερούμενων φορολογικών οφειλών (14)
Έτος
1998
1999
2000
2001
2002
2003
2004
2005
2006
2007
2008
2009
2010
%
50
35
44
40
23
15
15
14
11
12
14
11
10
(38)
Πέραν της εφαρμογής του κατάλληλου επιτοκίου επί των καθυστερούμενων φορολογικών οφειλών, το Ίδρυμα Κοινωνικών Ασφαλίσεων, η Περιφερειακή Φορολογική Υπηρεσία της Κάτω Σιλεσίας, η Φορολογική Υπηρεσία του Βρότσλαβ - Psie Pole, το Δημοτικό Συμβούλιο του Βρότσλαβ και η Περιφερειακή Υπηρεσία της Κάτω Σιλεσίας εξασφάλισαν τις απαιτήσεις τους έναντι της PZL Hydral εγγράφοντας υποθήκες επί των ακινήτων στοιχείων του ενεργητικού της. Στους πίνακες 16, 17, 18, 19 και 20 εμφαίνονται οι μεταβολές στις υποθήκες που κατείχαν αυτοί οι δημόσιοι πιστωτές επί των στοιχείων του ενεργητικού της PZL Hydral.
Πίνακας 16
Εξασφαλίσεις επί στοιχείων του ενεργητικού της PZL Hydral τις οποίες κατέχει το Ίδρυμα Κοινωνικών Ασφαλίσεων
Έτος
Ποσό
Παρατηρήσεις
1
1998
PLN 21 996 411,92
συνολικό ύψος υποθηκών
2
1999
PLN 21 996 411,92
συνολικό ύψος υποθηκών
3
2000
PLN 21 996 411,92
συνολικό ύψος υποθηκών
4
2001
PLN 28 660 990,95
συνολικό ύψος υποθηκών
προστέθηκε υποθήκη ύψους 6 664 579,03 PLN
5
2002
PLN 29 602 956,07
συνολικό ύψος υποθηκών
προστέθηκε υποθήκη ύψους 941 965,12 PLN
6
2003
PLN 37 315 430,58
συνολικό ύψος υποθηκών
προστέθηκε υποθήκη ύψους 7 712 474,51 PLN
7
2004
PLN 68 984 278,13
συνολικό ύψος υποθηκών
προστέθηκε υποθήκη ύψους 31 668 847,55 PLN
8
2005
PLN 82 625 551,83
συνολικό ύψος υποθηκών
προστέθηκε υποθήκη ύψους 1 364 127,70 PLN
9
2006
PLN 91 511 663,94
συνολικό ύψος υποθηκών
προστέθηκε υποθήκη ύψους 8 886 112,11 PLN
10
2007
PLN 96 153 021,00
συνολικό ύψος υποθηκών
προστέθηκε υποθήκη ύψους 4 641 357,06 PLN
Πίνακας 17
Εξασφαλίσεις επί στοιχείων του ενεργητικού της PZL Hydral τις οποίες κατέχει η Περιφερειακή Φορολογική Υπηρεσία της Κάτω Σιλεσίας
Έτος
Ποσό
Παρατηρήσεις
1
1998
-
-
2
1999
-
-
3
2000
-
-
4
2001
-
-
5
2002
-
-
6
2003
-
-
7
2004
-
-
8
2005
PLN 5 692 649,25
συνολικό ύψος υποθηκών
9
2006
PLN 5 692 649,25
συνολικό ύψος υποθηκών
10
2007
PLN 5 692 649,25
συνολικό ύψος υποθηκών
Πίνακας 18
Εξασφαλίσεις επί στοιχείων του ενεργητικού της PZL Hydral τις οποίες κατέχει η Φορολογική Υπηρεσία του Βρότσλαβ - Psie Pole
Έτος
Ποσό
Παρατηρήσεις
1
1998
-
-
2
1999
-
-
3
2000
PLN 112 759,61
συνολικό ύψος υποθηκών
4
2001
PLN 212 138,61
συνολικό ύψος υποθηκών
προστέθηκε υποθήκη ύψους 99 379,00 PLN
5
2002
PLN 212 138,61
συνολικό ύψος υποθηκών
6
2003
PLN 212 138,61
συνολικό ύψος υποθηκών
7
2004
PLN 212 138,61
συνολικό ύψος υποθηκών
8
2005
PLN 212 138,61
συνολικό ύψος υποθηκών
9
2006
PLN 212 138,61
συνολικό ύψος υποθηκών
10
2007
PLN 212 138,61
συνολικό ύψος υποθηκών
Πίνακας 19
Εξασφαλίσεις επί στοιχείων του ενεργητικού της PZL Hydral τις οποίες κατέχει το Δημοτικό Συμβούλιο του Βρότσλαβ
Έτος
Ποσό
Παρατηρήσεις
1
1998
PLN 710 074,30
συνολικό ύψος υποθηκών
2
1999
PLN 710 074,30
συνολικό ύψος υποθηκών
3
2000
PLN 710 074,30
συνολικό ύψος υποθηκών
4
2001
PLN 945 962,80
συνολικό ύψος υποθηκών
προστέθηκε υποθήκη ύψους 235 888,50 PLN
5
2002
PLN 2 119 622,40
συνολικό ύψος υποθηκών
προστέθηκε υποθήκη ύψους 1 173 659,60 PLN
6
2003
PLN 2 119 622,40
συνολικό ύψος υποθηκών
7
2004
PLN 11 217 294,85
συνολικό ύψος υποθηκών
προστέθηκε υποθήκη ύψους 9 097 672,45 PLN
8
2005
PLN 11 217 294,85
συνολικό ύψος υποθηκών
9
2006
PLN 12 589 452,85
συνολικό ύψος υποθηκών
προστέθηκε υποθήκη ύψους 3 538 324,00 PLN
10
2007
PLN 15 379 758,25
συνολικό ύψος υποθηκών
προστέθηκε υποθήκη ύψους 2 790 305,40 PLN
Πίνακας 20
Εξασφαλίσεις επί στοιχείων του ενεργητικού της PZL Hydral τις οποίες κατέχει η Περιφερειακή Υπηρεσία της Κάτω Σιλεσίας
Έτος
Ποσό
Παρατηρήσεις
1
1998
-
-
2
1999
-
-
3
2000
-
-
4
2001
-
-
5
2002
PLN 634 594,10
συνολικό ύψος υποθηκών
6
2003
PLN 634 594,10
συνολικό ύψος υποθηκών
7
2004
PLN 634 594,10
συνολικό ύψος υποθηκών
8
2005
PLN 634 594,10
συνολικό ύψος υποθηκών
9
2006
PLN 634 594,10
συνολικό ύψος υποθηκών
10
2007
PLN 634 594,10
συνολικό ύψος υποθηκών
(39)
Οι πολωνικές αρχές τόνισαν επίσης ότι οι δημόσιοι πιστωτές είχαν λάβει υπόψη τη σημαντική αύξηση της αξίας των βιομηχανικών ακινήτων στο Wrocław από το 2003 έως το 2008. Οι τιμές των ακινήτων αυξήθηκαν συνολικά κατά 100 %, ενώ η αξία των ακινήτων της PZL Hydral αυξήθηκε κατά 300 %. Η αξία των υποθηκών που κατείχαν οι δημόσιοι πιστωτές επί στοιχείων του ενεργητικού της PZL Hydral αυξήθηκε επομένως de facto.
(40)
Οι πολωνικές αρχές ενημέρωσαν την Επιτροπή ότι το Κρατικό Ταμείο Αποκατάστασης Ατόμων με Αναπηρία και το Υπουργείο Οικονομικών δεν κατείχαν καμία εξασφάλιση (υποθήκες) επί των στοιχείων του ενεργητικού της PZL Hydral. Εντούτοις, το Υπουργείο Οικονομικών άσκησε αναγκαστική είσπραξη μέρους των απαιτήσεών του μέσω συμφωνίας με την PZL Hydral η οποία συνήφθη στις 20 Μαΐου 2002, βάσει της οποίας η PZL Hydral έπρεπε να εξοφλήσει σημαντικό μέρος των υποχρεώσεών της μέχρι τα τέλη του 2002, όπως εμφαίνεται στον πίνακα 14.
(41)
Σύμφωνα με τις πολωνικές αρχές, οι δημόσιοι πιστωτές - σε αντίθεση με τους ιδιωτικούς - προέβησαν σε αναγκαστική είσπραξη μέσω δικαστικού επιμελητή. Μεταξύ των ετών 1998 και 2007, το Ίδρυμα Κοινωνικών Ασφαλίσεων εξέδωσε εκτελεστούς τίτλους ύψους 119,95 εκατ. PLN, η Περιφερειακή Φορολογική Υπηρεσία της Κάτω Σιλεσίας τίτλους ύψους 43,8 εκατ. PLN και το Κρατικό Ταμείο Αποκατάστασης Ατόμων με Αναπηρία τίτλους ύψους 2,1 εκατ. PLN, αλλά το ποσό που πράγματι προέκυψε από την αναγκαστική εκτέλεση δεν έφθασε στο επίπεδο των υποχρεώσεων που αναφέρονταν στους εκτελεστούς τίτλους. Οι πολωνικές αρχές τόνισαν ότι ο δικαστικός επιμελητής δεν έκρινε εύλογες κάποιες εναλλακτικές επιλογές, όπως παραδείγματος χάρη την απόκτηση της κατοχής στοιχείων του ενεργητικού· οι επιλογές αυτές ήταν αδικαιολόγητες από οικονομική άποψη. Άλλοι δημόσιοι πιστωτές δεν ανέλαβαν καμία δράση αναγκαστικής εκτέλεσης, αλλά τήρησαν τη διαδικασία ιδιωτικοποίησης και αναδιάρθρωσης η οποία, όπως πίστευαν, θα τους παρείχε υψηλότερη απόδοση από την άμεση εκτέλεση των απαιτήσεών τους.
Πίνακας 21
Περίληψη της άσκησης αναγκαστικής εκτέλεσης από τον δημόσιο πιστωτή έναντι της PZL Hydral (1997-2009)
Έτος
Εξοφληθείσες δημόσιες υποχρεώσεις
1
1998
206 349,90 PLN
2
1999
0,00 PLN
3
2000
674 100,75 PLN
4
2001
4 922 525,14 PLN
5
2002
3 209 042,05 PLN
6
2003
223 928,70 PLN
7
2004
1 960 765,69 PLN
8
2005
3 641 223,35 PLN
9
2006
4 472 476,92 PLN
10
2007
9 455 133,89 PLN
11
2008
54 590 790,45 PLN
12
2009
4 500 000 PLN
Σύνολο
87 846 336,84 PLN
(42)
Μεταξύ των ετών 1998 και 2009 εξοφλήθηκαν δημόσιες υποχρεώσεις ύψους 87,846 εκατ. PLN (26 %).
(43)
Μετά το 2003 σημειώθηκε σημαντική αύξηση όσον αφορά την εξόφληση των δημόσιων υποχρεώσεων της PZL Hydral.
II.3 Η PZL Hydral ως προβληματική επιχείρηση
(44)
Ο πίνακας 22 εμφανίζει τα χρηματοοικονομικά δεδομένα της PZL Hydral για την περίοδο 1998-2009.
Πίνακας 22
Επιλεγμένα δεδομένα από τις χρηματοοικονομικές εκθέσεις της PZL Hydral (σε χιλ. PLN )
1998
1999
2000
2001
2002
2003
2004
2005
2006
2007
2008
2009
Εισοδήματα από καθαρές πωλήσεις
44 088
46 403
45 691
37 933
35 500
37 111
34 651
47 560
48 618
55 741
32 757
11 870
Κέρδη (ζημίες) από πωλήσεις
(10 839)
(1 546)
2 004
(8 772)
(10 005)
(9 420)
(6 857)
972
49
3 641
(6 454)
(165 020)
Καθαρό κέρδος (ζημία) (15)
(13 661)
(13 354)
217
18,473
49,346
(177 982)
(48 151)
(14 927)
(1 076)
61 578
23 902
46
Σύνολο στοιχείων ενεργητικού
203 936
212 834
228 344
250 115
192 013
113 255
86 966
92 011
76 986
111 051
35 661
30 617
Μετοχικό κεφάλαιο (αρνητική αξία)
9 707
3 078
268
18 440
15 074
(166 664)
(214 815)
(229 743)
(250 500)
(188 922)
(165 020)
(164 974)
Μακροχρόνιες υποχρεώσεις και αποθεματικά
194 231
209 756
228 075
231 675
176 939
279 920
301 781
321 753
327 486
299 973
200 681
195 592
(45)
Από το 1998 μέχρι το 2002, η PZL Hydral είχε θετικό μετοχικό κεφάλαιο. Από το 2003, είχε αρνητικό μετοχικό κεφάλαιο και σημείωνε συστηματικές καθαρές ζημίες έως το 2007. Από το 2007 έως το 2009, η PZL Hydral σημείωσε κέρδη. Η αξία των στοιχείων του ενεργητικού της μειώθηκε από 203,936 εκατ. PLN το 1998 σε 76,986 εκατ. PLN το 2006. Οι μακροχρόνιες υποχρεώσεις της αυξάνονταν σταθερά από το 1998 έως το 2001 και από το 2003 έως το 2006, οπότε έφθασαν τα 327,486 εκατ. PLN.
(46)
Όπως επεξηγήθηκε ανωτέρω, από το 2008 και εξής η PZL Hydral αντλούσε τα έσοδά της κατά κύριο λόγο από την πώληση υπηρεσιών και αποθεμάτων που είχαν παραχθεί τα προηγούμενα έτη και, σε περιορισμένο βαθμό, από τις θυγατρικές της.
II.4 Η PZL Wrocław ως προβληματική επιχείρηση
(47)
Όσον αφορά τη χρηματοοικονομική της κατάσταση, το 2007, το 2008 και το 2009 η PZL Wrocław δεν έχασε πάνω από το 50 % του κεφαλαίου της ούτε πληρούσε τα κριτήρια επιλεξιμότητας για την κίνηση διαδικασίας αφερεγγυότητας βάσει της πολωνικής νομοθεσίας. Ο κύκλος εργασιών της ανήλθε σε 5,3 εκατ. PLN το 2006, σε 23 εκατ. PLN το 2007 και σε 60 εκατ. PLN το 2008. Η καθαρή ζημία ανήλθε σε 1 εκατ. PLN το 2006, ενώ το 2007 το καθαρό κέρδος ανήλθε σε 0,04 εκατ. PLN, για να αυξηθεί κατακόρυφα σε 8,7 εκατ. PLN το 2008.
(48)
Σύμφωνα με τις χρηματοοικονομικές εκθέσεις της PZL Wrocław, η αξία του πάγιου ενεργητικού της αυξήθηκε από 4,8 εκατ. PLN το 2006 σε 25,7 εκατ. PLN το 2007, 27 εκατ. PLN το 2008 και 29 εκατ. PLN το 2009. Βάσει του πολωνικού νόμου περί προϋπολογισμού, χρηματοδοτικοί πόροι για στρατιωτικές αγορές χορηγούνται ετησίως από το Υπουργείο Άμυνας. Το 2008 η PZL Wrocław ανέλαβε συμβάσεις και πώλησε προϊόντα για στρατιωτική χρήση (π.χ. υδραυλικά συστήματα, εξαρτήματα πεπιεσμένου αέρα για συστήματα ελέγχου καυσίμων) ύψους […] και παρείχε στο Υπουργείο Άμυνας υπηρεσίες συντήρησης αξίας […] , ήτοι συνολικού ύψους […].
(49)
Οι πολωνικές αρχές υποστηρίζουν επίσης, ότι μέχρι τα τέλη του 2008, η αγορά στην οποία είχε αναπτύξει δραστηριότητα η PZL Wrocław, δηλ. η αγορά αερομεταφορών και η αγορά αμυντικού εξοπλισμού, δεν εμφάνισε ενδείξεις επιβράδυνσης.
(50)
Το 2009, ωστόσο, η PZL Wrocław συνάντησε οικονομικές δυσχέρειες συνεπεία της σημαντικής μείωσης των παραγγελιών του Υπουργείου Άμυνας εξαιτίας της οικονομικής κρίσης. Το 2009, η αξία των παραγγελθέντων και πωληθέντων προϊόντων για στρατιωτική χρήση (π.χ. υδραυλικών συστημάτων, εξαρτημάτων πεπιεσμένου αέρα για συστήματα ελέγχου εισροών-εκροών καυσίμων) έπεσε σε […], ενώ η αξία των παρεχόμενων υπηρεσιών συντήρησης έπεσε σε […]. Αποτέλεσμα ήταν να μειωθούν οι πωλήσεις προϊόντων για στρατιωτική χρήση κατά […] % σε σύγκριση με το 2008. Ως εκ τούτου, το 2009 η PZL Wrocław σημείωσε καθαρή ζημία ύψους 8,3 εκατ. PLN. Ο κύκλος εργασιών της μειώθηκε από 60 εκατ. PLN το 2008 σε 41 εκατ. PLN το 2009.
(51)
Οι υποχρεώσεις της εταιρείας αυξήθηκαν από 31 εκατ. PLN το 2008 σε 35 εκατ. PLN το 2009. Οι υποχρεώσεις ανήλθαν σε 7 εκατ. PLN το 2006 και σε 18,4 εκατ. PLN το 2007.
(52)
Οι πολωνικές αρχές ενημέρωσαν την Επιτροπή ότι βάσει της πολωνικής νομοθεσίας (16) η PZL Wrocław δεν πληρούσε ακόμη τα κριτήρια για να κινηθεί εναντίον της διαδικασία κήρυξης σε πτώχευση. Σε περίπτωση, ωστόσο, αποτυχίας της εν εξελίξει διαδικασίας αναδιάρθρωσης του ομίλου Hydral, που βασίζεται στις υποθέσεις του σχεδίου αναδιάρθρωσης για υποχρεώσεις προς δημόσιους οργανισμούς, καθώς και της συμφωνίας-πλαισίου που έχει συναφθεί με τον επενδυτή, η PZL Wrocław θα είναι υποχρεωμένη να καταθέσει αίτηση πτώχευσης.
II.5 Το σχέδιο αναδιάρθρωσης και η διαδικασία ιδιωτικοποίησης
(53)
Το σχέδιο αναδιάρθρωσης των PZL Hydral και PZL Wrocław (στο εξής «το σχέδιο») πρέπει να εξεταστεί στο πλαίσιο των προσπαθειών της Πολωνίας να ιδιωτικοποιήσει τα βιώσιμα μέρη της επιχείρησης, ιδίως στους τομείς της αεροπορίας και της άμυνας.
(54)
Το 1998 ένας ιδιωτικός όμιλος συμβουλευτικών υπηρεσιών, η Business Management Finance S.A, κατήρτισε στρατηγική αναδιάρθρωσης της PZL Hydral. Η στρατηγική περιλάμβανε διάγνωση της τρέχουσας οικονομικής κατάστασης της PZL Hydral, παράλληλα με ανάλυση του κόστους και των δραστηριοτήτων αναδιάρθρωσης. Η στρατηγική αναφέρει ότι θα ήταν εύλογο να απομονωθούν ορισμένα στοιχεία του ενεργητικού της PZL Hydral και να πωληθούν σε ιδιώτη επενδυτή με σκοπό την αναδιάρθρωση των υποχρεώσεων της PZL Hydral.
(55)
Οι μέτοχοι της PZL Hydral και, μετά την ενσωμάτωσή της το 2004, της PZL Wrocław, συνεδρίαζαν τακτικά για να εξετάσουν την ιδιωτικοποίηση του ομίλου ή τμημάτων του (PZL Wrocław) και διαπραγματεύονταν τους όρους της συναλλαγής με τα ενδιαφερόμενα μέρη.
(56)
Εν συνεχεία, οι πολωνικές αρχές άρχισαν διαπραγματεύσεις με δυνητικούς επενδυτές. Τις διαπραγματεύσεις αυτές παρακολουθούσαν εκ του σύνεγγυς ιδιώτες (μόνο για την πρώτη απόπειρα ιδιωτικοποίησης με την […]) και δημόσιοι πιστωτές. Διαπραγματεύσεις πραγματοποιήθηκαν με τις ακόλουθες εταιρείες: […] (2002-2006), […] (2007-2008), […] (2008) και, από το 2009, με τον σημερινό επενδυτή […] (’[…]’ ή «τον επενδυτή»).
(57)
Το 2002, στο πλαίσιο βιομηχανικής συνεργασίας, διεξήχθησαν συζητήσεις σχετικά με την πώληση της PZL Hydral με την […], παγκόσμιο παραγωγό εξαρτημάτων αεροσκαφών, ο ετήσιος κύκλος εργασιών της οποίας ανήλθε το 2009 σε […]. Στις 25 Νοεμβρίου 2002, η […] και η PZL Hydral συνήψαν συμφωνία σχετικά με τη μη αποκάλυψη πληροφοριών. Στις 22 Απριλίου 2003, η […] απέστειλε στην PZL Hydral επιστολή δήλωσης προθέσεων στην οποία εκδήλωνε το ενδιαφέρον της για δυνητική αγορά των μετοχών της PZL Hydral, καθώς και την προθυμία της να εκπονήσει μελέτη δέουσας επιμέλειας, η οποία εκπονήθηκε τον Μάιο του 2003. Τον Απρίλιο του 2005, η […] επέκτεινε το πεδίο εφαρμογής της δέουσας επιμέλειας με σκοπό την πιθανή εξαγορά της PZL Wrocław, η οποία είχε ενσωματωθεί το 2004. Τον Ιούνιο του 2005, τα έγγραφα δόθηκαν στην […]. Το δεύτερο εξάμηνο του 2005 και το πρώτο εξάμηνο του 2006, συγκλήθηκαν πολλές συσκέψεις με τους εκπροσώπους της […]. Ωστόσο, η […] δεν προέβη σε καμία ενέργεια για την ολοκλήρωση της συναλλαγής μετά τον Νοέμβριο του 2006.
(58)
Σύμφωνα με τις πολωνικές αρχές, η […] αποχώρησε από τις διαπραγματεύσεις διότι δεν είχε εξευρεθεί λύση όσον αφορά το χρέος της PZL Wrocław.
(59)
Στη διάρκεια των διαπραγματεύσεων, οι δημόσιοι και ιδιώτες πιστωτές ενημερώνονταν τακτικά, ενίοτε σε ετήσια βάση, σχετικά με την πρόοδό τους.
(60)
Οι πολωνικές αρχές ακολούθησαν μια νέα στρατηγική ιδιωτικοποίησης, με επίκεντρο τη μετατροπ της PZL Wrocław σε βιώσιμη επιχείρηση ικανή προς πώληση και προβλέποντας εν συνεχεία την εκκαθάριση την PZL Hydral χρησιμοποιώντας τις εισπράξεις από την πώληση της PZL Wrocław και των άλλων θυγατρικών της, καθώς και στοιχείων του ενεργητικού της. Η στρατηγική αυτή συμφωνήθηκε από την ARP, την PZL Hydral και τους δημόσιους πιστωτές της PZL Hydral και επισημοποιήθηκε ως το σχέδιο αναδιάρθρωσης 2007-2010 (στο εξής «το σχέδιο») το τελευταίο τρίμηνο του 2007.
(61)
Σύμφωνα με το σχέδιο, οι οφειλές προς δημόσιους πιστωτές έπρεπε να εξοφληθούν από τα έσοδα της πώλησης των στοιχείων του ενεργητικού της PZL Hydral, ως εξής: Zakład Ciepłowniczy «Term-Hydral» Sp. z o.o. - 1 εκατ. PLN, Zakład Produkcji Hydrauliki «Hydral» Sp. z o.o. - 3 εκατ. PLN. Η πώληση της PZL Wrocław αναμενόταν να αποφέρει 65,9 εκατ. PLN (συμπεριλαμβανομένης της μονάδας χύτευσης). Η πώληση των άλλων χρηματοοικονομικών στοιχείων του ενεργητικού αναμενόταν ότι θα αποδώσει 0,5 εκατ. PLN και ένα ακίνητο με την ονομασία BBCenter 47,5 εκατ. PLN, ένα πάρκινγκ αυτοκινήτων 2 εκατ. PLN και ένας σταθμός παραγωγής ηλεκτρικής ενέργειας (GSZ) 0,9 εκατ. PLN. Το σχέδιο βασίστηκε συνεπώς στην υπόθεση ότι η πώληση στοιχείων του ενεργητικού θα απέφερε συνολικά έσοδα ύψους τουλάχιστον 120,8 εκατ. PLN.
(62)
Το σχέδιο πρόβλεπε επίσης εισφορά κεφαλαίου ύψους 36 εκατ. PLN ως εγγύηση για την εξόφληση ποσού ύψους 156,8 εκατ. PLN στους δημόσιους πιστωτές. Πρόβλεπε επίσης το ενδεχόμενο χορήγησης στην ARP πρόσθετης εισφοράς κεφαλαίου ύψους 77,4 εκατ. PLN για την εξόφληση των υποχρεώσεων του Ιδρύματος Κοινωνικών Ασφαλίσεων για την περίοδο 1996-1998.
(63)
Στο μεταξύ, τον Ιανουάριο του 2007, η PZL Wrocław απέκτησε στρατιωτικά πιστοποιητικά και άδειες εμπορίας όπλων (βλ. σημείο 16). Στη διάρκεια του 2007, απέκτησε περισσότερα στοιχεία του ενεργητικού, μηχανήματα, εξοπλισμό και τεχνογνωσία. Η εξαγορά αυτή χρηματοδοτήθηκε μέσω δανείου ύψους 12,5 εκατ. PLN, το οποίο χορήγησε η ARP στην PZL Wrocław στις 24 Μαΐου 2007 (στο εξής «το δάνειο του 2007»), και μέσω εισφοράς σε είδος στο κεφάλαιο της PZL Wrocław από τη μητρική εταιρεία, την PZL Hydral, υπό μορφή μεταβίβασης στοιχείων του ενεργητικού τον Δεκέμβριο του 2007.
(64)
Οι πολωνικές αρχές τόνισαν επίσης ότι το δάνειο του 2007 είχε χορηγηθεί με σκοπό να λάβει η ARP μερίδιο […] % περίπου στην PZL Wrocław (που αντιστοιχεί σε μετοχοποίηση χρεών) και ότι η ARP θα πραγματοποιούσε ικανοποιητική απόδοση του επενδεδυμένου κεφαλαίου μετά την πώληση των μετοχών της PZL Wrocław που κατείχε, ενώ η PZL Hydral θα χρησιμοποιούσε το μετοχικό της μερίδιο για να ικανοποιήσει τους δημόσιους πιστωτές.
(65)
Το δάνειο του 2007 χορηγήθηκε με μεταβλητό επιτόκιο που καθορίστηκε στο WIBOR 3M+200 μονάδες βάσης, (το οποίο αντιστοιχούσε τότε σε επιτόκιο 6,45 %) με αρχική διάρκεια έως το 2007, και συμφωνήθηκε να παραταθεί μέχρι να πραγματοποιηθεί η μετοχοποίηση χρεών, πριν από την πώληση της PZL Wrocław. Το δάνειο εξασφαλίστηκε με την ακόλουθη εξασφάλιση:
-
πλασματικό ενέχυρο (17) επί των πάγιων στοιχείων του ενεργητικού της PZL Wrocław (μηχανήματα) ύψους 5,5 εκατ. PLN το οποίο ενεγράφη στο μητρώο ενεχύρων.
-
κοινό ενέχυρο (18) επί 66 850 μετοχών, οι οποίες αντιστοιχούσαν στο 100 % της εταιρείας κατά τον χρόνο της συναλλαγής τον Μάιο του 2007 και σε […] % στα τέλη του 2007.
(66)
Οι πολωνικές αρχές ενημέρωσαν την Επιτροπή ότι η αξία της PZL Wrocław είχε υπολογιστεί κατόπιν αιτήσεως της ARP τον Μάρτιο του 2007 από συμβούλους της Realizacja Inwestycji Techniczno-Ekonomicznych, οι οποίοι ενήργηαν ως ανεξάρτητοι εμπειρογνώμονες. Χρησιμοποιήθηκαν τρεις μέθοδοι αξιολόγησης: η μέθοδος των εσόδων βάσει του προεξοφλημένου καθαρού κέρδους (μέθοδος 1), η μέθοδος των εσόδων βάσει του προεξοφλημένου καθαρού κέρδους συν την απόσβεση (μέθοδος 2) και η μέθοδος των προεξοφλημένων ταμειακών ροών (μέθοδος 3) (19), συμπεριλαμβανομένης ανάλυσης ευαισθησίας (μετριοπαθές, αισιόδοξο και απαισιόδοξο σενάριο).
(67)
Με τη χρήση των τριών αυτών μεθόδων, η αξία της PZL Wrocław εκτιμάται ως εξής:
Μέθοδος 1:
α)
βάσει του μετριοπαθούς σεναρίου, η αξία της εκτιμάται σε […]·
β)
βάσει του αισιόδοξου σεναρίου, η αξία της εκτιμάται σε […]·
γ)
βάσει του απαισιόδοξου σεναρίου, η αξία της εκτιμάται σε […].
Μέθοδος 2:
α)
βάσει του μετριοπαθούς σεναρίου, η αξία της εκτιμάται σε […]·
β)
βάσει του αισιόδοξου σεναρίου, η αξία της εκτιμάται σε […]·
γ)
βάσει του απαισιόδοξου σεναρίου, η αξία της εκτιμάται σε […].
Μέθοδος 3:
α)
βάσει του μετριοπαθούς σεναρίου, η αξία της εκτιμάται σε […]·
β)
βάσει του αισιόδοξου σεναρίου, η αξία της εκτιμάται σε […]·
γ)
βάσει του απαισιόδοξου σεναρίου, η αξία της εκτιμάται σε […].
(68)
Τα ακόλουθα τρία κριτήρια χρησιμοποιήθηκαν για την εκτίμηση της αξίας της PZL Wrocław:
-
οι χρηματοοικονομικές προβλέψεις της εταιρείας, συμπεριλαμβανομένης της ταμειακής ροής, του καθαρού κέρδους και της απόσβεσης για την περίοδο 2007-2011 με ανάλυση ευαισθησίας (μετριοπαθές, αισιόδοξο και απαισιόδοξο σενάριο)· βλ. πίνακα 23 κατωτέρω,
-
το προεξοφλητικό επιτόκιο βάσει του σταθμισμένου μέσου κόστους κεφαλαίου (WACC) που ισούται με 10,25 %, και
-
η υπόθεση ότι η ταμειακή ροή σταθεροποιείται μετά την περίοδο 2007-2011.
Πίνακας 23
Τα διάφορα σενάρια που ενσωματώθηκαν στη μελέτη του 2007 (σε χιλ. PLN)
Έτος
2007
2008
2009
2010
2011
Μετριοπαθές σενάριο
Ταμειακή ροή
[…]
[…]
[…]
[…]
[…]
Καθαρό κέρδος
[…]
[…]
[…]
[…]
[…]
Απόσβεση
[…]
[…]
[…]
[…]
[…]
Καθαρό κέρδος + απόσβεση
[…]
[…]
[…]
[…]
[…]
Αισιόδοξο σενάριο
Ταμειακή ροή
[…]
[…]
[…]
[…]
[…]
Καθαρό κέρδος
[…]
[…]
[…]
[…]
[…]
Απόσβεση
[…]
[…]
[…]
[…]
[…]
Καθαρό κέρδος + απόσβεση
[…]
[…]
[…]
[…]
[…]
Απαισιόδοξο σενάριο
Ταμειακή ροή
[…]
[…]
[…]
[…]
[…]
Καθαρό κέρδος
[…]
[…]
[…]
[…]
[…]
Απόσβεση
[…]
[…]
[…]
[…]
[…]
Καθαρό κέρδος + απόσβεση
[…]
[…]
[…]
[…]
[…]
(69)
Το προεξοφλητικό επιτόκιο και για τις τρεις μεθόδους αξιολόγησης βασίζεται στο σταθμισμένο μέσο κόστος κεφαλαίου (WACC) που ισούται με το 10,25 % (20). Οι χρηματοοικονομικές προβλέψεις της εταιρείας, συμπεριλαμβανομένης της ταμειακής ροής, του καθαρού κέρδους και της απόσβεσης, για την περίοδο 2007-2011, μαζί με ανάλυση ευαισθησίας (μετριοπαθές, αισιόδοξο και απαισιόδοξο σενάριο για την περίοδο 2007-2011) βασίζονται στα στοιχεία που προσκόμισε η PZL Wrocław. Σύμφωνα με τη μελέτη, τα στοιχεία αυτά βασίζονται σε μεγάλο βαθμό σε προβλέψεις παραγγελιών του Υπουργείου Άμυνας.
(70)
Βάσει της αξιολόγησης αυτής, κατά τον προσδιορισμό της αξίας των μετοχών της εταιρείας, οι πολωνικές αρχές βασίστηκαν στο απαισιόδοξο σενάριο, το οποίο παρήγαγε το χαμηλότερο αποτέλεσμα. Σε αυτή τη βάση υπέθεσαν ότι η εξασφάλιση υπό μορφή κοινού ενεχύρου επί των μετοχών της PZL Wrocław είχε αγοραία αξία τουλάχιστον 20,3 εκατ. PLN (21). Ως εκ τούτου, μαζί με το ενέχυρο επί μηχανημάτων, η αξία του οποίου τη χρονική εκείνη στιγμή ανερχόταν σε 5,5 εκατ. PLN, οι πολωνικές αρχές εκτιμούν ότι η αξία της εξασφάλισης υπερέβαινε τότε την αξία του δανείου.
(71)
Επιπλέον, βάσει της μελέτης εμπειρογνωμόνων, η ARP έκρινε το 2007 ότι θα ήταν εύλογο να βασιστεί στα τέλη του 2007 σε αξία της PZL Wrocław ίση με […] και να λάβει υπόψη το μετριοπαθές σενάριο. η ARP έκρινε επίσης ότι η επένδυσή του θα απέφερε κέρδη. Το άμεσο κέρδος που θα μπορούσε να λάβει η ARP, βάσει της υπόθεσης ότι θα πραγματοποιούσε μετοχοποίηση χρεών πριν από την πώληση και ότι θα κατείχε το […] % των μετοχών (πρόκειται για ποσοστό κατά προσέγγιση και ήταν η υπόθεση εργασίας που χρησιμοποίησε η ARP) θα ανερχόταν σε 48,5 εκατ. PLN.
(72)
Ως εκ τούτου, οι πολωνικές αρχές υποστήριξαν ότι, όσον αφορά το δάνειο του 2007, η ARP ενήργησε ως επενδυτής στο πλαίσιο της πώλησης της PZL Wrocław. Οι πολωνικές αρχές επεσήμαναν επίσης ότι το δάνειο του 2007 δεν είχε συνεπώς χορηγηθεί στην PZL Hydral όπως αναφέρεται στην απόφαση για την κίνηση της διαδικασίας.
(73)
Βάσει της νέας στρατηγικής ιδιωτικοποίησης και του σχεδίου αναδιάρθρωσης 2007-2010, η […], ένας […] από τους σημαντικότερους παγκοσμίως προμηθευτές συστημάτων και υπηρεσιών στην αεροπορική, διαστημική και αμυντική βιομηχανία με έσοδα […] το 2009, άρχισε διαπραγματεύσεις για την πώληση της PZL Wrocław το πρώτο τρίμηνο του 2007 και διενήργησε μελέτη δέουσας επιμέλειας για την PZL Wrocław τον Ιούλιο/Αύγουστο του 2007 και το Φεβρουάριο του 2008. Οι εν λόγω διαπραγματεύσεις υπήρξαν καρπός υφιστάμενης βιομηχανικής συνεργασίας.
(74)
Στις 31 Ιανουαρίου 2008, η […] υπέβαλε προσφορά για τις μετοχές της PZL Wrocław, την οποία αύξησε για πρώτη φορά στις 14 Φεβρουαρίου 2008. Στις 17-18 Μαρτίου 2008 εκπρόσωποι της […] συναντήθηκαν με την ARP. Στις 2 Απριλίου 2008, η […] αύξησε την προσφορά της για δεύτερη φορά. Η τιμή που προσέφερε για τις μετοχές ανήλθε σε […] (τιμή που εξέφραζε την αξία της PZL Wrocław στις 31 Δεκεμβρίου 2007), συν τις μεταβολές του κυκλοφορούντος ενεργητικού υπολογιζόμενες σύμφωνα με ειδικό τύπο. Οι πολωνικές αρχές ενημέρωσαν την Επιτροπή ότι η εφαρμογή του τύπου που θα αντανακλούσε την αύξηση των κερδών θα οδηγούσε σε αύξηση τιμής ίση με […].
(75)
Η προσφορά αυτή ήταν σύμφωνη με την εκτίμηση ανεξάρτητου εμπειρογνώμονα την οποία είχε παραγγείλει η ARP. Η αποτίμηση αυτή, την οποία διενήργησε η Doradztwo Ekonomiczne Dariusz Zarzecki, κατέληγε στο συμπέρασμα ότι η αξία της PZL Wrocław τον Μάρτιο του 2008 ανερχόταν σε […] βάσει της μεθόδου αξιολόγησης της καθαρής αξίας του ενεργητικού («μέθοδος NAV»). Η εν λόγω μέθοδος υιοθετεί κατά την αποτίμηση προσέγγιση με άξονα τα στοιχεία του ενεργητικού και λαμβάνει υπόψη την αξία τους, καθώς και την πιστωτική και χρεωστική πλευρά τόσο εντός όσο και εκτός ισολογισμού. Ταυτόχρονα, η αξία της PZL Hydral βάσει της μεθόδου των προεξοφλημένων ταμειακών ροών («μέθοδος DCF»), η οποία λαμβάνει υπόψη μελλοντικά έσοδα όχι μόνον από τα υλικά, αλλά και από τα άυλα στοιχεία του ενεργητικού που βρίσκονταν στην κατοχή της PZL Wrocław. Η μελέτη δεν περιλαμβάνει ανάλυση ευαισθησίας (δηλ. δεν περιγράφει διαφορετικά σενάρια).
(76)
Βάσει της μεθόδου DCF, οι προβλέψεις ταμειακών ροών για το 2008 και εφεξής βασίζονται στο χρηματοοικονομικό σχέδιο της PZL Wrocław για την περίοδο 2007-2013, το οποίο βασίζεται στην υπόθεση ότι ο πληθωρισμός θα είναι ίδιος με εκείνον που προέβλεψε η Πολωνική Εθνική Τράπεζα τον Φεβρουάριο του 2008 για την υπό εξέταση περίοδο. Το κόστος κεφαλαίου υπολογίζεται σε 16,65 %, ενσωματώνοντας το επιτόκιο μηδενικού κινδύνου (4,70 %), το ασφάλιστρο κινδύνου αγοράς (7,17 %), το ασφάλιστρο κινδύνου τομέα (1,78 %) και το ασφάλιστρο για το μέγεθος της αγοράς (3 %) και επιτρέποντας να ληφθεί υπόψη το μέγεθος της PZL Wrocław σε σύγκριση με τους ανταγωνιστές της (όπως π.χ. η […] ή η […]). Από το 2014 και εφεξής, η μελέτη υποθέτει ότι η ταμειακή ροή θα αυξάνεται κατά 3 % ετησίως (βάσει πληθωρισμού 2 % ).
Πίνακας 24
Εκτιμήσεις μελλοντικής ταμειακής ροής της PZL Wrocław (σε χιλ. PLN)
Έτος
2008
2009
2010
2011
2012
2013
Κόστος ιδίου κεφαλαίου ( %)
16,65
16,65
16,65
16,65
16,65
16,65
Εκτιμήσεις μελλοντικών ταμειακών ροών
[…]
[…]
[…]
[…]
[…]
[…]
Εκτιμήσεις προεξοφλημένων μελλοντικών ταμειακών ροών
[…]
[…]
[…]
[…]
[…]
[…]
(77)
Η μέθοδος προσαρμογής της αξίας των καθαρών στοιχείων του ενεργητικού είναι ένας τρόπος εκτίμησης της «διαρκούς λειτουργίας» της επιχείρησης μέσω της προσαρμογής της αξίας όλων των στοιχείων του ενεργητικού και των υποχρεώσεων στην πραγματική αγοραία αξία (22). Προσαρμογή υποχρεώσεων λογιστικής αξίας 18,35 εκατ. PLN σε καθαρή αξία του ενεργητικού […] πραγματοποιήθηκε με βάση τη σχεδιαζόμενη μετοχοποίηση χρεών του 2007. Η τελευταία προσαρμογή έλαβε υπόψη στοιχεία του ενεργητικού εκτός ισολογισμού.
Πίνακας 25
Η PZL Wrocław - μέθοδος προσαρμογής NAV (σε χιλ. PLN) (23)
Λογιστική αξία
Καθαρή αξία στοιχείων του ενεργητικού
Πάγια στοιχεία του ενεργητικού
25 710
[…]
Κυκλοφορούν ενεργητικό
9 945
[…]
Υποχρεώσεις
18 350
[…]
Εκτός ισολογισμού στοιχεία του ενεργητικού
0
[…]
Σύνολο
17 305
[…]
(78)
Η προσαρμοσμένη καθαρή αξία των πάγιων στοιχείων ενεργητικού ανέρχεται σε […], ενώ η λογιστική τους αξία ανέρχεται σε 25,710 εκατ. PLN. Η προσαρμογή γίνεται ουσιαστικά μέσω του υπολογισμού της πραγματικής αγοραίας αξίας όλων των στοιχείων ενεργητικού βάσει μελέτης που καταρτίστηκε στις 29 Μαΐου 2007 και υποβλήθηκε στην Επιτροπή από ανεξάρτητο εμπειρογνώμονα, την εταιρεία Realizacja Inwestycji Techniczno-ekonomicznych. Η μελέτη υπολογίζει βασικά την αξία ακινήτων, όπως κτήρια και γήπεδα. Η αξία των κτηρίων υπολογίστηκε με βάση τον ακόλουθο μαθηματικό τύπο:
V = Cn(1-Lu/100) × R
Όπου «Cn» το κόστος ανέγερσης ενός νέου κτηρίου, «Lu» το επίπεδο χρήσης του κτηρίου και «R» ένας συντελεστής που αναφέρεται στις διαφορές των τιμών μεταξύ διαφορετικών περιοχών. Η αξία των γηπέδων καθορίζεται με βάση συγκριτική προσέγγιση η οποία θεωρεί ότι η τιμή των γηπέδων είναι ίση με την τιμή που λαμβάνεται για παρόμοιο οικόπεδο, προσαρμοσμένη ώστε να αντανακλά τις αποκλίσεις του πληθωρισμού.
(79)
Η προσαρμογή υποχρεώσεων λογιστικής αξίας 18,350 εκατ. PLN σε καθαρή αξία στοιχείων του ενεργητικού ύψους […] πραγματοποιήθηκε με βάση τη σχεδιαζόμενη μετοχοποίηση χρεών του 2007.
(80)
Η τελευταία προσαρμογή έλαβε υπόψη εκτός ισολογισμού στοιχεία του ενεργητικού. Τα στοιχεία που δεν εμφανίζονται στον ισολογισμό, αλλά τα οποία θα έπρεπε να εμφανίζονται στην αποτίμηση σύμφωνα με τους συντάκτες της μελέτης είναι: «οργάνωση ανθρώπινων πόρων» και «οργάνωση της παραγωγικής διαδικασίας», λαμβανομένων υπόψη των μη ποσοτικοποιήσιμων πτυχών της αξιολόγησης που συνδέονται με την αξία διαχείρισης της εταιρείας.
(81)
Μετά την προσφορά της […], οι πολωνικές αρχές, τον Μάρτιο του 2008, υπέβαλαν στην Επιτροπή κοινοποίηση του σχεδίου ως ενίσχυση αναδιάρθρωσης προς την PZL Hydral, υποθέτοντας ότι η PZL Wrocław επρόκειτο να πωληθεί έναντι ποσού ύψους […]. Συμπεριέλαβαν επίσης το δάνειο του 2007, καθώς και συμπληρωματικό δάνειο ύψους 4 εκατ. PLN το οποίο επρόκειτο να χορηγηθεί στην PZL Wrocław στο πλαίσιο μέτρων για την οριστικοποίηση των διαπραγματεύσεων με την […].
(82)
Το συμπληρωματικό δάνειο («το δάνειο του 2008») χορηγήθηκε στις 2 Απριλίου 2008, ημέρα κατά την οποία η ARP έλαβε λεπτομερή στοιχεία για τη δεύτερη αύξηση της προσφοράς. η ARP χορήγησε το δάνειο αυτό ως ενδιάμεσο δάνειο (δάνειο γεφύρωσης) μέχρι τον χρόνο σύναψης συμφωνίας με την […]. Η PZL Wrocław χρειαζόταν τα χρήματα για να ανταποκριθεί στην αύξηση των παραγγελιών του Υπουργείου Άμυνας.
(83)
Το δάνειο χορηγήθηκε για διάστημα πέντε ετών με κυμαινόμενο επιτόκιο βασιζόμενο στο επιτόκιο αναφοράς της Επιτροπής για την Πολωνία (6,42 % κατά τον χρόνο χορήγησης) και διασφαλίστηκε με την ακόλουθη εξασφάλιση:
-
πλασματικό ενέχυρο επί πάγιων στοιχείων του ενεργητικού της PZL Wrocław (τέσσερις μηχανές και στοιχεία του εξοπλισμού) ύψους 2,8 εκατ. PLN, το οποίο ενεγράφη στο ενεχυρολόγιο,
-
εκχώρηση απαιτήσεων βάσει εμπορικής σύμβασης ύψους 5,2 εκατ. PLN.
(84)
Οι πολωνικές αρχές εκτιμούν συνεπώς ότι η αξία των ενεχύρων υπερέβη την αξία των δανείων.
(85)
Το δάνειο χορηγήθηκε με σκοπό να επιτρέψει στην PZL Wrocław να αγοράσει μηχανήματα αναγκαία για την παραγωγική διαδικασία. η ARP χορήγησε το δάνειο του 2008 σε προχωρημένο στάδιο των διαπραγματεύσεων με την […] εικάζοντας ότι επρόκειτο να εξοφληθεί από τα ίδια κεφάλαια της PZL Wrocław ή από τον επενδυτή.
(86)
Με βάση τα ανωτέρω, οι πολωνικές αρχές υποστήριξαν ότι η ARP δεν ενήργησε απλώς με τρόπο συγκρίσιμο με εκείνο ενός ιδιώτη επενδυτή, αλλά ενήργησε ως η οντότητα που πώλησε την PZL Wrocław.
(87)
Η Επιτροπή ενημερώθηκε επίσης από τις πολωνικές αρχές ότι οι δραστηριότητες της PZL Wrocław το 2008 χρηματοδοτήθηκαν εν μέρει από λειτουργική μίσθωση. Τον Ιούνιο του 2008, δύο συμφωνίες λειτουργικής μίσθωσης […] και […] υπογράφηκαν με ιδιωτική εταιρεία […]. Η καθαρή αξία της μίσθωσης βάσει των συμφωνιών αυτών ανήλθε σε 271 002 EUR και σε 401 263,20 EUR (0,82 εκατ. PLN συμπεριλαμβανομένου ΦΠΑ) (24). Το κόστος της μίσθωσης για την PZL Wrocław βάσει των συμφωνιών ανήλθε σε: 88 762,30 EUR, ποσό που αντιστοιχεί στη διαφορά μεταξύ της καθαρής αξίας των μηχανημάτων και της καθαρής αξίας της μίσθωσης. Οι συμφωνίες αυτές λειτουργούν σαν δάνεια όπου το μισθωμένο αντικείμενο χρησιμεύει ως εξασφάλιση. Μετά την εκπνοή της μίσθωσης, η PZL Wrocław θα αποκτήσει το δικαίωμα να αγοράσει τα μηχανήματα έναντι ποσού ύψους 5 835 EUR. Πριν από τη σύναψη των συμβάσεων μίσθωσης με την PZL Wrocław, η […] προέβη σε εμπεριστατωμένη ανάλυση της χρηματοπιστωτικής και οικονομικής κατάστασης της εταιρείας, συμπεριλαμβανομένης της ικανότητάς της να παράγει επαρκή ταμειακή ροή για την εξόφληση των δόσεων.
(88)
Οι πολωνικές αρχές αναφέρθηκαν επίσης στην αρχική τους κοινοποίηση στην προβλεπόμενη στο σχέδιο μετοχοποίηση χρεών ύψους 13,5 εκατ. PLN (συν τους τόκους).
(89)
Τον Μάρτιο και τον Απρίλιο του 2008, ολοκληρώθηκαν οι διαπραγματεύσεις για τους όρους και τις διατάξεις της συμφωνίας μεταβίβασης μετοχών. Ωστόσο, στις 14 Απριλίου 2008, η […] απέσυρε την προσφορά της. Σύμφωνα με τις πολωνικές αρχές, πιθανή αιτία ήταν οι σημαντικές αλλαγές που είχαν επέλθει στην παγκόσμια αγορά συνεπεία της οικονομικής κρίσης.
(90)
Εξαιτίας της αποχώρησης της […] από τις διαπραγματεύσεις, η διαδικασία πώλησης δρομολογήθηκε εκ νέου. Η πώληση διαφημίστηκε στον εγχώριο και διεθνή Τύπο με τη μορφή πρόσκλησης συμμετοχής σε διαπραγματεύσεις για την αγορά του 100 % των μετοχών της PZL Wrocław. Στις 19 Μαΐου 2008, η πρόσκληση δημοσιεύτηκε στην Puls Biznesu, τη μεγαλύτερη εξειδικευμένη έκδοση στην Πολωνία, καθώς και στη Rzeczpospolita, τη μεγαλύτερη καθημερινή εφημερίδα της χώρας. Στις 20-26 Μαΐου 2008, δημοσιεύτηκε και στην Flight International, το παγκόσμιο ειδικό περιοδικό για την αεροναυπηγική. Τον Νοέμβριο του 2008, λεπτομερή στοιχεία για τη σχεδιαζόμενη πώληση δημοσιεύτηκαν στην Wojsko Technika Obronność, ένα αεροπορικό περιοδικό που εκδίδεται στα πολωνικά και έχει διεθνές αναγνωστικό κοινό. Δεν ελήφθησαν προσφορές αγοράς των μετοχών.
(91)
Ως εκ τούτου, καταβλήθηκαν περαιτέρω προσπάθειες, και οι πληροφορίες που προαναφέρθηκαν διαβιβάστηκαν και παρουσιάστηκαν απευθείας από την PZL Hydral σε εταιρείες που θα μπορούσαν να ενδιαφερθούν για την αγορά της PZL Wrocław. Οι πολωνικές αρχές επεσήμαναν ότι η πώληση διαφημίστηκε σε εμπορικές εκθέσεις και βιομηχανικές εκδηλώσεις, συμπεριλαμβανομένων αεροπορικών επιδείξεων (25), καθώς και με επιστολές που εστάλησαν σε 80 και πλέον εταιρείες. Οι πολωνικές αρχές ανέφεραν επίσης ότι οι πληροφορίες για την πώληση δημοσιεύονταν σταθερά στον δικτυακό τόπο της PZL Hydral, ο οποίος καταγράφει 500 000 επισκέψεις ετησίως. Λαμβάνοντας υπόψη τον ειδικό χαρακτήρα της παραγωγής της PZL Wrocław (ως προμηθευτής προϊόντων και υπηρεσιών για τις πολωνικές ένοπλες δυνάμεις, η PZL Wrocław έχει ιδιαίτερη σημασία για την εθνική ασφάλεια) και το αρκετά υψηλό ποσοστό συγκέντρωσης της αεροπορικής βιομηχανίας σε ολόκληρο τον κόσμο, το οποίο συνεπάγεται σχετικά χαμηλό αριθμό δυνητικών επενδυτών, οι πολωνικές αρχές υποστήριξαν ότι όλοι οι δυνητικοί επενδυτές είχαν την ευκαιρία να λάβουν πληροφορίες για την πώληση της PZL Wrocław και να λάβουν μέρος σε αυτή τη διαδικασία ιδιωτικοποίησης. Ως εκ τούτου, σύμφωνα με τις πολωνικές αρχές, ολόκληρος ο κλάδος γνώριζε σχετικά με την πώληση.
(92)
Η ανακοίνωση της πώλησης ήταν απλώς πρόσκληση σε διαπραγματεύσεις και δεν περιείχε ειδικούς όρους.
(93)
Μετά τις ανανεωμένες προσπάθειες των πολωνικών αρχών, το δεύτερο εξάμηνο του 2008, η ARP έλαβε μια πρώτη ένδειξη ενδιαφέροντος, και αργότερα και προσφορά από την […]. Το δεύτερο εξάμηνο του 2008, η ARP έλαβε δεύτερη ένδειξη ενδιαφέροντος, αυτή τη φορά από την […].
(94)
Στις 30 Σεπτεμβρίου 2008, το […] υπέβαλε προκαταρκτική μη δεσμευτική προσφορά για την αγορά του 100 % των μετοχών της PZL Wrocław («η προσφορά της 30ής Σεπτεμβρίου 2008») για ποσό ύψους […]. Το […] είναι επενδυτικό ταμείο το οποίο επενδύει στην ιδιωτική αγορά μετοχικού κεφαλαίου και ο ιδιοκτήτης του (ιδιώτης) κατέχει επίσης μερίδιο 100 % στην […] (26). Η προσφορά της 30ής Σεπτεμβρίου 2008 πραγματοποιήθηκε για μια εταιρεία χωρίς χρέη και εξαρτώταν από το αν τα χρηματοοικονομικά αποτελέσματα του 2009 (ιδίως το καθαρό κέρδος και το EBITDA) ήταν ανάλογα με εκείνα του 2008. Ειδικότερα, έπρεπε να επιτευχθεί EBITDA ύψους τουλάχιστον […] και το καθαρό κέρδος του 2009 έπρεπε να ανέλθει τουλάχιστον σε […]· επιπλέον, απαιτείτο αύξηση των πωλήσεων κατά 5 %. Ωστόσο, εξαιτίας της χρηματοπιστωτικής κρίσης, τα έσοδα της PZL Wrocław μειώθηκαν κατά 35 % περίπου, και δεν επιτεύχθηκαν τα κριτήρια αξιολόγησης που περιλαμβάνονταν στην προσφορά. Ως το τέλος του πρώτου τριμήνου του 2009, η PZL Hydral γνώριζε ήδη καλά ότι το χρηματοοικονομικό αποτέλεσμα δεν έφθανε το ελάχιστο κατώφλιο που προβλέπεται στην «προσφορά» της […]. Εξάλλου, η μείωση των παραγγελιών του Υπουργείου Άμυνας επιβεβαιώθηκαν στις αρχές του 2009, με σημαντικές επιπτώσεις στην κερδοφορία της εταιρείας τη χρονιά εκείνη. Δεν υπήρξαν επόμενες επαφές με την […].
(95)
Η […], μία […] εταιρεία που συγκαταλέγεται στους μεγαλύτερους παγκοσμίως προμηθευτές τεχνολογικά προηγμένων προϊόντων για αεροσκάφη (για εμπορικά, περιφερειακά, εταιρικά και στρατιωτικά αεροσκάφη), καθώς και βιομηχανικών προϊόντων, και η οποία το 2009 είχε κύκλο εργασιών […], το πρώτο τρίμηνο του 2009 ξεκίνησε συνομιλίες με σκοπό την αγορά μετοχών της PZL Wrocław.
(96)
Η εταιρεία διενήργησε μελέτη δέουσας επιμέλειας μεταξύ 20 Απριλίου 2009 και 12 Μαΐου 2009. Βάσει της μελέτης αυτής, υπέγραψε μνημόνιο συνεννόησης (το οποίο σκιαγραφεί γενικά τη σχεδιαζόμενη συναλλαγή) με την ARP στις 20 Αυγούστου 2009 για την αγορά μετοχών της PZL Wrocław ύψους […]. η ARP ανέλαβε τη δέσμευση να εξασφαλίσει ότι όλα τα στοιχεία του ενεργητικού της PZL Hydral θα ήταν ελεύθερα από οποιαδήποτε αξίωση από μέρους των δημόσιων πιστωτών της PZL Hydral. Στο μνημόνιο συνεννόησης εικάζεται ότι η ARP θα αγόραζε ο ίδιος το 100 % των μετοχών της PZL Wrocław και θα τις πωλούσε εν συνεχεία στον επενδυτή. Ο επενδυτής ανέλαβε τη δέσμευση να εκτελέσει το δικό του λεπτομερές επενδυτικό σχέδιο αξίας επιπλέον ποσού […] μετά την πώληση. Στις 18 Δεκεμβρίου 2009, η ARP, η PZL Hydral και η […] υπέγραψαν συμφωνία-πλαίσιο. Το παράρτημα 2 της συμφωνίας, το οποίο αναφέρει τους κανόνες που διέπουν τη μερική μετοχοποίηση χρεών, τη μερική ακύρωση και τη μερική αποπληρωμή των δανείων του 2007 και του 2008, συνήφθη στις 12 Μαρτίου 2010.
(97)
Οι πολωνικές αρχές επιβεβαίωσαν ότι η πώληση δεν υπέκειτο σε όρους, ιδίως όσον αφορά τη διατήρηση των θέσεων εργασίας. Οι πολωνικές αρχές ενημέρωσαν επίσης την Επιτροπή ότι ο επενδυτής ήταν ελεύθερος να καθορίσει τις επιχειρηματικές του συναλλαγές με το Υπουργείο Άμυνας.
(98)
Λεπτομερής περιγραφή των διαπραγματεύσεων με την […] γίνεται στο σημείο VI.
II.6 Νομική εκτίμηση του σχεδίου από τις πολωνικές αρχές
(99)
Οι πολωνικές αρχές ανέφεραν ότι το συνολικό κόστος της αναδιάρθρωσης θα ανερχόταν σε 262,2 εκατ. PLN, κατανεμημένο ως εξής: αναδιάρθρωση δημόσιου χρέους 234 εκατ. PLN , άλλου είδους χρηματοοικονομική αναδιάρθρωση 11,5 εκατ. PLN , επενδύσεις 11 εκατ. PLN , αναδιάρθρωση στοιχείων του ενεργητικού 5,6 εκατ. PLN και αναδιάρθρωση απασχόλησης 0,3 εκατ. PLN.
(100)
Σύμφωνα με τις πολωνικές αρχές, το συνολικό κόστος της αναδιάρθρωσης της PZL Hydral θα χρηματοδοτείτο από κρατική ενίσχυση ύψους 130,5 εκατ. PLN και από ίδια συνεισφορά ύψους 132 εκατ. PLN. Βάσει του σχεδίου, η ίδια συνεισφορά αντιστοιχεί στο 50,3 % του κόστους της αναδιάρθρωσης. Η ίδια συνεισφορά περιλαμβάνει έσοδα από την πώληση πάγιων στοιχείων του ενεργητικού και μετοχών, καθώς και κεφάλαια τα οποία θα συνεισφέρει ο μελλοντικός επενδυτής της PZL Wrocław.
(101)
Όσον αφορά τα αντισταθμιστικά μέτρα, το σχέδιο πρότεινε την πώληση ορισμένων «πόρων» παραγωγής, πράγμα το οποίο υλοποιήθηκε εν μέρει μεταξύ των ετών 2004 και 2006 και οδήγησε σε μείωση της παραγωγικής ικανότητας. Σύμφωνα με το σχέδιο, η πώληση μηχανημάτων και εξοπλισμού θα μείωνε την ικανότητα της εταιρείας κατά 380 000 μηχανοώρες συνολικά, δηλαδή κατά 42 %. Ο όγκος της σχεδιαζόμενης μείωσης (315 000 μηχανοώρες) έχει ήδη υλοποιηθεί. Οι πολωνικές αρχές υποστήριξαν ότι το ένα τρίτο αυτής της μείωσης δεν ήταν αναγκαίο για την αποκατάσταση της βιωσιμότητας, αλλά σχεδιάστηκε για την περικοπή της παραγωγής στον τομέα της βιομηχανικής υδραυλικής, ένα τμήμα χαμηλού κέρδους την ενασχόλησή της με το οποίο είχε αποφασίσει η εταιρεία να περιορίσει.
(102)
Επιπλέον, το σχέδιο ανέφερε ότι η σχεδιαζόμενη απόσυρση από ορισμένες (εικαζόμενα κερδοφόρες) δραστηριότητες και η πώληση στοιχείων του ενεργητικού που δεν συνδέονταν με την παραγωγή θα εκλαμβάνονταν ως αντισταθμιστικά μέτρα κατά την έννοια των κατευθυντηρίων γραμμών όσον αφορά τις κρατικές ενισχύσεις για τη διάσωση και την αναδιάρθρωση προβληματικών επιχειρήσεων (27) («κατευθυντήριες γραμμές διάσωσης και αναδιάρθρωσης»). Τέλος, οι πολωνικές αρχές υποστήριξαν ότι η ιδιωτικοποίηση της PZL Wrocław, οι οποία θα επιτρέψει στους ανταγωνιστές της να αποκτήσουν την ικανότητα, την τεχνογνωσία και το μερίδιο αγοράς της PZL Hydral, θα έπρεπε επίσης να θεωρηθούν αντισταθμιστικό μέτρο.
III. ΑΜΦΙΒΟΛΙΕΣ ΤΙΣ ΟΠΟΙΕΣ ΔΙΑΤΥΠΩΣΕ Η ΕΠΙΤΡΟΠΗ ΚΑΤΑ ΤΗΝ ΚΙΝΗΣΗ ΚΑΙ ΤΗΝ ΕΠΕΚΤΑΣΗ ΤΗΣ ΕΠΙΣΗΜΗΣ ΔΙΑΔΙΚΑΣΙΑΣ ΕΡΕΥΝΑΣ
(103)
Το σχέδιο κοινοποιήθηκε ως σενάριο αναδιάρθρωσης βάσει των κατευθυντηρίων γραμμών διάσωσης και αναδιάρθρωσης. Η προκαταρκτική αξιολόγηση της Επιτροπής βασίστηκε επομένως στις πληροφορίες που διέθετε σε εκείνο το στάδιο. Βάσει των πληροφοριών αυτών, η Επιτροπή διατύπωσε τον ακόλουθο προβληματισμό.
(104)
Όσον αφορά την επιλεξιμότητα της εταιρείας για ενίσχυση αναδιάρθρωσης βάσει των κατευθυντηρίων γραμμών διάσωσης και αναδιάρθρωσης, η Επιτροπή εξέφρασε αμφιβολίες για το αν η PZL Hydral δεν είχε λάβει καμία ενίσχυση διάσωσης και αναδιάρθρωσης κατά τα προηγούμενα δέκα έτη.
(105)
Ειδικότερα, η Επιτροπή διατυπώνει το ερώτημα αν η μη αναγκαστική εκτέλεση ή η καθυστερημένη αναγκαστική εκτέλεση δημόσιων υποχρεώσεων δεν θα έπρεπε να αντιμετωπίζεται ως κρατική ενίσχυση. Η Επιτροπή τόνισε ότι, σε περίπτωση που δημόσιος οργανισμός που συγκεντρώνει εισφορές κοινωνικής ασφάλισης ανέχεται την μη καταβολή ή την καθυστερημένη καταβολή των εισφορών αυτών επί μακρό χρονικό διάστημα, αναμφίβολα παρέχει στον αποδέκτη πλεονέκτημα μειώνοντας την επιβάρυνση την οποία αντιπροσωπεύει για αυτόν η κανονική εφαρμογή του συστήματος κοινωνικής ασφάλισης (28). Η Επιτροπή, αν και αναγνώρισε ότι οι δημόσιοι πιστωτές είχαν λάβει ορισμένα μέτρα αναγκαστικής εκτέλεσης, διατύπωσε αμφιβολίες για το αν τα μέτρα αυτά ήταν επαρκή ή, εφόσον είχαν ληφθεί σε μεταγενέστερο στάδιο, αποτελεσματικά, ιδίως όσον αφορά την εξασφάλιση που κατείχαν οι δημόσιοι πιστωτές και στην οποία θα μπορούσαν να βασιστούν. Συνεπώς, κατά το παρόν στάδιο της διαδικασίας, η Επιτροπή εκφράζει αμφιβολίες κατά πόσο η συμπεριφορά των δημόσιων πιστωτών ήταν ευθυγραμμισμένη με τον τρόπο με τον οποίο θα είχαν συμπεριφερθεί ιδιώτες πιστωτές στις συνθήκες αυτές.
(106)
Η Επιτροπή διατύπωσε επίσης αμφιβολίες όσον αφορά άλλα μέτρα τα οποία σύμφωνα με τις πολωνικές αρχές δεν εμπεριείχαν στοιχεία ενίσχυσης.
(107)
Η Επιτροπή διατύπωσε αμφιβολίες κατά πόσο η μερική αποπληρωμή και μερική παραγραφή δημόσιων υποχρεώσεων που ανέφεραν οι πολωνικές αρχές ότι δεν εμπεριέχουν στοιχεία ενίσχυσης, ήταν ευθυγραμμισμένες με τον κανόνα του ιδιώτη πιστωτή.
(108)
Η Επιτροπή εξέφρασε επίσης αμφιβολίες όσον αφορά τη συμβατότητα του σχεδίου με την εσωτερική αγορά βάσει του σημείου 31 κ.ε. των κατευθυντηρίων γραμμών διάσωσης και αναδιάρθρωσης.
(109)
Η Επιτροπή αμφέβαλε αν η προτεινόμενη εισφορά ήταν πραγματική και συνεπώς αν το σχέδιο ήταν σύμφωνο με τα σημεία 43-45 των κατευθυντηρίων γραμμών διάσωσης και αναδιάρθρωσης. Η Επιτροπή διατύπωσε αμφιβολίες κατά πόσο τα σχεδιαζόμενα έσοδα από την πώληση της PZL Wrocław, ακόμη και αν επιτυγχάνονταν, θα μπορούσαν να θεωρηθούν ίδια συνεισφορά στην αναδιάρθρωση. Όπως προαναφέρθηκε, η PZL Wrocław ιδρύθηκε στα τέλη του 2004. Βάσει του σχεδίου, τα στοιχεία που ενεργητικού που συνδέονται με την παραγωγή έπρεπε να έχουν μεταβιβαστεί και η διαδικασία ιδιωτικοποίησης έπρεπε να έχει ξεκινήσει στις αρχές του 2007. Οι αρχικές προσφορές δυνητικών επενδυτών έπρεπε να έχουν υποβληθεί έως το τέταρτο τρίμηνο του 2007 και, κατόπιν διαπραγματεύσεων, η προκαταρκτική συμφωνία πώλησης έπρεπε να έχει συναφθεί το πρώτο εξάμηνο του 2008. Ωστόσο, κατά τον χρόνο κίνησης της διαδικασίας, η Επιτροπή δεν είχε ενημερωθεί σχετικά με εκδήλωση ενδιαφέροντος από μέρους δυνητικών επενδυτών για την εξαγορά της PZL Wrocław.
(110)
Η Επιτροπή διατύπωσε επίσης αμφιβολίες αν το σχέδιο θα εξασφάλιζε μακροχρόνια βιωσιμότητα, όπως ορίζεται στα σημεία 34-37 των κατευθυντηρίων γραμμών διάσωσης και αναδιάρθρωσης. Η Επιτροπή παρατήρησε ότι η σχεδιαζόμενη αναδιάρθρωση επικεντρωνόταν στη χρηματοοικονομική αναδιάρθρωση, δηλ. το 90 % περίπου του συνολικού κόστους αναδιάρθρωσης είχε διατεθεί για την αποπληρωμή καθυστερούμενων δημόσιων οφειλών. Ως εκ τούτου, τα υπόλοιπα μέτρα αναδιάρθρωσης ήταν μάλλον περιορισμένα. Η Επιτροπή επεσήμανε επίσης ότι, όπως ήδη επεξηγήθηκε, κατά τον χρόνο κίνησης της διαδικασίας, δεν είχε ενημερωθεί για πιθανό ενδιαφέρον δυνητικών επενδυτών. Η Πολωνία ανέφερε επίσης ότι ενδεχομένως θα ήταν αναγκαία η λήψη περαιτέρω μέτρων αναδιάρθρωσης μετά την ιδιωτικοποίηση της εταιρείας, πράγμα που ήγειρε πρόσθετες αμφιβολίες ως προς τη βιωσιμότητα του Σχεδίου.
(111)
Η Επιτροπή ανέφερε επίσης ότι απαιτούνται περαιτέρω διευκρινίσεις όσον αφορά τη συμβατότητα των προτεινόμενων αντισταθμιστικών μέτρων με τα σημεία 38-42 των κατευθυντηρίων γραμμών διάσωσης και αναδιάρθρωσης. Οι πολωνικές αρχές υποστήριξαν στην κοινοποίηση ότι τουλάχιστον το ένα τρίτο της μείωσης της ικανότητας σχεδιάστηκε με σκοπό την περικοπή της ικανότητας στο μη επικερδές τμήμα της βιομηχανικής υδραυλικής. Βάσει των πληροφοριών που είχε στη διάθεσή της, η Επιτροπή διατύπωσε αμφιβολίες κατά πόσο η μείωση της παραγωγικής ικανότητας που εφαρμόστηκε ή σχεδιάστηκε από την εταιρεία ήταν επαρκής. Η Επιτροπή επεσήμανε επίσης ότι τουλάχιστον ορισμένα από τα προτεινόμενα μέτρα φαίνονταν αναγκαία για την επίτευξη μακροχρόνιας βιωσιμότητας. Ειδικότερα, η Επιτροπή τόνισε ότι η πώληση ορισμένων «πόρων» παραγωγής στο παρελθόν είχε, όπως φαίνεται, σχεδιαστεί ειδικά για την αποκατάσταση της βιωσιμότητας. Ομοίως, η σχεδιαζόμενη πώληση ακινήτων θα χρησίμευε ως πηγή χρηματοδότησης και όχι ως αντιστάθμιση ενδεχόμενης στρέβλωσης του ανταγωνισμού.
IV. ΠΑΡΑΤΗΡΗΣΕΙΣ ΤΗΣ ΠΟΛΩΝΙΑΣ ΚΑΤΑ ΤΗΝ ΚΙΝΗΣΗ ΤΗΣ ΕΠΙΣΗΜΗΣ ΔΙΑΔΙΚΑΣΙΑΣ ΕΡΕΥΝΑΣ
(112)
Οι πολωνικές αρχές υπέβαλαν τις παρατηρήσεις τους για την απόφαση για την κίνηση της διαδικασίας όσον αφορά το ενδεχόμενο εφαρμογής του κριτηρίου του ιδιώτη επενδυτή στο αναφερθέν σενάριο, ήτοι σε συνδυασμό με εισφορές κεφαλαίου.
(113)
Οι πολωνικές αρχές ανέφεραν ότι οι προτεινόμενες διαγραφές χρεών ήταν σύμφωνες με τον κανόνα του ιδιώτη πιστωτή λόγω του ότι οι δημόσιοι πιστωτές θα ελάμβαναν περισσότερα σε περίπτωση πώλησης των στοιχείων του ενεργητικού της PZL Hydral παρά σε περίπτωση πτώχευσης της εταιρείας. Οι πολωνικές αρχές ανέφεραν επίσης ότι η άποψη αυτή βασιζόταν σε οικονομική και χρηματοοικονομική ανάλυση και την συμμερίζονταν οι ενδιαφερόμενοι δημόσιοι πιστωτές.
(114)
Οι πολωνικές αρχές υποστήριξαν ότι οι δύο εισφορές κεφαλαίου που θα χορηγούσε η ARP στην PZL Hydral και οι οποίες, σύμφωνα με την κοινοποίηση, επρόκειτο να διατεθούν για την εξόφληση δημόσιων πιστωτών, δεν αποκλείουν την εφαρμογή του κανόνα του ιδιώτη πιστωτή.
(115)
Επιπλέον, οι πολωνικές αρχές υποστήριξαν ότι η αγοραία αξία της PZL Wrocław συνδεόταν στενά με την από μέρους της κατοχή πιστοποιητικών παροχής αεροπορικών υπηρεσιών και αδειών εμπορίας όπλων, καθώς και με το μοναδικής εμπειρίας και ειδίκευσης εργατικό δυναμικό της. Σε περίπτωση πτώχευσης, θα ήταν αδύνατο να αποκατασταθεί αυτή η οργάνωση σε βαθμό αποδεκτό από τις εποπτικές υπηρεσίες της αεροπορίας.
(116)
Οι πολωνικές αρχές εκτίμησαν την ιδία συνεισφορά σε 130 εκατ. PLN, ποσό που αντιστοιχούσε στο 50 % του κόστους αναδιάρθρωσης, ακόμη και αν η μη αναγκαστική εκτέλεση των δημόσιων οφειλών αντιμετωπιζόταν ως κρατική ενίσχυση. Επιπλέον, οι πολωνικές αρχές επεσήμαναν ότι η πώληση στοιχείων του ενεργητικού βρισκόταν σε εξέλιξη και, συνεπώς, όλα τα στοιχεία του ενεργητικού που προβλέπονταν στο σχέδιο θα διατίθεντο στο πλαίσιο της αναδιάρθρωσης.
(117)
Όσον αφορά τη μακροχρόνια βιωσιμότητα του σχεδίου, οι πολωνικές αρχές επιβεβαίωσαν ότι οι στόχοι της αναδιάρθρωσης υλοποιούνταν ικανοποιητικά. Ειδικότερα, η διαδικασία συγκέντρωσης της παραγωγής στο ανατολικό τμήμα του εργοστασίου της PZL Hydral είχε αποδώσει μείωση του πάγιου κόστους, λειτουργικές βελτιώσεις της παραγωγής και πρόσθετα έσοδα από την εκμίσθωση του χώρου που ελευθερώθηκε. Εξάλλου, η παραγωγή και οι πωλήσεις (συμπεριλαμβανομένων 570 εργαζομένων) είχαν μετεγκατασταθεί στην PZL Wrocław, η οποία την εποχή εκείνη ήταν βιώσιμη από οικονομική άποψη (στοιχεία για τους πρώτους δέκα μήνες του 2008). Τα καθαρά κέρδη της PZL Wrocław στα τέλη του 2008 ανήλθαν, σύμφωνα με τις εκτιμήσεις, σε 6 εκατ. PLN περίπου, ενώ οι πωλήσεις σε 50 εκατ. PLN. Οι πολωνικές αρχές πρόσθεσαν ότι μετά την επίτευξη συμφωνίας για το σενάριο του ιδιώτη πιστωτή, το τέταρτο τρίμηνο του 2007, τόσο η PZL Hydral όσο και η PZL Wrocław είχαν εγκαίρως καταβάλει τις τρέχουσες υποχρεώσεις τους προς τους δημόσιους πιστωτές.
V. ΠΑΡΑΤΗΡΗΣΕΙΣ ΤΡΙΤΩΝ ΜΕΡΩΝ
(118)
Η Επιτροπή δεν έλαβε παρατηρήσεις από τρίτα μέρη.
VI. ΓΕΓΟΝΟΤΑ ΜΕΤΑ ΤΗΝ ΚΙΝΗΣΗ ΤΗΣ ΕΠΙΣΗΜΗΣ ΔΙΑΔΙΚΑΣΙΑΣ ΕΡΕΥΝΑΣ - ΤΟ ΑΝΑΘΕΩΡΗΜΕΝΟ ΣΧΕΔΙΟ
(119)
Οι πολωνικές αρχές εκτιμούν ότι η τιμή πώλησης των μετοχών της PZL Wrocław την οποία προσέφερε η […] ανταποκρίνεται στην αγοραία αξία της εταιρείας. Σύμφωνα με τις πολωνικές αρχές, η προσφερθείσα τιμή αντανακλούσε την χρηματοοικονομική κατάσταση της εταιρείας, η οποία επιδεινώθηκε το 2009 συνεπεία της χρηματοπιστωτικής κρίσης και της μείωσης παραγγελιών από τις πολωνικές ένοπλες δυνάμεις.
(120)
Οι πολωνικές αρχές ανέφεραν επίσης ότι η τιμή αντανακλούσε τις μακροοικονομικές συνθήκες. Αν αναφερθεί ενδεικτικά ότι μόνο στο χρηματιστήριο της Βαρσοβίας ο δείκτης (WIG) σημείωσε πτώση 36 %. Μεταξύ Απριλίου 2008 (αποχώρηση της […] από τις διαπραγματεύσεις) και Ιουνίου 2009, η κατάταξη στην αγορά εισηγμένων εταιρειών του αεροπορικού τομέα με παραγωγικό προφίλ ανάλογο εκείνου της PZL Wrocław σημείωσε δραματική πτώση. Οι μετοχές της […], στην οποία ανήκει η […], έπεσαν κατά […] %, οι μετοχές της […] κατά […] % και οι μετοχές της […] κατά […] %.
(121)
Η […] διενήργησε μελέτη δέουσας επιμέλειας (βλ. σημείο 96). Στη μελέτη συγκρίνονται τα αριθμητικά στοιχεία που αφορούν […] 32 εταιρειών του τομέα των αερομεταφορών. Η μελέτη υπολόγισε κατόπιν τους μέσους συντελεστές οι οποίοι καθόριζαν πώς αυτές […]. Οι συντελεστές αυτοί εφαρμόστηκαν εν συνεχεία στην […]. Το αποτέλεσμα ήταν […].
(122)
Ωστόσο, οι συνομιλίες με την ARP σχετικά με την αξιολόγηση του επενδυτή υποδηλώνουν ότι στο παρόν στάδιο η […] εξαρτάται σε μεγάλο βαθμό από ένα πελάτη, τις πολωνικές ένοπλες δυνάμεις, από τον οποίο αναμένεται να αντλήσει το […] % των σχεδιαζόμενων εσόδων της την περίοδο 2010-13, βάσει του προγράμματος εκσυγχρονισμού η έκβαση του οποίου είναι αβέβαιη, ενώ μπορεί να δρομολογηθεί διαδικασία πτώχευσης αν η χρηματοοικονομική κατάσταση της PZL Wrocław δεν βελτιωθεί το 2010.
(123)
Με βάση τα ανωτέρω, ο επενδυτής ισχυρίζεται ότι προσφέροντας […] για τις μετοχές PZL Wrocław θα καταβάλει de facto ασφάλιστρο.
(124)
Μόλις έγινε γνωστή η τιμή που προσέφερε ο επενδυτής, η ARP άρχισε διαπραγματεύσεις με τους δημόσιους πιστωτές σχετικά με τις μερικές εξοφλήσεις και τις μερικές διαγραφές των απαιτήσεών τους, όπως ορίζεται στο σχέδιο, βάσει των εσόδων της πώλησης των στοιχείων του ενεργητικού της PZL Hydral χωρίς καμία πρόσθετη εισφορά κεφαλαίου.
(125)
Για τον σκοπό αυτό, η ARP ανέθεσε την εκπόνηση μελέτης στην Ernst&Young, στις 15 Ιανουαρίου 2010. Ζητήθηκε από την Ernst&Young να προβεί, ως ανεξάρτητος εμπειρογνώμονας, στη σύγκριση των ακόλουθων σεναρίων:
-
διαδικασία κήρυξης σε πτώχευση της PZL Hydral, συμπεριλαμβανομένης της θυγατρικής της PZL Wrocław,
-
διακανονισμός υποχρεώσεων βάσει των εσόδων από την πώληση της PZL Wrocław στην […] για […], καθώς και των εσόδων από την πώληση άλλων στοιχείων του ενεργητικού της PZL Hydral.
(126)
Η Ernst&Young αξιολόγησε την κατάσταση για κάθε επιμέρους δημόσιο πιστωτή: το Ίδρυμα Κοινωνικών Ασφαλίσεων, την Περιφερειακή Φορολογική Υπηρεσία της Κάτω Σιλεσίας, τη Φορολογική Υπηρεσία του Βρότσλαβ-Psie Pole, το Δημοτικό Συμβούλιο του Βρότσλαβ, το Κρατικό Ταμείο Αποκατάστασης Ατόμων με Αναπηρία, την Περιφερειακή Υπηρεσία Κάτω Σιλεσίας και το Υπουργείο Οικονομικών. Η ανάλυση δεν περιλαμβάνει την ARP διότι δεν ήταν πιστωτής της PZL Hydral, αλλά απλώς μέτοχος.
(127)
Η μελέτη της Ernst&Young ολοκληρώθηκε στις 24 Φεβρουαρίου 2010. Η μελέτη βασίστηκε σε συντηρητική προσέγγιση: υπολογίστηκαν ποσοτικά μόνο τα ποσά που αναμένεται να ανακτηθούν άμεσα βάσει εκάστου σεναρίου. Η μελέτη δεν έλαβε υπόψη το εναλλακτικό κόστος (29), τις μακροχρόνιες προβλέψεις κερδών και τον πληθωρισμό.
(128)
Το σενάριο πτώχευσης, το οποίο οδηγεί σε εκκαθάριση, εξετάστηκε αναλυτικά λαμβάνοντας ως υπόθεση ότι η εκκαθάριση θα ήταν ευλόγως αποτελεσματική. Αναφέρεται, ως βάση της μεθοδολογίας του, στις απαιτήσεις ενός κατάλληλου τεστ του ιδιώτη πιστωτή βασισμένο στη νομολογία (Ισπανία κατά Επιτροπής και Hamsa κατά Επιτροπής) που αναλύει τη συμπεριφορά ενός δημόσιου οργανισμού από τη σκοπιά του ιδιώτη πιστωτή, ο οποίος επιδιώκει να λάβει πληρωμή από οφειλέτη που αντιμετωπίζει οικονομικές δυσχέρειες (30). Η έκθεση βασίζεται σε ανάλυση κάθε επιμέρους πιστωτή, λαμβάνοντας υπόψη, ειδικότερα, την εξασφάλιση του πιστωτή επί των στοιχείων ενεργητικού του οφειλέτη και τον βαθμό στον οποίο μπορούν να ικανοποιηθούν οι απαιτήσεις σε περίπτωση πτώχευσης του οφειλέτη (31).
(129)
Προκειμένου να καθοριστεί η αξία του ενεργητικού κατά την πτώχευση, η μελέτη της Ernst&Young υποθέτει ότι η αξία της πώλησης εκτάκτου ανάγκης των ακίνητων πάγιων στοιχείων του ενεργητικού ανέρχεται στο 50 % της πραγματικής τους αξίας. Για να προσδιορίσει την πραγματική αξία, η Ernst&Young βασίστηκε στις μεθόδους που ορίζονται στο διεθνές λογιστικό πρότυπο 16 για τα ενσώματα πάγια στοιχεία του ενεργητικού και χρησιμοποίησε κάθε διαθέσιμη αξιολόγηση ανεξάρτητων εμπειρογνωμόνων. Η μείωση κατά 50 % αιτιολογείται από τη χαμηλή αποτελεσματικότητα της διαδικασίας πτώχευσης στην Πολωνία, όπου τα έσοδα από την πώληση στοιχείων του ενεργητικού συνιστούν κατά μέσο όρο το 26,86 % της πραγματικής τους αξίας.
(130)
Η μελέτη της Ernst και Young επισημαίνει επίσης ότι τα έσοδα τα οποία μπορούν να αναμένουν οι πιστωτές σε περίπτωση που επικρατήσει το σενάριο της πτώχευσης εξαρτώνται από την αντίστοιχη κατάταξη των εξασφαλίσεών τους επί των στοιχείων του ενεργητικού στα οποία επισυνάπτονται οι υποθήκες. Η μελέτη της Ernst&Young παρέχει για τον σκοπό αυτό επισκόπηση των υποθηκών που επισυνάπτονται σε κάθε στοιχείο του ενεργητικού της PZL Hydral, της αξίας των αντίστοιχων υποθηκών, καθώς και της κατάταξης των πιστωτών.
(131)
Βάσει των υποθέσεων που εκτίθενται στις προηγούμενες δύο παραγράφους, η Ernst&Young εκτιμά ότι, σε περίπτωση πτώχευσης, το συνολικό ανακτήσιμο ποσό από τα στοιχεία του ενεργητικού που έχουν εξασφαλιστεί με υποθήκες ανέρχεται σε 52,4 εκατ. PLΝ· τρεις μεγάλοι πιστωτές (το Κρατικό Ταμείο Αποκατάστασης Ατόμων με Αναπηρία, η Περιφερειακή Φορολογική Υπηρεσία της Κάτω Σιλεσίας και το Υπουργείο Οικονομικών) δεν θα είναι σε θέση να ανακτήσουν τίποτε, ενώ οι υπόλοιποι πιστωτές θα μπορέσουν να ανακτήσουν τα ακόλουθα ποσά: το Ίδρυμα Κοινωνικών Ασφαλίσεων- 44,8 εκατ. PLN, η Περιφερειακή Φορολογική Υπηρεσία της Κάτω Σιλεσίας - 2,3 εκατ. PLN , η Φορολογική Υπηρεσία του Βρότσλαβ - Psie Pole - 0,457 εκατ. PLN και το Δημοτικό Συμβούλιο του Βρότσλαβ - 4,9 εκατ. PLN.
(132)
Το πραγματικό ποσό των εσόδων βάσει του σεναρίου πτώχευσης θα πρέπει στη συνέχεια να διορθωθεί με την προσθήκη του ανακτηθέντος ποσού από τα λοιπά στοιχεία του ενεργητικού της PZL Hydral, δηλ 13,5 εκατ. PLN (32). Συνεπώς, τα έσοδα από την πτώχευση ανέρχονται σε 66 εκατ. PLN, όπως εμφαίνεται στον πίνακα 26.
(133)
Το σενάριο πώλησης στοιχείων του ενεργητικού προβλέπει την πώληση όλων των στοιχείων του ενεργητικού της PZL Hydral που αναφέρονται στο σχέδιο, ύψους 122 323 202,31 PLN: Zakład Produkcji Hydrauliki «Hydral» Sp. z o.o. for […], ακίνητα του BBCCenter […], πάρκινγκ αυτοκινήτων […], Zakład Cieplowniczy «Term-Hydral» Sp. z o.o. […], σταθμός ηλεκτροδότησης (GSZ) […], PZL Wrocław […], μονάδα χύτευσης […] PLN, μειοψηφικές συμμετοχές […] και εξόφληση απαιτήσεων της PZL Hydral ύψους […].
Πίνακας 26
Σύγκριση του σεναρίου πώλησης και του σεναρίου πτώχευσης από την οπτική γωνία της PZL Hydral το 2010 (σε PLN) στη μελέτη της Ernst&Young
Δημόσιος πιστωτής
Συνολικό ύψος υποχρεώσεων (33)
Έσοδα στο σενάριο πτώχευσης
Έσοδα στο σενάριο πώλησης στοιχείων του ενεργητικού
Ίδρυμα Κοινωνικών Ασφαλίσεων
192 427 569,63
58 326 475,00
91 857 554,58
Φορολογική Υπηρεσία Κάτω Σιλεσίας
59 579 407,58
2 294 047,11
18 250 999,45
Φορολογική Υπηρεσία Βρότσλαβ - Psie Pole
532 432,60
456 768,68
456 800,00
Δημοτικό Συμβούλιο Βρότσλαβ
27 087 078,25
4 928 184,34
4 930 000,00
Κρατικό Ταμείο για την Αποκατάσταση Ατόμων με Αναπηρία
12 884 457,46
-
5 007 169,46
Περιφερειακή Φορολογική Υπηρεσία Κάτω Σιλεσίας
1 320 678,82
-
1 320 678,82
Υπουργείο Οικονομικών
24 050 232,71
-
500 000,00
Σύνολο
317 881 857,5
66 005 475,13
122 323 202,31
(134)
Στον πίνακα 26 αναφέρεται ότι βάσει της μελέτης της Ernst&Young το Ίδρυμα Κοινωνικών Ασφαλίσεων θα ανακτούσε το 47,7 % των απαιτήσεών του, η Περιφερειακή Φορολογική Υπηρεσία της Κάτω Σιλεσίας το 30,6 %, η Φορολογική Υπηρεσία του Βρότσλαβ - Psie Pole το 85,8 %, το Δημοτικό Συμβούλιο του Βρότσλαβ το 18,2 %, η Περιφερειακή Υπηρεσία Κάτω Σιλεσίας το σύνολο των απαιτήσεών της, το Κρατικό Ταμείο Αποκατάστασης Ατόμων με Αναπηρία το 38,9 % και το Υπουργείο Οικονομικών το 2,1 %.
(135)
Βάσει της πολωνικής νομοθεσίας, μόλις οι δημόσιοι πιστωτές αποφασίσουν να προβούν σε διακανονισμό των απαιτήσεών τους μέσω μερικών διαγραφών, το επιτόκιο παύει να βασίζεται στις απαιτήσεις αυτές και χρεώνεται μόνο αν δεν υλοποιηθεί ο διακανονισμός, πράγμα που θα ίσχυε στο σενάριο της πτώχευσης. Συνεπώς, οι υποχρεώσεις που εμφαίνονται στον πίνακα 26 περιλαμβάνουν κατάλληλο επιτόκιο με αναδρομική ισχύ από την ημερομηνία της συμφωνίας του 2007 για όλους τους δημόσιους πιστωτές εκτός από την Περιφερειακή Φορολογική Υπηρεσία της Κάτω Σιλεσίας (σε ορισμένες φορολογικές υποχρεώσεις της οποίας εξακολουθούν να χρεώνονται τόκοι) και την Περιφερειακή Υπηρεσία Κάτω Σιλεσίας (στην οποία χρεώνονται ακόμη τόκοι) λόγω του ειδικού νομικού χαρακτήρα των απαιτήσεών τους.
(136)
Θα πρέπει να σημειωθεί ότι όσον αφορά το Δημοτικό Συμβούλιο του Βρότσλαβ, το Κρατικό Ταμείο για την Αποκατάσταση Ατόμων με Αναπηρία και την Περιφερειακή Φορολογική Υπηρεσία της Κάτω Σιλεσίας, το αναθεωρημένο σχέδιο πρόβλεπε μερική αναστολή της εξόφλησης των δημόσιων πιστωτών και της εξόφλησης των δόσεων μέρους των υποχρεώσεων αυτών μέχρι την πραγματοποίηση της πώλησης των στοιχείων του ενεργητικού της PZL Hydral· δηλ. οι υποχρεώσεις θα εξοφλούνταν εν μέρει. Ειδικότερα, η συμφωνία προβλέπει αναλυτικά:
-
αναστολή της εξόφλησης του ποσού 4,9 εκατ. PLN που οφείλεται στο Δημοτικό Συμβούλιο του Βρότσλαβ,
-
αναστολή της εξόφλησης του ποσού ύψους 5 εκατ. PLN που οφείλεται στο Κρατικό Ταμείο για την Αποκατάσταση Ατόμων με Αναπηρία,
-
ποσό ύψους 18,25 εκατ. PLN θα χρησιμοποιηθεί για τη μερική εξόφληση του ποσού που οφείλεται στην Περιφερειακή Φορολογική Υπηρεσία της Κάτω Σιλεσίας· μέρος της εξόφλησης αυτής αναστέλλεται, ένα μέρος θα καταβληθεί σε δόσεις (34) και ένα μέρος θα καταβληθεί με τόκο υπολογιζόμενο την ημέρα της πληρωμής.
(137)
Βάσει των ανωτέρω, σύμφωνα με τη μελέτη της Ernst&Young (βλ. πίνακα 26), σε περίπτωση πώλησης της PZL Wrocław και των λοιπών στοιχείων ενεργητικού της PZL Hydral οι πιστωτές θα λάβουν συνολικά 122 εκατ. PLN, ενώ σε περίπτωση πτώχευσης που θα οδηγήσει σε εκκαθάριση της PZL Hydral οι πιστωτές θα λάβουν μόνο 66 εκατ. PLN, και τρεις εξ αυτών (το Υπουργείο Οικονομικών, η Περιφερειακή Υπηρεσία Κάτω Σιλεσίας και το Κρατικό Ταμείο για την Αποκατάσταση Ατόμων με Αναπηρία) δεν θα λάβουν τίποτε.
(138)
Στο σενάριο της πώλησης, οι δημόσιοι πιστωτές θα διαγράψουν δημόσιες υποχρεώσεις ύψους 195 εκατ. PLN. Πέραν αυτού, κάθε δημόσιος πιστωτής βρίσκεται σε καλύτερη θέση στο σενάριο της πώλησης σε σχέση με το σενάριο της πτώχευσης. Συνολικά, οι δημόσιοι πιστωτές θα ανακτήσουν το 38,5 % του ποσού που τους οφείλεται.
(139)
Οι πολωνικές αρχές ενημέρωσαν την Επιτροπή ότι βάσει των πορισμάτων της μελέτης της Ernst&Young, οι δημόσιοι πιστωτές συμφώνησαν σε μερική εξόφληση των απαιτήσεών τους το 2010.
(140)
Στο πλαίσιο των συνομιλιών με την […], η ARP συμφώνησε οι πιστώσεις του εν μέρει να μετοχοποιηθούν, εν μέρει να εξοφληθούν και εν μέρει να διαγραφούν. Βάσει του παραρτήματος 2 της συμφωνίας-πλαισίου, η ARP επρόκειτο να μετατρέψει μέρος δανείου του 2007 και μέρους του δανείου του 2008 συνολικού ύψους […] σε μετοχικό κεφάλαιο της PZL Wrocław και ρευστά στοιχεία ενεργητικού και να διαγράψει τόκους ύψους […] από το δάνειο του 2007. Κατόπιν της μετατροπής αυτής, το μετοχικό κεφάλαιο της PZL Wrocław επρόκειτο να μειωθεί με κατάθεση σχετικής αίτησης στο αρμόδιο δικαστήριο.
(141)
Οι πολωνικές αρχές επεσήμαναν ότι η επιδείνωση της χρηματοοικονομικής κατάστασης της PZL Wrocław εκδηλώθηκε μόλις το 2009 και προκλήθηκε από την οικονομική κρίση, η οποία δεν μπορούσε να έχει προβλεφθεί και η οποία οδήγησε σε μείωση των παραγγελιών των πολωνικών ενόπλων δυνάμεων της τάξης του […] % περίπου. Κατά συνέπεια, η κατάσταση της ARP ως πιστωτή επιδεινώθηκε αισθητά, όπως και οι προοπτικές να ανακτήσει πλήρως τις απαιτήσεις του.
(142)
Η διαπραγμάτευση των διατάξεων του παραρτήματος 2 της συμφωνίας-πλαισίου έγινε σε στενή συσχέτιση με τα αποτελέσματα του συμπληρώματος της μελέτης της Ernst&Young. Το συμπλήρωμα αυτό καταρτίστηκε στις 24 Φεβρουαρίου 2010. Αναλύει δύο σενάρια, αφενός, πτώχευση που οδηγεί σε εκκαθάριση της PZL Wrocław και, αφετέρου, πώλησή της στον επενδυτή. Ειδικότερα, εστιάζεται στο τι θα λάβει η ARP από την εξασφάλισή του στο σενάριο της πτώχευσης και το συγκρίνει με τα ποσά που θα μπορούσε να αναμένει σε περίπτωση πώλησης της PZL Wrocław στον επενδυτή.
(143)
Στο συμπλήρωμα της μελέτης της Ernst&Young επισημαίνεται ότι τα στοιχεία ενεργητικού της PZL Wrocław βαρύνονταν με ενέχυρα και υποθήκες. Η λογιστική αξία όλων των στοιχείων ενεργητικού της PZL Wrocław, την 31η Δεκεμβρίου 2009, ήταν 52,5 εκατ. PLN, εκ των οποίων τα κατοχυρωμένα στοιχεία ενεργητικού ανέρχονταν σε 21,3 εκατ. PLN και τα μη κατοχυρωμένα σε 31,2 εκατ. PLN.
(144)
Ακόμη και αν τα μη κατοχυρωμένα στοιχεία του ενεργητικού αντιστοιχούσαν στο […] % της αξίας του ενεργητικού της PZL Wrocław, σε περίπτωση μη πραγματοποίησης της πώλησης της PZL Wrocław, οι φορολογικές αρχές, προκειμένου να ασκήσουν αναγκαστική εκτέλεση των απαιτήσεών τους, θα εξέδιδαν φορολογική απόφαση βάσει των άρθρων 112 και 118 του φορολογικού κώδικα (35) δηλώνοντας ότι η PZL Wrocław ήταν υπεύθυνη για τις υποχρεώσεις της PZL Hydral για την περίοδο 2006-07. Αυτό επιβεβαιώνεται σε επιστολή της Περιφερειακής Υπηρεσίας της Κάτω Σιλεσίας, της 23ης Νοεμβρίου 2007, όπου αναφέρεται ότι σε περίπτωση αποτυχίας της αναδιάρθρωσης, θα ληφθούν μέτρα αναγκαστικής εκτέλεσης βάσει του άρθρου 112 του φορολογικού κώδικα.
(145)
Δεδομένου ότι η PZL Wrocław είναι ιδιοκτήτρια των «πόρων» παραγωγής της PZL Hydral (που αγόρασε μεταξύ των ετών 2004 και 2007), η απόφαση αυτή θα επηρεάσει ορισμένες από τις δημόσιες υποχρεώσεις της PZL Hydral. Η αξία των απαιτήσεων που θα θιγεί από την εν λόγω διαδικασία αντιστοιχεί στις δημόσιες υποχρεώσεις της PZL Hydral που δημιουργήθηκαν την περίοδο 2006-07 και θα ανέρχεται τουλάχιστον σε 64,4 εκατ. PLN (36). Σύμφωνα με το συμπλήρωμα της μελέτης της Ernst&Young, η αξία των απαιτήσεων αυτών θα υπερβεί τη λογιστική αξία των μη κατοχυρωμένα στοιχείων του ενεργητικού. Παράλληλα, η λογιστική αξία αυτών των στοιχείων του ενεργητικού θα πρέπει να εξεταστεί βάσει της αγοραίας τους αξίας διότι πρόκειται για απαιτήσεις, μετρητά και άλλα νομισματικά περιουσιακά στοιχεία.
(146)
Επομένως, σε περίπτωση πτώχευσης της PZL Wrocław, μόνο τα στοιχεία του ενεργητικού που είναι κατοχυρωμένα με υποθήκες και πλασματικά ενέχυρα θα έχουν προτεραιότητα έναντι των απαιτήσεων των φορολογικών αρχών. Οι απαιτήσεις των μη κατοχυρωμένων δημόσιων πιστωτών της PZL Wrocław δεν θα μπορούν να ικανοποιηθούν από τα στοιχεία του ενεργητικού της PZL Wrocław. Με βάση το γεγονός ότι δεν θα ικανοποιηθούν όλες οι απαιτήσεις των πιστωτών από τα περιουσιακά στοιχεία της πτώχευσης, σε περίπτωση πτώχευσης, οι μετοχές της PZL Wrocław θα έχουν μηδενική αξία. Ομοίως, τα κοινά ενέχυρα δεν έχουν καμία αξία δεδομένου ότι μόνο οι κάτοχοι πλασματικών ενεχύρων και υποθηκών θα ικανοποιηθούν.
(147)
Βάσει των ανωτέρω, το συμπλήρωμα της μελέτης της Ernst&Young εξετάζει αναλυτικά την αξία του πλασματικού ενεχύρου της ARP επί στοιχείων του ενεργητικού της PZL Wrocław. Η αξία της εξασφάλισης υπό μορφή πλασματικών ενεχύρων επί των μηχανημάτων καθορίζεται με βάση την υπόθεση ότι η αξία των ενεχυριαζόμενων στοιχείων του ενεργητικού, σε περίπτωση πτώχευσης, θα ανέλθει στο 50 % της καθαρής λογιστικής τους αξίας, δεδομένου ότι η πραγματική τους αξία δεν ήταν διαθέσιμη και η αξία των κινητών πάγιων στοιχείων του ενεργητικού υπέκειτο σε αλλαγή σύμφωνα με τον εφαρμοστέο συντελεστή απόσβεσης. Η Ernst&Young υποστήριξε ότι η αξία σε περίπτωση πώλησης έκτακτης ανάγκης υπήρξε αντιπροσωπευτική λόγω της πιθανότητας να χρησιμοποιηθούν τα αποτιμηθέντα στοιχεία του ενεργητικού για ορισμένους σκοπούς και στο πλαίσιο ορισμένων παραγωγικών διαδικασιών, λόγω της πιθανότητας να χρησιμοποιηθούν για εναλλακτικούς σκοπούς και λόγω της φύσης των επαφών με τις οποίες συνδέονται. Στη μελέτη της Ernst&Young επισημαίνεται ότι όταν τα προς πώληση στοιχεία του ενεργητικού είναι λίαν εξειδικευμένα και χρησιμοποιούνται για την παραγωγή προϊόντων προς όφελος συγκεκριμένου αγοραστή, η αξία της εκκαθάρισής τους μπορεί να είναι πολύ χαμηλή και να ανέλθει στο 30 % της καθαρής λογιστικής τους αξίας. Ενδεικτικά αναφέρεται ότι η Autoglass Group SA, της οποίας η αξία βάσει του ισολογισμού ήταν 19,8 εκατ. PLN, πωλήθηκε με διαδικασία πτώχευσης έναντι 6 εκατ. PLN. Επιπλέον, τα επίμαχα στοιχεία ενεργητικού της PZL Wrocław τα οποία χρησιμοποιήθηκαν ως πλασματικό ενέχυρο περιλαμβάνουν πολλά στοιχεία χαμηλής αξίας. Ειδικότερα, το δάνειο του 2007 εξασφαλίστηκε με κατάλογο 1 709 στοιχείων τα οποία αποσβέστηκαν με την πάροδο των ετών και με 1 400 περίπου στοιχεία αξίας μικρότερης των 3 500 PLΝ· ως εκ τούτου, πραγματοποιήθηκε εφάπαξ απόσβεση.
(148)
Όπως συνέβη και με την κύρια έκθεση, το συμπλήρωμα της μελέτης της Ernst&Young παρέβλεψε την επίπτωση του πληθωρισμού, δηλαδή ενόψει δυνητικά μακροχρόνιας διαδικασίας πτώχευσης, κατά την αξιολόγηση του σεναρίου πτώχευσης από την οπτική γωνία των πιστωτών της PZL Wrocław.
(149)
Σύμφωνα με τη μελέτη αυτή, η καθαρή λογιστική αξία των στοιχείων του ενεργητικού που χρησιμεύουν ως πλασματικό ενέχυρο επί μηχανημάτων μηχανήματα ανήλθε σε 2 106 392,71 PLN την 31η Ιανουαρίου 2010. Αν ο τύπος αυτός εφαρμοστεί στην καθαρή λογιστική αξία των στοιχείων του ενεργητικού, η αξία τους (στο σενάριο πτώχευσης) σε περίπτωση πώλησης εκτιμάται σε 1 053 196,36 PLN.
(150)
Το συμπλήρωμα της μελέτης της Ernst&Young συμπεραίνει ότι, βάσει του σεναρίου πτώχευσης, η ARP λαμβάνει 1 053 196,36 PLN και βάσει του σεναρίου πώλησης [ 1 053 196,36 PLN] (όπως ορίζεται στο παράρτημα 2 της συμφωνίας-πλαισίου).
(151)
Οι πολωνικές αρχές ενημέρωσαν την Επιτροπή ότι η καθαρή λογιστική αξία των στοιχείων του ενεργητικού που χρησίμευσαν ως πλασματικό ενέχυρο για το δάνειο του 2007 ανήλθαν στις υποβληθείσες σε λογιστικό έλεγχο οικονομικές εκθέσεις του 2007 σε 5 480 861,37 PLN και στις υποβληθείσες σε λογιστικό έλεγχο οικονομικές εκθέσεις της 31ης Ιανουαρίου 2010 σε 818 967,55 PLN.
(152)
Οι πολωνικές αρχές ενημέρωσαν την Επιτροπή ότι η καθαρή λογιστική αξία των στοιχείων του ενεργητικού που χρησίμευσαν ως πλασματικό ενέχυρο για το δάνειο του 2008 ανήλθαν σε 2 763 000 PLN, σύμφωνα με την έκθεση του ανεξάρτητου εμπειρογνώμονα, της 1ης Φεβρουαρίου 2008. Η λογιστική αξία αυτών των στοιχείων του ενεργητικού σύμφωνα με τις υποβληθείσες σε λογιστικό έλεγχο οικονομικές εκθέσεις ανερχόταν σε 1 883 098,97 PLN την 1η Φεβρουαρίου 2008, ενώ η καθαρή λογιστική αξία αυτών των στοιχείων του ενεργητικού σύμφωνα με τις υποβληθείσες σε λογιστικό έλεγχο οικονομικές εκθέσεις ανερχόταν σε 1 287 425,16 PLN στις 31 Ιανουαρίου 2010.
(153)
Ως εκ τούτου, οι πολωνικές αρχές αποσύρθηκαν από τις δύο εισφορές κεφαλαίου στην PZL Hydral, υποστηρίζοντας ότι οι μερικές διαγραφές και οι μερικές εξοφλήσεις δημόσιων υποχρεώσεων δεν εμπεριείχαν στοιχεία ενίσχυσης βάσει του κανόνα του ιδιώτη πιστωτή. Ανέφεραν επίσης ότι η συμπεριφορά των δημόσιων πιστωτών (1998-2007) ήταν σύμφωνη με τον κανόνα του ιδιώτη πιστωτή. Επίσης ότι η πώληση της PZL Wrocław υπήρξε ανοικτή, διαφανής και δεν υπέκειτο σε όρους και ότι η προσφερθείσα από τον επενδυτή τιμή θα μπορούσε να θεωρηθεί αγοραία τιμή. Οι πολωνικές αρχές υποστήριξαν ότι τόσο το δάνειο του 2007 όσο και εκείνο του 2008 χορηγήθηκαν με όρους της αγοράς. Αποσύρθηκαν επίσης από τη μετοχοποίηση χρεών για το δάνειο του 2007 το οποίο περιγράφηκε ανωτέρω, αλλά πρότειναν μερική μετοχοποίηση για τα δάνεια του 2007 και του 2008 πριν από την πώληση, υποστηρίζοντας ότι αυτό είναι σύμφωνο με τον κανόνα του ιδιώτη πιστωτή.
VII. ΔΙΚΑΙΟΔΟΣΙΑ ΤΗΣ ΕΠΙΤΡΟΠΗΣ
(154)
Το πρώτο μέρος ορισμένων μέτρων, συγκεκριμένα η μη αναγκαστική εκτέλεση δημόσιων υποχρεώσεων έναντι της PZL Hydral, ξεκίνησε το 1998, δηλ. πριν από την προσχώρηση της Πολωνίας στην ΕΕ την 1η Μαΐου 2004.
(155)
Σύμφωνα με τη συνθήκη προσχώρησης, μέτρα ενίσχυσης που θεσπίστηκαν στα νέα κράτη μέλη πριν από την προσχώρηση και εξακολουθούν να εφαρμόζονται μετά την προσχώρηση, τα οποία συνιστούν κρατική ενίσχυση κατά την έννοια του άρθρου 107 παράγραφος 1 της ΣΛΕΕ και δεν συνιστούν υφιστάμενη ενίσχυση, πρέπει να αντιμετωπίζονται ως νέα ενίσχυση κατ’ εφαρμογή του άρθρου 108 παράγραφος 3 της ΣΛΕΕ.
(156)
Στο σημείο 3 του παραρτήματος IV της συνθήκης προσχώρησης καθορίζεται η διαδικασία μεταβατικών μέτρων. Συνιστά νομικό πλαίσιο για την αξιολόγηση καθεστώτων ενίσχυσης και μεμονωμένων μέτρων ενίσχυσης τα οποία θεσπίζονται σε νέο κράτος μέλος πριν από την ημερομηνία προσχώρησής του στην ΕΕ και είναι εφαρμοστέα μετά την προσχώρηση.
(157)
Μέτρα ενίσχυσης τα οποία θεσπίστηκαν πριν από την προσχώρηση και δεν είναι εφαρμοστέα μετά την προσχώρηση, δεν μπορούν να εξεταστούν από την Επιτροπή, είτε βάσει της διαδικασίας μεταβατικών μέτρων είτε βάσει της διαδικασίας του άρθρου 108 παράγραφος 2 της ΣΛΕΕ. Από την άλλη πλευρά, τα οποία θεσπίστηκαν μετά την προσχώρηση θα αξιολογούνται από την Επιτροπή ως κοινοποιηθείσες ή ως παράνομες ενισχύσεις, σύμφωνα με τη διαδικασία του άρθρου 108 παράγραφος 2 της ΣΛΕΕ.
(158)
Ένα μέτρο είναι εφαρμοστέο μετά την προσχώρηση αν θεσπίστηκε πριν από την προσχώρηση, αλλά μπορεί, και μετά την προσχώρηση, να οδηγήσει σε χορήγηση συμπληρωματικής ενίσχυσης ή σε αύξηση του ποσού της ήδη χορηγηθείσας ενίσχυσης, δηλ. αν η ακριβής οικονομική δέσμευση του κράτους δεν είναι γνωστή κατά την ημερομηνία κατά την οποία τέθηκε το μέτρο σε ισχύ και εξακολουθεί να μην είναι γνωστή κατά την ημερομηνία προσχώρησης.
(159)
Στην προκειμένη περίπτωση, η Επιτροπή σημειώνει ότι η μη αναγκαστική εκτέλεση των υποχρεώσεων των δημόσιων πιστωτών ξεκίνησε το 1998, και συνεχίστηκε κατά την ημερομηνία προσχώρησης. Η Επιτροπή εκτιμά ότι η μη αναγκαστική εκτέλεση όλων των εκκρεμών την 1η Μαΐου 2004 υποχρεώσεων άρχισε να εμπίπτει στην αρμοδιότητά της τη συγκεκριμένη ημερομηνία.
(160)
Βάσει των προαναφερθέντων, η μη αναγκαστική εκτέλεση των εκκρεμών δημόσιων την 1η Μαΐου 2004 υποχρεώσεων συνιστά μέτρο εφαρμοστέο μετά την προσχώρηση και εμπίπτει στη δικαιοδοσία της Επιτροπής σύμφωνα με το άρθρο 108 της ΣΛΕΕ.
VIII. ΑΞΙΟΛΟΓΗΣΗ
(161)
Σύμφωνα με το άρθρο 107 παράγραφος 1 της ΣΛΕΕ, ενισχύσεις που χορηγούνται υπο οποιαδήποτε μορφή από τα κράτη ή με κρατικούς πόρους και που νοθεύουν ή απειλούν να νοθεύσουν τον ανταγωνισμό δια της ευνοϊκής μεταχειρίσεως ορισμένων επιχειρήσεων ή ορισμένων κλάδων παραγωγής είναι ασυμβίβαστε με την εσωτερική αγορά, κατά το μέτρο που επηρεάζουν τις μεταξύ κρατών μελών συναλλαγές, εκτός αν οι Συνθήκες ορίζουν άλλως.
(162)
Οι όροι του άρθρου 107 παράγραφος 1 της ΣΛΕΕ είναι σωρευτικοί και συνεπώς προκειμένου ένα μέτρο να χαρακτηριστεί κρατική ενίσχυση πρέπει να πληρούνται όλοι οι όροι ταυτόχρονα.
(163)
Στα ακόλουθα τμήματα, η Επιτροπή αξιολογεί χωριστά πιθανές κρατικές ενισχύσεις υπέρ της PZL Hydral και της PZL Wrocław.
(164)
Επισημαίνει τα ακόλουθα μέτρα όσον αφορά την PZL Hydral:
-
τις σχεδιασθείσες και ανακληθείσες εισφορές κεφαλαίου για την PZL Hydral,
-
την αναγκαστική εκτέλεση δημόσιων υποχρεώσεων έναντι της PZL Hydral (1998-2007),
-
τον διακανονισμό με τους δημόσιους πιστωτές της PZL Hydral (2007-10).
(165)
Επισημαίνει τα ακόλουθα μέτρα όσον αφορά την PZL Wrocław:
-
το δάνειο του 2007,
-
το δάνειο του 2008,
-
τη μετοχοποίηση χρεών όσον αφορά τα δάνεια του 2007 και του 2008.
(166)
Η Επιτροπή σημειώνει ότι οι πολωνικές αρχές αμφισβήτησαν την κατάταξη των προαναφερθέντων μέρων ως κρατικών ενισχύσεων, ισχυριζόμενες ότι τα μέτρα πέρασαν επιτυχώς το τεστ του ιδιώτη πιστωτή (στην περίπτωση των μέτρων για την PZL Hydral, και στην περίπτωση της μετοχοποίησης χρεών του 2010 για την PZL Wrocław), καθώς και το τεστ του επενδυτή σε οικονομία αγοράς (στην περίπτωση των δανείων του 2007 και του 2008 προς την PZL Wrocław).
VIII.1 Οι αποσυρθείσες εισφορές κεφαλαίου στην PZL Hydral
(167)
Σύμφωνα με το άρθρο 8 του κανονισμού (ΕΚ) αριθ. 659/1999 του Συμβουλίου, της 22ας Μαρτίου 1999, για τη θέσπιση λεπτομερών κανόνων εφαρμογής του άρθρου 93 της συνθήκης ΕΚ (37) («ο διαδικαστικός κανονισμός»), κράτος μέλος μπορεί, μετά την κίνηση της επίσημης διαδικασίας εξέτασης, να αποσύρει την κοινοποίηση σε εύθετο χρόνο προτού η Επιτροπή λάβει απόφαση για το αν το κοινοποιηθέν μέτρο συνιστά ενίσχυση. Στις περιπτώσεις αυτές, η Επιτροπή περατώνει τη διαδικασία με το σκεπτικό ότι δεν εξυπηρετεί πλέον κανένα σκοπό.
(168)
Οι πολωνικές αρχές απέσυραν τις δύο κοινοποιηθείσες εισφορές κεφαλαίου (113 εκατ. PLN). Ως εκ τούτου, η έρευνα της Επιτροπής για τα εν λόγω μέτρα δεν εξυπηρετεί πλέον κανένα σκοπό.
VIII.2 Μη αναγκαστική εκτέλεση δημόσιων υποχρεώσεων έναντι της PZL Hydral (1998-2007)
(169)
Μπορεί να έχουν χορηγηθεί κρατικές ενισχύσεις στην PZL Hydral με τη μορφή της συνέχισης μη αναγκαστικής εκτέλεσης δημόσιων υποχρεώσεων έναντι της εταιρείας από διάφορους δημόσιους πιστωτές.
(170)
Η Επιτροπή επισημαίνει ότι το άρθρο 107 παράγραφος 1 της ΣΛΕΕ καλύπτει παρεμβάσεις διαφόρων μορφών οι οποίες μειώνουν το σύνηθες κόστος μιας εταιρείας και οι οποίες, χωρίς να είναι επιδοτήσεις υπό την αυστηρή έννοια του όρου, είναι ανάλογου χαρακτήρα και έχουν το ίδιο αποτέλεσμα. Είναι καθολικά αποδεκτό στη νομολογία ότι η συμπεριφορά δημόσιου οργανισμού υπεύθυνου για τη συγκέντρωση εισφορών κοινωνικής ασφάλισης, η οποία ανέχεται την καθυστερημένη καταβολή των εισφορών αυτών, παρέχει σε προβληματική επιχείρηση η οποία επωφελείται από αυτή τη συμπεριφορά σημαντικό εμπορικό πλεονέκτημα ελαφρύνοντας τα βάρη που συνδέονται με την κανονική εφαρμογή του συστήματος κοινωνικής ασφάλισης, πλεονέκτημα το οποίο δεν μπορεί να απαλειφθεί πλήρως μέσω των τόκων και των επιβαρύνσεων που εφαρμόζονται σε αυτό (38). Το σκεπτικό αυτό ισχύει, τηρουμένων των αναλογιών, και για άλλα τέλη, επιβαρύνσεις και φόρους που συλλέγουν οι δημόσιες αρχές.
(171)
Στην παρούσα περίπτωση, οι δημόσιες αρχές συλλογής δεν είχαν αποκτήσει πλήρως τις απαιτήσεις τους έναντι της PZL Hydral για την περίοδο 1998-2007 όταν οι δημόσιοι πιστωτές υιοθέτησαν το σχέδιο (βλ. σημείο 60 κ.ε.).
(172)
Από την νομολογία συνάγεται ότι, προκειμένου να διαπιστωθεί αν μια κρατική ενίσχυση χορηγήθηκε από τις δημσιες αρχές μέσω μη αναγκαστικής εκτέλεσης δημόσιων απαιτήσεων, πρέπει να επιβεβαιωθεί αν η συγκεκριμένη εταιρεία δεν θα ήταν προδήλως σε θέση να λάβει ανάλογες διευκολύνσεις από ιδιώτη πιστωτή που θα βρισκόταν έναντι της εταιρείας στην ίδια κατάσταση με τον δημόσιο οργανισμό συλογής (39).
(173)
Η Επιτροπή επισημαίνει ότι προκειμένου να διασφαλιστεί η μακροχρόνια βιομηχανική βιωσιμότητα της PZL Hydral, ο τότε ιδιοκτήτης της, το Πολωνικό Δημόσιο Ταμείο, και εν συνεχεία η ARP, χάραξε στρατηγική ιδιωτικοποίησης βάσει εκπονηθείσας από ιδιωτικούς συμβούλους μελέτης το 1998, και επιδόθηκε σε αναζήτηση επενδυτών (βλ. σημείο 54). Οι ιδιωτικοί και δημόσιοι πιστωτές στήριξαν την προσέγγιση και συμμετείχαν στενά σε αυτήν.
(174)
Το 2002, οι πολωνικές αρχές, πάλι τη στήριξη ιδιωτικών και δημόσιων πιστωτών, άρχισαν διαπραγματεύσεις με […]. Οι πιστωτές ενημερώνονταν τακτικά για τη σημειούμενη πρόοδο (βλ. σημεία 30 και 56).
(175)
Η Επιτροπή επισημαίνει ότι τόσο οι ιδιωτικοί όσο και οι δημόσιοι πιστωτές θεώρησαν ότι η αξία της PZL Hydral, και ιδίως των αεροπορικών και αμυντικών της δραστηριοτήτων, ως διαρκής λειτουργία, υπερέβαινε κατά πολύ την αξία των στοιχείων του ενεργητικού της, ιδίως βάσει των στρατιωτικών της πιστοποιητικών και των αδειών εμπορίας όπλων, καθώς και του ανθρώπινου κεφαλαίου της, και για τον λόγο αυτόν συμφώνησαν να μην κινήσουν διαδικασία πτώχευσης έναντι της PZL Hydral.
(176)
Η Επιτροπή επισημαίνει ειδικότερα ότι οι κυριότεροι ιδιώτες επενδυτές, δηλαδή η τράπεζα […] και η τράπεζα […], απέφυγαν την αναγκαστική εκτέλεση των υποχρεώσεών τους παρότι κατείχαν εξασφαλίσεις πρώτης τάξεως (βλ. σημεία 32 και 34), οι οποίες θα μπορούσαν να εκτελεστούν άμεσα βάσει τραπεζικών εκτελεστών τίτλων και θα μπορούσαν σχετικά εύκολα να εκποιηθούν (βλ. σημείο 28).
(177)
Από την άλλη πλευρά, οι δημόσιοι πιστωτές ανέλαβαν δράσεις αναγκαστικής εκτέλεσης μέσω δικαστικού επιμελητή, και ως τα τέλη του 2007 είχαν ανακτήσει ποσό συνολικού ύψους 28,76 εκατ. PLN (βλ. σημείο 41).
(178)
Η Επιτροπή συμπεραίνει επομένως ότι, μεταξύ των ετών 1998 και 2007, η PZL Hydral ήταν σε θέση να λάβει συγκρίσιμες διευκολύνσεις από δύο ιδιώτες επενδυτές, δηλαδή την τράπεζα […] και την τράπεζα […], οι οποίοι δεν ήταν απλώς στην ίδια, αλλά σε καλύτερη στην πραγματικότητα κατάσταση έναντι της εταιρείας, σε σχέση με τους δημόσιους οργανισμούς συλλογής.
(179)
Η Επιτροπή συνάγει επίσης το συμπέρασμα ότι η απόφαση των ιδιωτικών και των δημόσιων πιστωτών να μην κινήσουν διαδικασία πτώχευσης έναντι της PZL Hydral αιτιολογείται λόγω των καλών προοπτικών αποκατάστασης της βιωσιμότητας των αεροπορικών και αμυντικών δραστηριοτήτων μετά την εξόφληση των καθυστερούμενων οφειλών, όπως αναφέρθηκε στη στρατηγική που αναπτύχθηκε το 1998 (βλ. σημείο 54).
(180)
Ως εκ τούτου, η μη αναγκαστική εκτέλεση από τους δημόσιους οργανισμούς συλλογής των ποσών που οφείλονταν την περίοδο 1998-2007 δεν παρέχει πλεονέκτημα στην PZL Hydral διότι οι δημόσιες αρχές ενήργησαν με τον τρόπο που θα είχε ενεργήσει ιδιώτης πιστωτής, και συνεπώς το γεγονός αυτό δεν συνιστά κρατική ενίσχυση κατά την έννοια του άρθρου 107 παράγραφος 1 της ΣΛΕΕ.
VIII.3 Εξόφληση των δημόσιων υποχρεώσεων της PZL Hydral (2007-10)
(181)
Μετά την αποτυχία των διαπραγματεύσεων ιδιωτικοποίησης με την […], οι κυριότεροι ιδιώτες επενδυτές της PZL Hydral, δηλ. η τράπεζα […] και η τράπεζα […], προέβησαν σε διακανονισμό των απαιτήσεών τους έναντι της PZL Hydral.
(182)
Οι απαιτήσεις των ιδιωτικών πιστωτών διακανονίστηκαν τον Απρίλιο του 2003 (τράπεζα […]) και τον Νοέμβριο 2006 (τράπεζα […]) αντίστοιχα. Παρά την καλή ποιότητα των εξασφαλίσεών τους, η τράπεζα […] αποδέχθηκε τον διακανονισμό των χρεών της PZL Hydral ύψους 51,6 εκατ. PLN έναντι καταβολής 4 εκατ. PLN και η τράπεζα […] αποδέχθηκε τον διακανονισμό των χρεών της PZL Hydral ύψους 86,4 εκατ. PLN έναντι καταβολής 11,5 εκατ. PLN αντίστοιχα (βλ. σημεία 31 και 33).
(183)
Οι δημόσιοι οργανισμοί συλλογής πέτυχαν το 2007 συμφωνία διακανονισμού χρεών με την ARP και την PZL Hydral, η οποία ενσωματώθηκε στο σχέδιο τον Νοέμβριο του 2007. Η συμφωνία αυτή περιείχε τέσσερις ουσιώδεις συνιστώσες:
-
Η PLZ Hydral θα καταβάλει εγκαίρως όλους τους νέους φόρους, επιβαρύνσεις και εισφορές.
-
Η PZL Hydral θα εξοφλήσει μέρος των εκκρεμών υποχρεώσεών της σε δόσεις· η καταβολή του υπόλοιπου ποσού θα πραγματοποιηθεί μέχρι την πώληση της PZL Hydral, των θυγατρικών της και των στοιχείων του ενεργητικού της.
-
Η PLZ Hydral θα πωλήσει όλες τις θυγατρικές και τα στοιχεία του ενεργητικού της και θα χρησιμοποιήσει τα έσοδα για την πληρωμή των καθυστερούμενων οφειλών της.
-
Οι αεροπορικές και αμυντικές δραστηριότητες της PZL Hydral θα εκχωρηθούν στη θυγατρική της PZL Wrocław, η οποία στη συνέχεια θα ιδιωτικοποιηθεί και από τα έσοδα θα εξοφληθούν οι δημόσιοι πιστωτές. Έτσι η PZL Hydral θα παραμείνει ως κενό κέλυφος, το οποίο θα υποστεί εκκαθάριση.
(184)
Σύμφωνα με τα εκτιμώμενα έσοδα από τις πωλήσεις την περίοδο 2007-2010, το σχέδιο πρόβλεπε ανάκτηση από τους δημόσιους οργανισμούς συλλογής ποσού ύψους 120,8 εκατ. PLN (βλ. σημείο 61). Εκ των υστέρων, η εκτίμηση αυτή αποδείχθηκε ορθή, δεδομένου ότι το ποσό που ορίστηκε το 2010 ανέρχεται σε 122,3 εκατ. PLN (βλ. σημείο 133).
(185)
Η Επιτροπή επισημαίνει ότι το σχέδιο πρόβλεπε επίσης δύο εισφορές κεφαλαίου προς την PZL Hydral, σκοπός των οποίων ήταν η αύξηση του διαθέσιμου ποσού χρημάτων για τον διακανονισμό προγενέστερων υποχρεώσεων. Η συμπερίληψη αυτών των εισφορών κεφαλαίου στο σχέδιο θα γινόταν με την επιφύλαξη προηγούμενης εξουσιοδότησης της Επιτροπής· επομένως, κατά τη σύναψη της συμφωνίας για το σχέδιο, ήταν σαφές στους δημόσιους πιστωτές ότι δεν θα μπορούσαν να θεωρούν τη συμπερίληψη αυτών των πρόσθετων ποσών στο σχέδιο κεκτημένη και βέβαιη.
(186)
Η Επιτροπή σημειώνει επίσης ότι το σχέδιο δεν περιλαμβάνει οριστική απόφαση για τον τρόπο καταμερισμού των κερδών μεταξύ των διαφόρων δημόσιων πιστωτών. Ο καταμερισμός επρόκειτο να γίνει μετά την ολοκλήρωση της διαδικασίας πώλησης των θυγατρικών και των στοιχείων του ενεργητικού μέσω των πραγματικών εσόδων της πώλησης, λαμβάνοντας υπόψη τις εξασφαλίσεις των διαφόρων δημόσιων πιστωτών επί των συγκεκριμένων στοιχείων του ενεργητικού.
(187)
Όσον αφορά την αξιολόγηση της συμπεριφοράς των δημόσιων πιστωτών από το 2007 έως το 2010, η Επιτροπή εκτιμά ότι πρέπει να αξιολογηθούν δύο διαφορετικές αποφάσεις από μέρους των δημόσιων πιστωτών: πρώτον, η απόφαση του 2007 να συμφωνήσουν με το σχέδιο και δεύτερον, η απόφαση του 2010 να αποδεχθούν τον τελικό διακανονισμό, όπως περιγράφεται αναλυτικά στον πίνακα 26 της παρούσας απόφασης.
(188)
Σύμφωνα με την νομολογία του Δικαστηρίου, σε παρόμοιες περιπτώσεις η Επιτροπή πρέπει να εφαρμόζει τον κανόνα του ιδιώτη πιστωτή, δηλ. προκειμένου να αποφανθεί αν η μείωση ορισμένων από τις οφειλές προβληματικής επιχείρησης προς δημόσιο οργανισμό συνιστά κρατική ενίσχυση, πρέπει να συγκρίνει τον οργανισμό αυτό με ιδιώτη πιστωτή που επιδιώκει να ανακτήσει ποσά που του οφείλονται από πιστωτή ευρισκόμενο σε δυσχερή οικονομική κατάσταση (40).
(189)
Ωστόσο, σύμφωνα με τη νομολογία, όταν επιχείρηση που αντιμετωπίζει σημαντική επιδείνωση της χρηματοοικονομικής της κατάστασης προτείνει στους πιστωτές της τη σύναψη συμφωνίας ή σειράς συμφωνιών για την αναδιάρθρωση του χρέους της με σκοπό να αντιμετωπίσει την κατάσταση και να αποφύγει την πτώχευση, κάθε πιστωτής πρέπει να λάβει την απόφασή του αφενός βάσει του ποσού που του προσφέρεται στο πλαίσιο της συμφωνίας, και αφετέρου βάσει του ποσού που αναμένει να ανακτήσει σε περίπτωση εκκαθάρισης της εταιρείας. Η απόφασή του επηρεάζεται από διάφορους παράγοντες, μεταξύ των οποίων το καθεστώς του πιστωτή ως κατόχου εξασφαλισμένης, προνομιακής ή κοινής απαίτησης, ο χαρακτήρας και η έκταση κάθε εξασφάλισης που ενδεχομένως κατέχει, η αξιολόγησή του ως προς το ενδεχόμενο να αποκαταστήσει η εταιρεία τη βιωσιμότητά της και οι κίνδυνοι να αυξηθούν οι ζημίες του σε περίπτωση που δεν συμβεί κάτι τέτοιο, καθώς και το ποσό που θα λάβει σε περίπτωση εκκαθάρισης. Εάν αποδειχθεί, παραδείγματος χάρη, ότι, σε περίπτωση εκκαθάρισης της εταιρείας, η πραγματική αξία των στοιχείων του ενεργητικού της θα αρκούσε μόνο για την κάλυψη υποθηκών και προνομιακών απαιτήσεων, οι κοινές απαιτήσεις δεν θα είχαν καμία αξία. Στις περιπτώσεις αυτές, η αποδοχή από έναν κοινό πιστωτή της ακύρωσης του μεγαλύτερου μέρους της απαίτησής του δεν θα συνιστούσε στην πραγματικότητα θυσία (41).
(190)
Η Επιτροπή επισημαίνει ότι οι όροι του διακανονισμού με τους δημόσιους οργανισμούς συλλογής είναι διαφορετικοί από τους όρους του διακανονισμού με τις δύο ιδιωτικές τράπεζες.
(191)
Πρώτον, οι ιδιωτικές τράπεζες επέλεξαν άμεση πληρωμή, ενώ οι δημόσιες αρχές συλλογής συμφώνησαν να περιμένουν τα αποτελέσματα της πώλησης των στοιχείων του ενεργητικού και των θυγατρικών της PLZ Hydral.
(192)
Δεύτερον, το αναμενόμενο ποσοστό ανάκτησης των δημόσιων αρχών συλλογής υπερβαίνει κατά πολύ το ποσοστό ανάκτησης των ιδιωτικών τραπεζών. Η τράπεζα […] ανέκτησε το 7 %, η τράπεζα […] το 13 %, ενώ οι δημόσιες αρχές μπορούν να αναμένουν ανάκτηση του 38,5 % βάσει διαδικασίας πώλησης ύψους 122,3 εκατ. PLN.
(193)
Η Επιτροπή πρέπει να εκτιμήσει κατά πόσον η απόφαση των πιστωτών να συμφωνήσουν το 2007 με το σχέδιο, που είναι διαφορετικού χαρακτήρα από τον διακανονισμό που έγινε με τους ιδιώτες πιστωτές, θα είχε ληφθεί και από ιδιώτη πιστωτή που θα βρισκόταν στη δική τους θέση, με εφαρμογή των αρχών που αναφέρονται στα σημεία 188 και 189 ανωτέρω.
(194)
Πρώτον, η Επιτροπή σημειώνει ότι οι δημόσιοι πιστωτές διέθεταν περιορισμένες εξασφαλίσεις, και ότι οι εξασφαλίσεις τους ήταν χαμηλότερης ποιότητας από εκείνες των ιδιωτικών τραπεζών (βλ. πίνακα 16 έως 20 ανωτέρω). Βρίσκονταν επομένως σε ασθενέστερη διαπραγματευτική θέση. Ταυτόχρονα, μετά τον διακανονισμό με τους ιδιώτες πιστωτές, η ποιότητα των εξασφαλίσεων αυξήθηκε σημαντικά, παρέχοντάς τους πρόσθετη ασφάλεια ότι, ακόμη και στην περίπτωση που το σχέδιο δεν εξελισσόταν όπως ανέμεναν, το ποσοστό ανάκτησης που θα λάμβαναν από τα στοιχεία του ενεργητικού θα ήταν αποδεκτό.
(195)
Δεύτερον, η Επιτροπή σημειώνει ότι οι δημόσιοι πιστωτές μπορούσαν να αναμένουν, βάσει των υποθέσεων στις οποίες στηρίζεται το σχέδιο, σημαντικά υψηλότερο ποσοστό ανάκτησης σε σχέση με τους ιδιώτες πιστωτές, οι οποίοι είχαν επιλέξει ταχύ διακανονισμό.
(196)
Τρίτον, η Επιτροπή σημειώνει ότι οι ιδιώτες πιστωτές πέτυχαν διασφαλίσεις από την PZL Hydral και την PZL Wrocław για την έγκαιρη καταβολή όλων των νέων υποχρεώσεων.
(197)
Τέταρτον, η Επιτροπή παρατηρεί ότι όσον αφορά τις εκκρεμείς υποχρεώσεις, η PZL Hydral συμφώνησε σε χρονοδιάγραμμα πληρωμής το οποίο πρόβλεπε καταβολή μέρους του χρέους σε δόσεις και καταβολή του υπολοίπου μόλις γίνονταν γνωστά τα έσοδα από την πώληση των στοιχείων του ενεργητικού και των θυγατρικών. Οι πληρωμές αυτές συνιστούν σημαντική βελτίωση σε σύγκριση με την ανάκτηση κατά τα έτη πριν συμφωνηθεί το σχέδιο: το 2008, πρώτο έτος του σχεδίου, η PZL Hydral κατέβαλε 54,6 εκατ. PLN, έναντι μόλις 9,5 εκατ. PLN το 2007 (βλ. πίνακα 21).
(198)
Η Επιτροπή συμπεραίνει ότι, βάσει αυτών των εγγυήσεων και των διασφαλίσεων που ελήφθησαν από την PZL Hydral, οι δημόσιοι πιστωτές ενήργησαν όπως θα είχε ενεργήσει ιδιώτης πιστωτής σε ανάλογη κατάσταση.
(199)
Η Επιτροπή παρατηρεί επίσης ότι, λόγω της αποτυχίας των διαπραγματεύσεων με […] και […] (βλ. σημείο 94), η διάρκεια της πραγματοποίησης του σχεδίου ήταν μεγαλύτερη από την αρχικώς προβλεπόμενη. Η Επιτροπή εκτιμά ότι ο κίνδυνος αυτός ήταν εγγενής στη συμφωνία των δημόσιων οργανισμών με το σχέδιο.
(200)
Ο οριστικός διακανονισμός μεταξύ της PZL Hydral και των δημόσιων πιστωτών της περιγράφεται στον πίνακα 26. Με τον προσδιορισμό της τιμής πώλησης της PZL Wrocław κατόπιν προσφοράς από μέρους της […], οι δημόσιοι πιστωτές συμφώνησαν σε διακανονισμό από την πώληση των στοιχείων του ενεργητικού της PZL Hydral, χωρίς καμία εισφορά κεφαλαίου, σύμφωνα με τον κανόνα του ιδιώτη πιστωτή, λαμβάνοντας υπόψη την αξία των απαιτήσεών τους και την ποιότητα των εξασφαλίσεών τους (βλ. σημείο 96).
(201)
Η Επιτροπή πρέπει συνεπώς να αποφανθεί αν, σε περίπτωση πώλησης χωρίς εισφορές κεφαλαίου, έκαστος των δημόσιων πιστωτών βρίσκεται σε καλύτερη κατάσταση σε σχέση με την περίπτωση πτώχευσης, και αν η πώληση στην […] είναι το καλύτερο σενάριο πώλησης που θα μπορούσαν να αναμένουν οι δημόσιοι πιστωτές.
(202)
Όλοι οι δημόσιοι πιστωτές θα ανακτήσουν περισσότερα από τους ιδιώτες πιστωτές (βλ. σημείο 134), εκτός από το Υπουργείο Οικονομικών, το οποίο, ωστόσο, δεν κατείχε καμία εξασφάλιση, συνεπώς δεν μπορεί να συγκριθεί με ιδιώτες πιστωτές που κατέχουν εξασφάλιση πρώτης τάξεως (βλ. σημείο 32 και 34).
(203)
Θα πρέπει επίσης να σημειωθεί ότι η μελέτη της Ernst&Young την οποία παρήγγειλε η ARP συνέκρινε τα ποσά τα οποία ανέμενε να λάβει κάθε δημόσιος πιστωτής σε περίπτωση πτώχευσης και σε περίπτωση πώλησης (η οποία πραγματοποιήθηκε το 2010) (βλ. σημείο 137). Η μελέτη συμπεραίνει ότι όλοι οι δημόσιοι πιστωτές βρίσκονται σε καλύτερη θέση σε περίπτωση πώλησης.
(204)
Η Επιτροπή αξιολόγησε με κριτικό πνεύμα τη μελέτη της Ernst&Young προκειμένου να αποφανθεί κατά πόσο τα πορίσματά της κρίνονται σύννομα και αποδεικνύουν ότι συμφωνώντας σε διακανονισμό, κάθε δημόσιος πιστωτής συμπεριφέρθηκε όπως θα συμπεριφερόταν ιδιώτης πιστωτής σε ανάλογη κατάσταση, βασιζόμενη στην νομολογία που αναφέρθηκε στο σημεία 188 και 189 ανωτέρω.
(205)
Πρώτον, η Επιτροπή σημειώνει ότι η μελέτη της Ernst&Young χρησιμοποίησε ως μεθοδολογία τη σχετική νομολογία των Ευρωπαϊκών Δικαστηρίων προκειμένου να αξιολογήσει τον κανόνα του ιδιώτη πιστωτή και έλαβε υπόψη το καθεστώς κάθε δημόσιου πιστωτή, την εξασφάλιση που κατείχε, την κατάταξή του, καθώς και το ποσό που θα ανακτούσε σε περίπτωση εκκαθάρισης.
(206)
Ο πίνακας 26 της παρούσας απόφασης φανερώνει ότι βάσει της αξιολόγησης αυτής, κάθε δημόσιος πιστωτής (Ίδρυμα Κοινωνικών Ασφαλίσεων, η Φορολογική Υπηρεσία της Κάτω Σιλεσίας, η Φορολογική Υπηρεσία του Βρότσλαβ-Psie Pole, το Δημοτικό Συμβούλιο του Βρότσλαβ, το Κρατικό Ταμείο Αποκατάστασης Ατόμων με Αναπηρία, η Περιφερειακή Υπηρεσία της Κάτω Σιλεσίας και το Υπουργείο Οικονομικών) βρίσκεται σε καλύτερη θέση σε περίπτωση πώλησης όλων των στοιχείων του ενεργητικού της PZL Hydral, δηλαδή έκαστος εξ αυτών ανακτά υψηλότερο ποσοστό των εκκρεμών υποχρεώσεών του, σε σχέση με το σενάριο της πτώχευσης που οδηγεί σε εκκαθάριση, λαμβάνοντας υπόψη την κατάταξη και την αντίστοιχη εξασφάλιση των δημόσιων πιστωτών (βλ. σημείο 134).
(207)
Η Επιτροπή επαλήθευσε στη συνέχεια τη δυνατότητα επιτυχίας του σεναρίου πτώχευσης που ανέπτυξε η Ernst&Young. Αφετηρία της αξιολόγησης είναι το γεγονός ότι η αξία της PZL Hydral είναι μηδενική, δεδομένου ότι οι υποχρεώσεις της υπερβαίνουν κατά πολύ την αξία των στοιχείων του ενεργητικού της και των θυγατρικών της. Συνεπώς, στο σενάριο της πτώχευσης, κάθε πιστωτής θα μπορέσει να ανακτήσει μόνο το μερίδιο των εκκρεμών υποχρεώσεών του που εξασφαλίστηκε με εξασφάλιση, στο μέτρο που η κατάταξή του του επιτρέπει να επωφεληθεί από την αξία εκκαθάρισης των κατοχυρωμένων στοιχείων του ενεργητικού.
(208)
Οι πίνακες 16 έως 20 εμφανίζουν την εξασφάλιση για κάθε δημόσιο πιστωτή. Στο σημείο 131 παρουσιάζεται ο βαθμός στον οποίο κάθε δημόσιος πιστωτής πρόκειται να ικανοποιηθεί από την εξασφάλισή του, λαμβάνοντας υπόψη την κατάταξή του, σε περίπτωση κήρυξης πτώχευσης της PZL Hydral. Με σκοπό την εκτίμηση της τιμής πώλησης των ακινήτων, η Ernst&Young έλαβε την τρέχουσα πραγματική αξία των στοιχείων του ενεργητικού που ανήκουν στην εταιρεία σύμφωνα με το σημείο 30 και με το Διεθνές Λογιστικό Πρότυπο (ΔΣΠ) 16 για τα πάγια ενσώματα στοιχεία ενεργητικού (42). Η Επιτροπή σημειώνει ότι η χρήση αυτού του διεθνούς λογιστικού προτύπου είναι υποχρεωτική στην ΕΕ και συνεπώς αποτελεί την κατάλληλη αφετηρία για την εκτίμηση της αξίας εκκαθάρισης. Η Επιτροπή θεωρεί εύλογο να μειωθεί κατά 50 % η πτωχευτική αξία αυτών των στοιχείων του ενεργητικού κατά την πώληση εκτάκτου ανάγκης λόγω του γεγονότος ότι αυτά τα στοιχεία του ενεργητικού θα πωληθούν χωριστά, δεν θα είναι δυνατή η εφαρμογή του κανόνα της «διαρκούς λειτουργίας», λόγω της μειωμένης ζήτησης βιομηχανικών στοιχείων ενεργητικού κατά την οικονομική κρίση, και η αξία αυτή υπερβαίνει το μέσο εισόδημα από την πώληση στοιχείων ενεργητικού σε πτώχευση στην Πολωνία το οποίο ανέρχεται σε 26,86 % σε σύγκριση με την πραγματική αξία.
(209)
Η Επιτροπή καταλήγει στο συμπέρασμα ότι κάθε δημόσιος πιστωτής βρίσκεται σε καλύτερη θέση βάσει του σεναρίου πώλησης στην […] σε σχέση με το σενάριο πτώχευσης.
(210)
Μένει να προσδιοριστεί αν η προσφορά της […] είναι η καλύτερη προσφορά που θα μπορούσαν να προσδοκούν οι δημόσιοι πιστωτές. Η Επιτροπή σημειώνει ότι όταν, κατά το πρώτο εξάμηνο του 2009, κατέστη σαφές ότι δεν είχαν εκπληρωθεί οι όροι που περιλαμβάνονται στην προσφορά της […], η […] ήταν ο μοναδικός αγοραστής που ενδιαφερόταν να αγοράσει τις μετοχές της PZL Wrocław. Παρά τη δημοσίευση πρόσκλησης εκδήλωσης ενδιαφέροντος και την ενεργό έρευνα για την εξεύρεση πιθανών επενδυτών από τον Μάιο του 2008 (βλ. σημείο 90 κ.ε.), δεν εμφανίστηκαν άλλοι επενδυτές. Συνεπώς, οι δημόσιοι πιστωτές δεν είχαν βάσιμους λόγους να πιστεύουν ότι οποιοσδήποτε άλλος επενδυτής θα προσέφερε καλύτερη τιμή στο μέλλον.
(211)
Βάσει των ανωτέρω, η Επιτροπή εκτιμά ότι, συμφωνώντας το 2010 στη διάρθρωση του διακανονισμού που εμφαίνεται στον πίνακα 26, οι δημόσιοι πιστωτές συμπεριφέρθηκαν ως ιδιώτης πιστωτής που επιδιώκει να ανακτήσει ποσά που του οφείλονται από οφειλέτη σε οικονομική δυσχέρεια. Συνεπώς, οι δημόσιοι πιστωτές δεν συνεισέφεραν πλεονέκτημα στην PZL Hydral. Ως εκ τούτου, ο διακανονισμός εκκρεμών υποχρεώσεων υπό μορφή μερικής διαγραφής δημόσιων υποχρεώσεων σύμφωνα με τη μελέτη της Ernst&Young δεν συνιστά κρατική ενίσχυση κατά την έννοια του άρθρου 107 παράγραφος 1 της ΣΛΕΕ.
VIII.4 Μέτρα σχετικά με την PZL Wrocław
(212)
Η Επιτροπή πρέπει να προσδιορίσει αν το δάνειο του 2007 συνεισέφερε πλεονέκτημα στην PZL Wrocław. Για τον σκοπό αυτό, η Επιτροπή πρέπει να διαπιστώσει εάν ιδιώτης επενδυτής («αρχή του επενδυτή σε οικονομία αγοράς») θα είχε συνάψει την εν λόγω συναλλαγή με τους ίδιους όρους και, αν όχι, με ποιους όρους θα το είχε πράξει (43).
(213)
Η Επιτροπή σημειώνει ότι προκειμένου να αποφανθεί αν ένα δάνειο χορηγούμενο από κρατικό οργανισμό που είναι ήδη μέτοχος εταιρείας συνάδει με την αρχή του επενδυτή σε οικονομία αγοράς, η επένδυσή του θα πρέπει να συγκριθεί με επενδύσεις ιδιωτικής εταιρείας χαρτοφυλακίου ή ιδιωτικού ομίλου εταιρειών που ακολουθούν διαρθρωτική πολιτική και καθοδηγούνται από μακροπρόθεσμες προοπτικές (44).
(214)
Η Επιτροπή θεωρεί ότι η ARP δεν είναι εξωτερικός πιστωτής ο οποίος επενδύει για να αποκομίσει κέρδη βάσει της απόδοσης της επένδυσής του υπό μορφή επιτοκίου, αλλά ότι είναι μέτοχος που κατέχει το 90 % και πλέον των μετοχών της PZL Hydral, η οποία με τη σειρά της κατέχει το 100 % της PZL Wrocław. Πρέπει, συνεπώς, να προσδιοριστεί αν ο ιδιώτης επενδυτής θα είχε χορηγήσει το δάνειο του 2007 υπό τις ίδιες συνθήκες.
(215)
Όσον αφορά το δάνειο του 2007 στην PZL Wrocław, η Επιτροπή σημειώνει πρώτον ότι χορηγήθηκε στην PZL Wrocław, εταιρεία η οποία την εποχή εκείνη ήταν οικονομικά βιώσιμη και όχι προβληματική κατά την έννοια των κατευθυντηρίων γραμμών διάσωσης και αναδιάρθρωσης (βλ. σημεία 47 και 48). Αντιθέτως ήταν μια νέα εταιρεία χωρίς χρέη, η οποία ήδη είχε σημαντικό αριθμό παραγγελιών στα λογιστικά της βιβλία, κυρίως υπό μορφή συμβάσεων με το Πολωνικό Υπουργείο Άμυνας, με το οποίο διατηρούσε μακροχρόνια επιχειρηματική σχέση.
(216)
Η Επιτροπή επισημαίνει ότι η ARP εξασφάλισε εκ των προτέρων απόδοση της επένδυσής του μέσω της μετοχοποίησης χρεών της τάξης του […] % και της επακόλουθης πώλησης του μεριδίου του στην PZL Wrocław σε ιδιώτη επενδυτή (για ποσό εκτιμώμενο σε […]), όπως αναφέρεται στο σχέδιο.
(217)
Ο ARP έλαβε υπόψη τις εν εξελίξει διαπραγματεύσεις με […] (βλ. σημείο 74).
(218)
Επομένως, προκειμένου να διαπιστωθεί αν η ARP ενήργησε σύμφωνα με την αρχή του ιδιώτη επενδυτή, είναι ανάγκη να καθοριστεί τι τιμή πώλησης θα ανέμενε η ARP για το μερίδιό του, ποιο ήταν το επίπεδο του κινδύνου, και αν η απόδοση της επένδυσης που θα προέκυπτε από την πώληση αυτή ήταν ικανοποιητική σε σχέση με τον κίνδυνο που αναλάμβανε η ARP.
(219)
Πριν από τη χορήγηση του δανείου, η ARP είχε παραγγείλει μελέτη σε ανεξάρτητο εμπειρογνώμονα για τον προσδιορισμό της αξίας της PZL Wrocław μετά την ολοκλήρωση της αποδέσμευσής της από την PZL Hydral (βλ. σημείο 66).
(220)
Η Επιτροπή αξιολόγησε τη μελέτη αυτή και κατέληξε στο συμπέρασμα ότι ήταν εύλογο να αναμένεται τιμή πώλησης ύψους τουλάχιστον […] (βλ. σημείο 71 κ.ε.). Με την πώληση περίπου του […] % των μετοχών, η ARP θα μπορούσε συνεπώς να αναμένει σημαντική απόδοση ύψους τουλάχιστον 48,5 εκατ. PLN, σε περίπτωση επιτυχούς πώλησης.
(221)
Η Επιτροπή αναγνωρίζει ότι κάθε ιδιωτικοποίηση περιλαμβάνει πάντοτε σημαντικούς εγγενείς κινδύνους. Στην παρούσα περίπτωση, η πρώτη απόπειρα είχε ήδη αποτύχει. Ταυτόχρονα, η Επιτροπή επισημαίνει ότι οι συνολικές προοπτικές μιας πολωνικής αεροπορικής και αμυντικής εταιρείας ήταν σχετικά σταθερές, λαμβανομένων υπόψη των τρεχόντων καθηκόντων του πολεμικού στρατού στο εξωτερικό και των δεσμεύσεων της Πολωνίας στο ΝΑΤΟ όσον αφορά τον αμυντικό τομέα. Επιπλέον, λόγω της ανάγκης κατοχής ειδικών αδειών, οι φραγμοί εισόδου στο τμήμα της σχετικής αγοράς είναι υψηλοί, πράγμα το οποίο καθιστά με τη σειρά του πιο ελκυστικούς τους κατεστημένους παίκτες.
(222)
Η Επιτροπή σημειώνει επίσης ότι η αναμενόμενη απόδοση της επένδυσης ήταν αρκούντως σημαντική για να δικαιολογήσει σχετικά υψηλό κίνδυνο, και ότι, επιπλέον, η ARP είχε λάβει εξασφάλιση υπό μορφή πλασματικού ενεχύρου επί μηχανημάτων για ποσό 5,5 εκατ. PLN και κοινού ενεχύρου για το […] % των μετοχών (βλ. σημείο 65).
(223)
Βάσει των ανωτέρω, η Επιτροπή θεωρεί ότι το δάνειο του 2007 χορηγήθηκε σύμφωνα με την αρχή του ιδιώτη επενδυτή και συνεπώς δεν συνιστά κρατική ενίσχυση κατά την έννοια του άρθρου 107 παράγραφος 1 της ΣΛΕΕ.
(224)
Η Επιτροπή πρέπει να προσδιορίσει αν το δάνειο του 2008 συνεισέφερε πλεονέκτημα στην PZL Wrocław. Για τον σκοπό αυτό, η Επιτροπή θα εφαρμόσει την αρχή του ιδιώτη επενδυτή, όπως ορίζεται στα σημεία 212 έως 214 και για τους λόγους που αναφέρονται εκεί.
(225)
Όσον αφορά το δάνειο του 2008 στην PZL Wrocław, η Επιτροπή σημειώνει πρώτον ότι χορηγήθηκε στην PZL Wrocław, εταιρεία η οποία την εποχή εκείνη ήταν οικονομικά βιώσιμη και όχι προβληματική κατά την έννοια των κατευθυντήριων γραμμών διάσωσης και αναδιάρθρωσης. Αντιθέτως, ήταν μια νέα εταιρεία χωρίς χρέη η οποία ήδη είχε σημαντικό αριθμό παραγγελιών στα λογιστικά της βιβλία, κυρίως υπό μορφή συμβάσεων για ποσό ύψους […] με το Υπουργείο Άμυνας (βλ. σημείο 48). Η Επιτροπή θεωρεί ότι το δάνειο αυτό χορηγήθηκε συγκεκριμένα για τον σκοπό της διεκπεραίωσης του αυξανόμενου αριθμού παραγγελιών του Υπουργείου Άμυνας. Επιπλέον, το 2008 η εταιρεία έλαβε ιδιωτική χρηματοδότηση υπό μορφή λειτουργικής μίσθωσης (βλ. σημείο 87).
(226)
Η Επιτροπή επισημαίνει ότι η ARP χορήγησε το δάνειο του 2008 λίγο πριν από την αναμενόμενη λήξη των διαπραγματεύσεων με την […] όσον αφορά την πώληση της PZL Wrocław (βλ. σημείο 74). Το έπραξε για να χορηγήσει ένα δάνειο «γεφύρωσης» για την περίοδο πριν από την ολοκλήρωση της συμφωνίας, οπότε η PZL Wrocław έπρεπε να επεκτείνει ταχέως την ικανότητά της προκειμένου να ανταποκριθεί στις αυξανόμενες παραγγελίες του Υπουργείου Άμυνας. Το βασικό κίνητρο που οδήγησε την ARP στη χορήγηση του δανείου ήταν συνεπώς να εξασφαλίσει ότι η εταιρεία θα μπορούσε να εκμεταλλευτεί επιχειρηματικές ευκαιρίες πριν από την ολοκλήρωση της συμφωνίας με την […] και να εξασφαλίσει την ταχεία ολοκλήρωση της συμφωνίας.
(227)
Η Επιτροπή σημειώνει ότι το δάνειο περιορίζεται σε 4 εκατ. PLN, το ποσό που είναι αναγκαίο για την απόκτηση των στοιχείων του ενεργητικού που απαιτούνται για την κάλυψη της πρόσθετης ζήτησης από το Υπουργείο Άμυνας.
(228)
Επιπλέον, η Επιτροπή παρατηρεί ότι το δάνειο εξασφαλίστηκε με πλασματικό ενέχυρο επί μηχανημάτων αξίας 2,8 εκατ. PLN και με κοινό ενέχυρο επί απαιτήσεων εμπορικών συμβάσεων ύψους 5,2 εκατ. PLN και ότι είχε κυμαινόμενο επιτόκιο ταυτόσημο με το εφαρμοστέο επιτόκιο αναφοράς που έχει δημοσιεύσει η Επιτροπή (βλ. σημείο 83). Παρά ταύτα, πριν από τη χορήγηση του δανείου το 2008, η ARP εξέτασε τη χρηματοοικονομική κατάσταση της PZL Wrocław και διαπίστωσε ότι ήταν κερδοφόρα. Βάσει αυτού, η ARP θα μπορούσε να αναμένει ότι η PZL Wrocław θα παρήγαγε επαρκή ταμειακή ροή αφενός για να αποπληρώσει το δάνειο και αφετέρου για να λάβει η ARP απόδοση στην επένδυσή του.
(229)
Η Επιτροπή παρατηρεί ότι είναι φυσιολογική επαγγελματική συμπεριφορά ένας πλειοψηφικός μέτοχος να χορηγεί κατά τη διαδικασία πώλησης μιας εταιρείας ένα μικρό δάνειο, αν αυτό είναι αναγκαίο για την αξιοποίηση επιχειρηματικών ευκαιριών και διασφαλίζει την ομαλή ολοκλήρωση της πώλησης. Η Επιτροπή θεωρεί ότι το δάνειο του 2008, το οποίο, επιπλέον, είχε επαρκώς εξασφαλιστεί και προέβλεπε τόκους βάσει του επιτοκίου αναφοράς, χορηγήθηκε από την ARP σύμφωνα με τη λογική αυτή.
(230)
Βάσει των ανωτέρω, η Επιτροπή εκτιμά ότι το δάνειο του 2008 χορηγήθηκε σύμφωνα με την αρχή του ιδιώτη επενδυτή σε οικονομία αγοράς και συνεπώς δεν συνιστά κρατική ενίσχυση κατά την έννοια του άρθρου 107 παράγραφος 1 της ΣΛΕΕ.
(231)
Έχοντας συμφωνήσει στην πρώτη μετοχοποίηση χρεών και μετακυλίοντας στη συνέχεια το σύνολο των εσόδων της πώλησης του κεφαλαίου στην PZL Hydral για να της επιτρέψει, βάσει του σχεδίου, να διευθετήσει τις εκκρεμείς της υποχρεώσεις προς δημόσιους οργανισμούς, η ARP διέγραψε στην πραγματικότητα χρέη ύψους 17,2 εκατ. PLN ανακτώντας μόνο [ PLN 1 053 196,36].
(232)
Είναι ανάγκη να προσδιοριστεί αν η μετοχοποίηση των χρεών συνεπάγεται πλεονέκτημα που χορήγησε η ARP στην PZL Wrocław. Για τον σκοπό αυτό, η Επιτροπή πρέπει να προσδιορίσει αν, κατά την εκτέλεση της συναλλαγής, η ARP τήρησε την αρχή του ιδιώτη πιστωτή όπως ορίζεται στα σημεία 188 και 189.
(233)
Η Επιτροπή σημειώνει πρώτον ότι η προσφορά της […] του 2009 […] ήταν χαμηλότερη κατά […] από την προσφορά της […] του 2008. Η Επιτροπή κρίνει ότι η διαφορά αυτή αντικατοπτρίζει την επιδείνωση της κατάστασης της PZL Wrocław, η οποία το 2008 υπήρξε κερδοφόρα και με καλές προοπτικές, ενώ το 2009 άρχισε να εμφανίζει προβλήματα, κυρίως εξαιτίας της σημαντικής μείωσης των παραγγελιών του Υπουργείου Άμυνας.
(234)
Η Επιτροπή σημειώνει επίσης ότι η ARP δεν ανέμενε να βρει άλλον αγοραστή από την […] για τις μετοχές του στην PZL Wrocław τις οποίες είχε λάβει ως αποτέλεσμα της μετοχοποίησης χρεών (βλ. σημείο 210). Προκειμένου να εξασφαλίσει την επιτυχία της συμφωνίας, η ARP έπρεπε να διασφαλίσει ότι μπορούσε να προβεί σε διακανονισμό των υποχρεώσεων των δημόσιων πιστωτών, στο μέτρο που διέθεταν υποθήκες επί των στοιχείων ενεργητικού της PZL Wrocław, διότι διαφορετικά δεν θα μπορούσε να τηρήσει τη δέσμευση να μεταβιβάσει όλα τα στοιχεία του ενεργητικού χωρίς εξασφάλιση.
(235)
Επιπλέον, αν η πώληση της PZL Wrocław - που ήταν το γεγονός στο οποίο βασιζόταν η αναδιάρθρωση των δημόσιων υποχρεώσεων μέσω μερικών εξοφλήσεων - δεν προχωρούσε, οι φορολογικές αρχές θα ασκούσαν αναγκαστική εκτέλεση των υποχρεώσεών τους σύμφωνα με τον φορολογικό κώδικα (βλ. σημείο 144). Επιπλέον, λόγω της χρηματοοικονομικής κατάστασης της PZL Wrocław, η αποτυχία της συμφωνίας πώλησης θα οδηγούσε στην πτώχευση της PZL Wrocław (βλ. σημείο 52).
(236)
Συνεπώς, η Επιτροπή συνάγει το συμπέρασμα ότι η μόνη εναλλακτική λύση αντί την αποδοχή της de facto διαγραφής του ποσού των 17,2 εκατ. PLN ήταν να τεθούν η PZL Wrocław και η PZL Hydral υπό εκκαθάριση.
(237)
Στο συμπλήρωμα της μελέτης της Ernst&Young αξιολογούνται αυτά τα δύο σενάρια. Η Επιτροπή αξιολόγησε τη μελέτη της Ernst&Young προκειμένου να αποφανθεί αν τα πορίσματά της κρίνονται σύννομα και καταδεικνύουν ότι, συμφωνώντας με τον διακανονισμό, η ARP συμπεριφέρθηκε ως ιδιώτης πιστωτής σε ανάλογη κατάσταση, βασιζόμενη στην νομολογία που αναφέρεται στα σημεία 188 και 189.
(238)
Σε περίπτωση πτώχευσης, η μελέτη συνάγει το συμπέρασμα ότι οι κοινοί πιστωτές δεν θα λάβουν τίποτε, διότι πολλά από τα στοιχεία του ενεργητικού βαρύνονται με ενέχυρα και υποθήκες, και, επιπλέον, οι φορολογικές αρχές θα είναι σε θέση να ασκήσουν αναγκαστική εκτέλεση των απαιτήσεών τους έναντι της PZL Wrocław (βλ. σημεία 143 και επόμενα). Η Επιτροπή επιβεβαίωσε αυτή την πληροφορία εξετάζοντας τις χρηματοοικονομικές εκθέσεις της PZL Wrocław και αναλύοντας την εφαρμογή της πολωνικής νομοθεσίας, και κατέληξε στο συμπέρασμα ότι η αξιολόγηση της Ernst&Young είναι αιτιολογημένη.
(239)
Ωε εκ τούτου, η Επιτροπή εκτιμά ότι η αξία του κοινού ενεχύρου επί απαιτήσεων, το οποίο εξασφαλίζει το δάνειο του 2008, δεν έχει καμία αξία στο σενάριο της εκκαθάρισης. Εξάλλου, το ενέχυρο επί […] % δεν έχει καμία αξία στο σενάριο της εκκαθάρισης, δεδομένου ότι η αξία των ίδιων των μετοχών είναι μηδενική.
(240)
Ως εκ τούτου, για να διαπιστωθεί τι θα λάμβανε η ARP στο σενάριο της εκκαθάρισης, είναι ανάγκη να εκτιμηθούν τα κέρδη που θα ανέμενε από την πώληση των στοιχείων για τα οποία διαθέτει πλασματικά ενέχυρα.
(241)
Το συμπλήρωμα της μελέτης της Ernst&Young επισημαίνει ότι η λογιστική αξία των μηχανημάτων για τα οποία είχε ενέχυρα η ARP όσον αφορά το δάνειο του 2007, ήταν 5,5 εκατ. PLN το 2007, ενώ η λογιστική αξία των μηχανημάτων για τα οποία είχε ενέχυρα όσον αφορά το δάνειο του 2008 ήταν 2,8 εκατ. PLN.
(242)
Στο συμπλήρωμα της μελέτης της Ernst&Young, η αξιολόγηση της αξίας εκκαθάρισης των πλασματικών ενεχύρων υπέρ της ARP βασίστηκε στη λογιστική αξία των στοιχείων του ενεργητικού που έχουν καταχωριστεί στις υποβληθείσες σε λογιστικό έλεγχο χρηματοοικονομικές εκθέσεις της PZL Wrocław (βλ. σημεία 151 και 152), στις 31 Ιανουαρίου 2010, ήτοι 2,1 εκατ. PLN.
(243)
Η Επιτροπή εκτιμά ότι η λογιστική αξία των πάγιων κινητών στοιχείων του ενεργητικού (που χρησίμευσαν ως ενέχυρο για τα δάνεια του 2007 και του 2008), όπως καταχωρίζεται στην υποβληθείσα σε λογιστικό έλεγχο χρηματοοικονομική έκθεση, αποτελεί κατάλληλη αφετηρία για την αξιολόγηση της αξίας εκκαθάρισης. Η Επιτροπή σημειώνει πρώτον ότι η μεγάλη διαφορά μεταξύ της λογιστικής αξίας και της καθαρής αξίας του ενεργητικού την οποία διαπίστωσε η μελέτη του 2008 για την αξιολόγηση της PZL Wrocław οφειλόταν στη σημαντική αύξηση της αξίας των ακινήτων. Δεν έγινε καμία διόρθωση της αξίας των μηχανημάτων. Δεύτερον, η Επιτροπή σημειώνει ότι, λόγω του σύντομου χρονικού διαστήματος μεταξύ του καθορισμού του ενεχύρου και της αξιολόγησης, δεν υπάρχουν άλλες ενδείξεις ότι η λογιστική αξία δεν αντανακλά τη συντηρητικά εκτιμώμενη αξία των μηχανημάτων.
(244)
Στο συμπλήρωμα της μελέτης της Ernst&Young υποστηρίζεται ότι, σε περίπτωση εκκαθάρισης, αυτά τα στοιχεία του ενεργητικού θα έπρεπε να πωληθούν με μείωση 50 %, και ότι, συνεπώς, η προσδοκώμενη αξία τους ανέρχεται σε 1 053 196,36 PLN. Η Επιτροπή αναγνωρίζει ότι στοιχεία του ενεργητικού όπως τα μηχανήματα τα οποία διατίθενται προς πώληση στο πλαίσιο εκκαθάρισης πωλούνται συνήθως κάτω από τη λογιστική τους αξία.
(245)
Η Επιτροπή εκτιμά ότι η έκπτωση 50 % αιτιολογείται για τους λόγους που αναφέρει η Ernst&Young, και περιγράφονται στο σημείο 147 ανωτέρω. Εκτιμά συγκεκριμένα ότι η αξιολόγηση της υποθετικής τους αξίας σε περίπτωση πτώχευσης έγινε με τη χρήση μεθόδου που μπορεί να θεωρηθεί κατάλληλη για τον προσδιορισμό της ρευστοποιήσιμης αξίας απαιτήσεων έναντι δανειστών υπό την απειλή πτώχευσης, λαμβανομένου υπόψη του συγκεκριμένου είδους των προς πώληση μηχανημάτων, την προϋπόθεση πώλησης σε συγκεκριμένο πελάτη (το Υπουργείο Άμυνας) που περικόπτει τις δαπάνες λόγω της ανάγκης να προσαρμοστεί στην κάμψη των φορολογικών εσόδων εξαιτίας της κρίσης.
(246)
Η Επιτροπή συνάγει συνεπώς το συμπέρασμα ότι, βάσει των πληροφοριών που είχε στη διάθεσή της κατά την έκδοση της παρούσας απόφασης, η αξία των εκκρεμών δανείων της ARP σε περίπτωση πτώχευσης ανερχόταν σε 1 053 196,36.
(247)
Στο σενάριο της πώλησης, η αξία των εκκρεμών δανείων της ARP ήταν υψηλότερη, διότι η […] προσφέρθηκε να καταβάλει στην ARP [ 1 053 196,36 PLN].
(248)
Η Επιτροπή, καταλήγει στο συμπέρασμα ότι ιδιώτης επενδυτής στην κατάσταση της ARP θα είχε δεχθεί να διαγράψει το ποσό των 17,2 εκατ. PLN, διότι δεν θα μπορούσε ευλόγως να αναμένει να ανακτήσει μεγαλύτερο μέρος των απαιτήσεών του στο πλαίσιο της διαδικασίας πτώχευσης. Συνεπώς, βάσει των ανωτέρω, η Επιτροπή είναι πεπεισμένη ότι η συμπεριφορά της ARP όσον αφορά τη μετοχοποίηση χρεών του 2010 συνάδει με την αρχή του ιδιώτη επενδυτή και ότι η μετοχοποίηση δεν συνιστά κρατική ενίσχυση κατά την έννοια του άρθρου 107 παράγραφος 1 της ΣΛΕΕ.
IX. ΣΥΜΠΕΡΑΣΜΑ
(249)
Η Επιτροπή επισημαίνει ότι η επίσημη εξέταση των εισροών κεφαλαίου ύψους 113 εκατ. PLN που κοινοποίησαν, αλλά στη συνέχεια απέσυραν, οι πολωνικές αρχές δεν εξυπηρετεί πλέον κανένα σκοπό σύμφωνα με το άρθρο 8 του διαδικαστικού κανονισμού.
(250)
Όσον αφορά τη μη αναγκαστική εκτέλεση των υποχρεώσεων των δημόσιων πιστωτών και εν τέλει τον διακανονισμό τους, η Επιτροπή διαπιστώνει ότι οι δημόσιοι πιστωτές ενήργησαν σύμφωνα με τον κανόνα του ιδιώτη πιστωτή. Κατά συνέπεια, η συμπεριφορά των δημόσιων πιστωτών δεν συνεπάγεται κρατική ενίσχυση κατά την έννοια του άρθρου 107 παράγραφος 1 της ΣΛΕΕ.
(251)
Η Επιτροπή διαπιστώνει ότι η σχεδιαζόμενη μερική μετοχοποίηση χρεών από μέρους της Υπηρεσίας Βιομηχανικής Ανάπτυξης στο πλαίσιο του σχεδίου, όπως τροποποιήθηκε, δεν συνιστά κρατική ενίσχυση κατά την έννοια του άρθρου 107 παράγραφος 1 της ΣΛΕΕ δεδομένου ότι συνάδει με τον κανόνα του ιδιώτη πιστωτή. Η Επιτροπή εκτιμά επίσης ότι τα δάνεια του 2007 και του 2008 υπέρ της PZL Wrocław δεν συνιστούν κρατική ενίσχυση κατά την έννοια του άρθρου 107 παράγραφος 1 της ΣΛΕΕ, διότι συνάδουν με την αρχή του ιδιώτη πιστωτή,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η Επιτροπή αποφάσισε να περατώσει την επίσημη διαδικασία έρευνας βάσει του άρθρου 108 παράγραφος 2 της συνθήκης για τη λειτουργία της Ευρωπαϊκής Ένωσης όσον αφορά τις εισφορές κεφαλαίου ύψους 113 εκατ. PLN, επισημαίνοντας ότι η Πολωνία απέσυρε την κοινοποίησή της και δεν θα προβεί σε περαιτέρω εφαρμογή του συγκεκριμένου σχεδίου ενίσχυσης.
Άρθρο 2
1. Η μερική μη αναγκαστική εκτέλεση από το 1998 έως το 2007 των απαιτήσεων των πολωνικών δημόσιων αρχών έναντι της PZL Hydral και ο διακανονισμός των απαιτήσεων αυτών από το 2007 έως το 2010 δεν συνιστούν κρατική ενίσχυση κατά την έννοια του άρθρου 107 παράγραφος 1 της συνθήκης για τη λειτουργία της Ευρωπαϊκής Ένωσης.
2. Τα δάνεια που χορήγησε η ARP στην PZL Wrocław το 2007 (12,5 εκατ. PLN) και το 2008 (4 εκατ. PLN) δεν συνιστούν κρατική ενίσχυση κατά την έννοια του άρθρου 107 παράγραφος 1 της συνθήκης για τη λειτουργία της Ευρωπαϊκής Ένωσης.
3. Η επακόλουθη μερική διαγραφή των δανείων αυτών όσον αφορά ποσό ύψους 17,2 εκατ. PLN, η οποία πραγματοποιήθηκε υπό μορφή μετοχοποίησης χρεών, δεν συνιστά κρατική ενίσχυση κατά την έννοια του άρθρου 107 παράγραφος 1 της συνθήκης για τη λειτουργία της Ευρωπαϊκής Ένωσης
Άρθρο 3
Η παρούσα απόφαση απευθύνεται στη Δημοκρατία της Πολωνίας.
Βρυξέλλες, 4 Αυγούστου 2010.

Labels: 1
4
19
12
18